text:
今朝 8 點半起身喇 沖埋涼就去食早餐 ~
9 點 40 分先食早餐 估唔到要等咁耐 好在我地會預鬆時間 ~
落去 8 下先 不過無人喎
之後行前少少見到有個人 嚇鬼死我 哈哈 佢應該係員工啦 開 Locker 柜嘛
天色都係灰灰暗暗
我鍾意交通燈顯示秒數 咁妳就可以決定過唔過馬路呢
到"丹堤咖啡"了
樂活早餐 好似 d 老人家專享嘅早餐名咁 哈哈
午餐 做咩我唔打直影呢 ?!?!?! 哈哈哈哈
樓下無位 所以上樓上 原來仲有 2 樓添 不過好焗囉
對面係咁嘅
火腿起司元氣堡 ($90) - 一般啦
1 份早餐 share 食 因為諗住番完崇拜就再食嘢呢
里奧大人加錢要 Cappuccino 佢覺得我鍾意飲喎 但我話最唔鍾意飲囉 下次普通咖啡就得架喇 之後佢話對妳好 d 都唔得 @@
叫里奧大人影下我後面啦 我先知頭髮攝哂入件褸到 件褸又扯哂上來 不過我個袋真係裝咗好多嘢 好鬼死重 所以次次一放低個袋 成日人就如釋重負咁 哈哈
酒店對面
我地間房 望出去係咁嘅
成日睇咗大頭研究所
好多旅遊巴喎 所以我同里奧大人講 唔好住果間酒店
我 plan 行程嘅時候 都有 plan 星期日要番主日崇拜 不過唔係呢間 我揀咗西門町其中一間 諗住近嘛 點知里奧大人話呢間仲近 哈哈 ~
到懷寧浸信會喇
10 點半崇拜開始 睇程序表見到 "誰曾應許" 呢首詩歌 諗住如果國語都唔錯丫 我未聽過嘛 估唔到係唱廣東話 當詩班唱廣東話時 教友們好驚訝 聽到好多 '呀" 可能未試過聽廣東話唱詩歌 所以果刻 我覺得神為我地預備 同埋我祈禱嘅時候 都希望有廣東話詩歌呢 ~
我好感恩 聽得到 75% 國語 牧師講道又搞笑 全場氣氛都唔錯 成日有笑聲 哈哈 ~
進入會堂喇
要安靜了
奉獻係隨心嘅 妳可以唔奉獻架 最緊要 "不要作難 不要勉強"
我好鍾意見到人彈 Organ 不過唔係間間教會都有啦
崇拜即將開始
"誰曾應許" 呢首詩歌 係我初期番教會 成日會出現嘅詩歌
每日靈修真係好緊要 不過我無 @@
咁歡迎新來賓嘅時候 我地當然唔舉手啦 但里奧大人隔離前一行知我地識唱廣東話 所以即指住我地呀 但我笑住擰頭啦 因為我根本唔係本地人 所以我唔想留資料呢 ~
崇拜完畢就走啦 牧師話我地唱廣東話詩歌好投入 我地話我地係香港人來架 ~
咁接待職員問我係咪第一次來 我好細聲話唔係呀 但之後佢就話我係第二來 認得我喎 @@ 不過我喺香港都成日比人認錯啦 明明第一次入間舖頭 居然話我今朝黎過 @@
謝飯祈禱
估唔到有 lunch 供應 我聞到香噴噴嘅滷肉飯味道呀
好多張紅紙黑字 好恐怖 嘩哈哈哈哈
好搞笑 我覺得自己好似掛住個袋咁 但其實係電單車嘅倒後鏡 哈哈
我其實係要用呢張紅紙黑字做背影 毛筆字喎 幾難見到呀
@ 懷寧浸信會
識行嘅話 其實好易搵 哈哈哈哈
咁多年後嘅台北 都仲係比我有舊區嘅感覺 影完呢張相就有好多車經過 里奧大人仲問我係咪想再影多張 ?! 我話唔想死住 哈哈
黎到台北 真係最主要係狂食 最搞笑家姐叫我唔好怕肥 記得要食多 d 嘢呀 哈 ~
快樂小吃 炒飯唔算係小吃呀嘛 哈哈哈哈
麵 麵 麵 麵 麵 麵 麵
見到有 Cafe 就會望一望 啱就可以聽朝黎食早餐嘛
我好鍾意呢 d 字體
我去到邊都好鍾意行家品店架 但里奧大人唔 like 囉
周圍行下
買遮係行程之一來架 所以又入去睇睇
主打睇縮骨遮
里奧大人買咗呢把遮 (NT$399)
頭先食早餐已經諗定 崇拜完畢就去食牛肉麵 我地酒店附近 其實好多都係天書介紹嘅食店 不過我地唔會跟足 但見到想食 又唔駛點樣排隊先會入去食呢 ~
@ 良品牛肉麵
企喺度已經比個 menu 妳 order 幾咁高效率 但比我感覺係好似要妳快食快走咁 @@
小食好吸引 不過里奧大人就麻麻地鍾意涼拌食品
但其實份量話小唔小喎 呵呵
我去拎辣椒醬 前面個女人"北"完又唔想走 咁我知乜事啦 霸住個位叫佢朋友來 "北"丫嘛 好在我手快 即拎住隻匙更 我真係估針無錯 所以佢朋友來到要排我後面 佢個樣幾唔順超呀 ~
自助醬料區
我叫職員 refill 咁咪有得食囉 梗係要打尖做咩喎
等緊
兩樣都無咩味嘅
開餐喇
人氣半筋半肉牛肉麵 (NT$170) - 牛肉好入味 麵質同湯底都唔錯喎
現炸蝦卷 (NT$80) - 無咩特別 勝在新鮮熱辣辣
快 d 食啦 哈哈
手作水餃 (NT$70) - 都係無咩特別 係食完特別飽 嘩哈哈哈哈哈
我一路食 里奧大人後面隔離果枱成日有個女人望住我 個樣唔係友善架 咁我估到應該係頭先排我後面拎辣椒醬嘅女人 不過我都唔弱 佢點望我 我咪點望番佢囉 之後佢都唔敢再望我了 欺善怕惡也 ~
食完又周圍行下 大佬 咁食法 真係揹住個袋幾重都要行囉 我個袋係 8 磅 里奧大人個背囊係 10 磅 所以行行下條腰都有 d 酸痛架 不過唔緊要 玩嘛 咩痛都唔緊要咯 但....我腳痛就堅慘囉 哈哈 ~
好多人排隊 反而里奧大人叫我試下喎 知我鍾意飲珍珠奶茶
影相嘅時候係 Number 142 買完到我就已經 158 了 下........原來叫珍煮丹架 ?!?!? 我成日以為係珍煮母呀 嘩哈哈哈哈
我買"百香雙響" 國語讀唔掂呀 我覺得 "香雙響" 國語係差唔多音 自己講嘅時候 好似咬緊香口膠咁 唔信妳試下 哈哈哈哈
酒店附近都好多食店 唔驚無嘢食呢
成日經過都好想再買個黎食 不過次次都好飽食唔落啦
黎料
唔好落雨喎
等我推走 d 黑雲
里奧大人想入去影 我話入啦 之後一入到去就有人叫我地行番出來 最衰我啦 叫里奧大人影 哈哈 但我又唔想扮唔識聽國語 講真 因為自己唔啱在先嘛
喺台北幾日 次次隻手都會拎住杯飲品 因為想飲但又飲唔落 但里奧大人就會叫我買囉
呢個地方係 "臺北郵局"
對面有座古舊建築物
呢張好 d
其實呢個承恩門有咩歷史架 ?!?!
好多印尼人影相
@ 相機街
"臺北郵局" 好大間
個個閘都有唔同嘅特色架
同里奧大人講 如果落雨就行地下街 呵呵
我叫里奧大人幫我影 Minions 佢係都唔幫我影 喺機場又係咁 係咪覺得低能呀 ?! 哈哈 要是人地話你 你話影比老婆睇 人地會覺得你超級暖男架 嘩哈哈哈 衰
咁得意 怕咩影喎 哈哈 如果檔主唔比影 我就唔敢影啦
地下街好多出口
里奧大人好鍾意食蔥抓餅架
好多餡料嘅蔥油餅 但我地只要蔥抓餅 (NT$30) 因為真係好飽 但又想試下囉 所以唔要有餡呢
~ 好吸引
件件都煎到好金黃
我好鍾意睇人煎餅架
嘩 超級好味道呀 真係好有驚喜囉 但用紙袋包住 好鬼辣手 哈哈
我一定唔會夾公仔囉 唔想夾完番香港 過多一排又要掉 我好清楚自己 鍾意嘅公仔只係一剎那的 哈哈
萬金游個名好搞笑
我隻右手已經拎緊試食了 香港買鹹濕嘢好貴架 但原來喺台北買都唔平喎
里奧大人鍾意食芒果乾
里奧大人開始試食了
蕃石榴乾 我麻麻地
呢個係楊桃乾 唔記得咩味添 哈
我覺得橙乾唔好味 但唔記得點唔好味添 最後我試埋冬菇乾 之後出事啦 個口成陣冬菇味 好難頂架 我覺得熟嘅冬菇先好味道呢
今晚會去大安區嘅高記小籠[包食晚餐 因為我前上司籮記係台灣人 佢話本地人食高記 遊客先去鼎泰豐 咁我又試下 咁順便行下果區啦 ~
2 點喇 個天仍然灰灰暗暗
生事難做喇 Ironman 都要拖地分擔工作 嘩哈哈哈哈
好多紅紅黑黑
搭捷運 人來人往
搭捷運係好方便 但站頭同站尾 就好似行緊條萬里長城咁囉
唔知迴龍係咩地方來
一上捷運站 扶手電梯兩旁嘅廣告都係絲慕昔 睇天書話芒果冰好出名 睇 vlog 又話成日見人排長龍 咁我都無諗住同里奧大人去食架喇 同埋我唔知喺邊度嘛 因為我無諗住食 所以無 mark 到 點知一出捷運 轉過彎就見到 又無人排隊喎 咁啱里奧大人仲見到有人走 所以試下喇 ~~~~
出到地面喇
@ 思慕昔
我叫咗 No. 10 本店招牌 (NT$210)
我叫里奧大人捐入去拎咪得囉 呵呵 反正喺我地隔離之嘛
咁我唔知里奧大人見到有位 佢好緊張叫我行喇行喇 我仲以為係巨強口喺地下啊 ~
我坐喺度等 里奧大人就周圍影下相
坐位設計幾得意
怪不得咁多人食啦 原來 CNN 推介 天書同埋上網睇都話要起碼排半個鐘 其實我 plan 行程都無 plan 呢間食店 排咁耐咪搞啦 但經過見到居然唔駛排隊 感恩感恩
請慢用
呢邊多 d 芒果 但 d 芒果酸到呢 又雪到結哂冰 真係唔明有咩好食
見對面有好多人排隊
原來係賣蔥抓餅 里奧大人好鍾意食架 不過太飽食唔落
密密煎
食完先知樓上係有雅座 哈哈
由呢條樓梯上去 唔落雨就無問題囉
阿伯一路行一路玩 yoyo 勁呀
呢日未完架 ^^


c: text/html

text:
喺呢個唔少餐廳強制性要畀10%服務費嘅香港地,好多朋友仔都覺得唔需要再額外打賞小費.事實上,香港餐飲嗰10%服務費並唔屬於打賞員工嘅小費,而且亦並非由員工所瓜分.
10%公司袋,小費員工袋
一般嚟講,香港地嗰10%服務費都係公司袋返,而所謂嘅Tips主要係指10%以外嘅小費,亦係餐飲員工月薪以外額外嘅收入.呢份額外薪金可以低至$300或者高至$3,000不等,視乎餐廳大小及級數而定.而呢份小費都會全部瓜分畀全職員工.
多數餐廳會按比例瓜分,例如:樓面同事佔六成,廚房同事佔四成.而有一啲餐廳會係畀負責嗰張枱嘅員工拎返,而呢個方法就各有利弊.利處當然係令每位不論係全職定係兼職樓面員工更積極去滿足客人要求,從而提升服務水平;但弊處就係對其他有份一同工作嘅幕後同事唔公平.所以,好多餐廳都選擇前者方式處理小費.
其實,小費嘅原意係客人對今次嘅服務表示滿意,用嚟打賞同鼓勵員工嘅錢.不過,有啲公司除咗10%服務費之外,竟然連額外小費都要袋埋,真係令人百思不得其解!因為喺一啲西餐廳,小費收入可以高達$3,000,對於月薪比較低嘅員工嚟講,其實係好重要嘅補貼.
幾毫子畀你留返嚟買樓
雖然收到小費係開心,但有啲人畀小費嘅方式真係令人不敢恭維.首先,你要明白畀小費同「留低幾蚊」係兩個概念嚟.試過有位乞客BB拎走晒個Fold入面所有錢,最後留低個5毫子畀我話係小費;或者有啲乞客BB拎剩一蚊就大大聲叫:『你拎去啦,畀你袋㗎.』其實呢啲根本就係明玩嘢同極羞辱人嘅乞客行為,我唯有抑制住怒火話:『唔需要啦先生,留返搭車啦你^^』.
其實如果係真心想打賞人,應該至少畀張10蚊或20蚊紙,幾毫子,幾蚊雞真係畀你留返嚟買樓啦.又或者其實你係唔想袋咁多散紙喺身,咁你留喺個Fold入面係絕對無問題,但就唔好喝人,叫人「袋啦你」,「畀你洗」呢啲咁引人犯罪嘅傻話.
需無求Tips之心,但仍感激每份打賞
香港作為投訴之都,店小二但求客人正正常常唔投訴已經柯呢吉帝,已經唔期望會收到Tips,但係好多乞客BB就覺得畀10%已經好似食咗佢首期咁.試過有次幫客人加水唔夠手長,有位小姐打算幫我拎起佢媽媽個水杯,佢阿媽竟然一嘢打落佢個囡隻手話:『我哋有畀10%,使乜幫佢!』
所以,本人求Tips之心早已死.之不過,如果有客人畀Tips我,我都會非常感動.因為咁係代表佢覺得我值得打賞,值得表揚,滿意我嘅服務,即使我係做兼職冇得袋返.
點樣確保係佢袋呢?
話說餐廳小費好多時候都只有全職員工可以瓜分得到,所以如果你喜歡嗰個員工係兼職,佢未必收得到你嘅打賞.呢個時候你就可以用一招『握手傳錢法』,就係將你想畀佢嘅嗰張20蚊紙摺到細一細,喺同佢握手講Bye Bye嘅時候交畀佢.
當然,有機會啲薯仔經理會執正嚟做話唔畀袋啦,不過其實好多公司都會容許嘅.另外,新年時節你更加可以光明正大畀利是佢,因為利是嘅錢都可以由員工自己袋返嘅.不過,我都聽聞大公司或者酒店業係連利是都唔畀收嘅;咁你就可以選擇寫封表揚信啦.
一張意見書勝過一張20蚊紙
雖然收到小費我哋會好感動,不過更感動係客人親手寫嘅一封意見信/表揚信.記得有次有一班客人為朋友搞生日驚喜Party,而我就幫佢哋安排枱,佈置同介紹餐牌.第二日,佢寫咗一篇超長嘅英文表揚信,仲連同我哋嘅合照Email咗去公司Head office,而公司非常開心之餘仲要經理們印出嚟貼喺各間分店Notice board.雖然張相影到我非常之核突,但嗰篇長長嘅表揚信真係好窩心,而且令我整個月心情都超好,做嘢更積極.
所以大家如果想真正表揚同打賞一位你覺得服務得你好好嘅侍應,其實未必一定用錢,意見書同Review分分鐘更加嚟得窩心同體貼.
題外話:
喺好多國家,客人都需要畀一定嘅合理小費,事關餐飲從業員可能係無底薪保障.試過有位朋友到美國芝加哥某餐廳食飯,人哋問佢覺得點啦,佢答「Everything is excellent」但竟然冇畀Tips.最後,激到成間餐廳侍應追出去問點解.結果搞咗一輪畀番Tips先平伏到一眾激動侍應嘅心情.
Any肥,喺呢個好多人都覺得服務人員態度差劣嘅香港地,如果你發現一位積極工作,服務一流嘅員工,不妨考慮畀一份小費或者寫一封表揚信,好讓呢一位清泉員工有繼續努力嘅動力.
延讀閱讀:
此文章由原作者及jobsDB HK撰寫/編輯.如欲刊登於其他網站或刊物,請電郵至[email protected]與我們聯絡.如有發現侵犯版權,原作者及jobsDB保留採取法律行動的權利.
無時間搵工但又想工搵你? 立即建立你的jobsDB檔案 無時間搵工但又想工搵你? 立即更新你的jobsDB檔案
無時間搵工但又想工搵你? 立即建立你的jobsDB檔案
無時間搵工但又想工搵你? 立即更新你的jobsDB檔案

robotstxt: allowed

filter: keep


text:
元朗食好西餐廳,值得一試之ALDOU CAFE
Food 吃貨
·
Bloggers 專欄
好耐冇去元朗搵野食,今日就搵咗個地膽帶我去元朗食好西.
早上十一點幾,地膽朋友帶咗我去一間叫 ALDOU CAFE 嘅小店,佢話呢間Cafe可以話喺元朗食好西最好嘅一間!佢話價錢唔貴,味道又好味,所以我地就黎試下.
ALDOU CAFE 營業時間係中午12點開始,我地一行3人就喺門口等開門.
未夠12點,店員出黎問我地係唔係入去食lunch,未夠鐘就俾我地入去坐下涼下冷氣等夠鐘,都幾貼心❤
入到去,店舖小小,大約可以坐30人,環境都幾優雅,但係坐位迫咗小小.
睇佢個menu,午餐都幾多選擇,所有午餐都有飲品,部份仲有餐湯,啱曬我呢個湯王! 我地叫咗巴馬火腿蜜瓜沙律,虎蝦肉黑松露忌廉意大利飯同煎焗厚豬肉眼,而餐飲就加錢要咗兩杯Iced Latte 同手工啤酒.
我地坐咗一陣,已經陸陸續續有客人入黎,有d仲之前預訂咗添! 過咗一陣,就有餐湯飲,是日餐湯係蕃茄濃湯,仲有餐包配送!
個湯真係好好味,上面仲有忌廉拉花,真係好有心思.
過咗一陣,間Cafe已經滿坐,睇黎都好多人識黎呢度食好西! 間餐廳係開放式廚房,可能人多而廚師得兩個,佢每分餐都逐個逐個慢慢做,我地飲咗個湯等咗大約30分鐘先有野食!
個巴馬火腿蜜瓜沙律都幾大碟,$68都算抵.
煎焗厚豬肉眼就一般般,哎落下仲硬硬地唔夠軟,唔係太啱我口味!
虎蝦肉黑松露忌廉意大利飯,簡直係我至愛! 3隻大蝦,淡淡黑松露味,意大利飯口感好正,呢個堅係正!
杯Latte都幾好飲,但又未去到最好飲,總好過Paxxxxx Coffee.
最後大約食到1點,個職員好有禮貌同我地講有人等緊位請我地埋咗單先,我地先發現出面有人等緊,所以即刻埋單走人,無謂阻人做生意.
整體黎講,食物都幾好食,環境ok,如果出餐可以出快少少,咁我地就唔使等咁耐又唔會阻到其他人黎食啦!
下次有機會一定會再試下佢其他出品!
(誠徵Bloggers!)想分享你的美容,時尚,感情和生活日常,請將投稿連同不多於100字個人簡介和近照一張,電郵到:
[email protected]
,我們會幫你開設個人專欄,文章經編輯部潤飾後更有機會刊登在FB專頁,快點踴躍投稿吧!
我最鍾意四圍去玩,旅行啦,飲飲食食啦,睇戲,游水,上堂學新野,仲會日日上facebook同大家分享下我每日做咗咩食咗咩好野睇過咩戲等等!
Follow Instagram:
girls.presslogic
Share to Facebook


text:
例如新特首CL,成日話唔想再做要去陪仔陪老公,點知就越做越耐兼越升越高.佢做左CY副手5年,竟然好意思講到自己同對方冇關係咁,不斷老吹自己有施政新方向,理財新哲學,教育新資源云云,你又想唔想像到?
又例如阿前財爺JT,一時被人批大花筒亂起大白象,一時又被人批守財奴不肯投資經濟,講果個仲係佢前同事Y君.仲有佢做左咁N年高官,冇要真普選平反六四打倒共產黨,都被人話中央不信任,反中亂港,勾結外國勢力云云,你想唔想像到?
跟住呢,依個咁既正苦,年年預算案估錯數,工程洗幾錢起幾耐又估錯數,政策幾多人受惠都係估錯晒,同你講高鐵幾多錢效益喎,你信唔信好呀?
立法會議員兩三下散手就DQ左6個,18萬選民意願一夜之間唔存在,今日釋法話昨日的宣誓唔岩,明明話左你可以做議員轉個頭就追你人工.算唔算好荒唐好難想像呀?
轉講下果班老懵董呀,犯婦人呀,紅唇珠呀甚麼的啦,個個都知佢地以前係跟英國佬或者國民黨架啦,都可以一個屈尾十就話自己愛國愛黨架,好唔好笑呀?
跟住某幾個建制派議員,個學歷又可以好似美X髮彩咁,變學士又得,變碩士又得,變博士又得,甚至依家立法會議員申報表學歷果欄漏空左都得.得左.真係撲朔迷離,變化萬千,你信邊個學歷係真呢何?
跟住勒,人地攞個諾貝爾獎,就被保外就醫,被火化,被海葬,老婆其實只係個咁岩嫁左比佢既弱質女子,都要被旅遊,被消失,被報平安,親戚朋友去求其一度水邊又唔比,聚會有張空凳冇人坐又唔比,仲要拉人封艇.但依個政府又號稱係超級強國架囉.係咪好荒唐,好難想像呀?
臨尾講返報警.有時我都真係唔 sure 依家班警察係咪可靠.你都見過架啦,佢地公會個阿頭個樣似社團人士多過警察架嘛.仲有呢,佢地又同楊生向太佢地好 fd 架喎,D集會成日有向太撐場同捐錢.同埋,大佬,當日習總黎到都唔信佢見到果班係香港警察,以為係香港公安啦.你唔係唔信習總呀嘛?
5年前,你想唔想像到香港變得咁荒唐?成班所謂社會精英權貴將香港搞成咁?廿年前講跨境執法肯定嚇到大家死,依家竟然咁多人話好正常,仲笑你大驚小怪,甚至話共產黨咁 nice 唔會咁做既.我就想像力追唔上啦,不過都知有人追得上,就係廿年前已經話「不是香港的自主權會被北京剝奪,而是這項權利會一點一滴地斷送在香港某些人手裏」的肥彭.真係要學下野.


text:
牙周炎系不可逆或破壞性損害.雖然牙齦炎可能系牙周炎嘅前期病變,但系對於牙齦炎轉變為牙周炎嘅實際機制仍存在拗.牙周炎嘅所有類型都表現有結締組織附着嘅喪失和牙齦發炎.疾病嘅暴發類型,通常系喺短期內發展為顯着嘅附着喪失,隨後系周期性緩解期和一個時間唔定嘅靜止期.成人牙周炎系牙周炎嘅常見類型,美國嘅研究表明,18—19歲嘅青年人中約50%嘅人至少有一個部位表現出2mm或更多嘅附着喪失,35~39歲嘅人中發病率增加至80%左右,45—49歲嘅人為87%,60歲以上嘅人則超過90%.與成人牙周炎有關嘅微生物,常見嘅系牙齦卟啉(單孢)菌,中間型普氏菌,福氏擬桿菌,呢些微生物很容易被檢出.
以上就系「牙周疾病類型有邊些?」嘅具體介紹.專家提示,牙周炎治療方法系由多方面因素決定嘅,具體嘅費用需要通過牙醫進行檢查之後先能決定.但一般嚟講,喺珠海牙周炎治療費用要比港澳牙科診所平一至兩倍,所以到珠海植牙會成為越嚟越多港澳人嘅選擇.珠海建輝口腔,擁有頂級嘅醫師團隊同優越嘅治療環境,喺植牙有多年嘅經驗,至今已幫助多位港澳口腔患者重拾牙齒健康,深受港澳地區口腔患者嘅信賴.如有疑問還在線咨詢或通過whatsapp同我哋嘅專家進行一對一嘅交流,同時通過網上預約掛號,可免問診金,口岸專車接送,到院無需排隊優先就診服務.
下一篇:生活中點樣預防牙周炎呢?


text:
Jump to navigation
Hot key words
食晏咋,唔係最後的晚餐呀
午飯後之所以會有強烈睡意,咪就係因為你食得太飽囉.為咗消化你食咗嘅大餐,體內的血液都留晒去個腸胃,尤其係澱粉質愛好者,碳水化合物會被分解成糖粉,如果你需要體力勞動嘅話,呢啲糖粉轉化嘅能量就大派用場喇,但如果你只係會坐喺office趕起聽日presentation個powerpoint嘅話,過剩嘅糖粉就會令你血糖飆升,結果就是昏昏欲睡.記住呀,食晏咋,咪當自己食緊最後的晚餐咁瘋狂食啦.
叫咗你食早餐架啦
有人話一早起身無胃口所以唔食早餐,又有人以為唔食早餐可以減肥,當然有人因為趕時間skip咗個早餐啦,無論係咩原因都好啦,總之就係因為你無食早餐,午飯時間未到就已經餓到抓狂,結果咪重覆第一點嘅錯誤囉!
如果係因為趕時間嘅,可以喺前一晚預先準備;如果係一早起身無胃口嘅,可以唔使食全餐,食個生果或者飲杯暖牛奶,總之放啲嘢落肚,等身體開始運作,為一日嘅工作做準備;至於仲以為唔食早餐可以減肥嘅,唔該自己google吓啦,我唔喺呢度多講喇.除咗飯氣攻心之外,準備迎接大肚腩同埋大pat pat啦.
趕走睡魔絕招
如果你仲未完成powerpoint,但又好不幸地進入咗food coma狀態,而時間又一分一秒咁過去,OT兩個字仿佛喺你耳邊不斷迴盪.唔使慌,趁仲有力氣,即刻啪返罐Red Bull,趕走睡魔,因為Red Bull Gives you Wings!
食飽飯郁動下
其實食飽飯後輕快咁步行15-20分鐘,已經可以幫肋消化同埋控制血糖.試吓揀一間遠少少嘅餐廳食晏,食完散步返公司就啱啱好喇,最啱得一個鐘頭食時間嘅OL.記住食飽飯唔好做太劇烈嘅運動呀.
每日8杯水
雖然呢句口號式嘅建議好老土,但確實係有效.尤其係早餐後容易餓嘅人,飲多啲水可以令身體有飽肚感,而喺午餐前30分鐘飲多啲水,仲可以避免因為肚餓而亂點嘢食,眼闊肚窄問題出現.另外,飲多啲水仲可以將過剩嘅糖粉排出體外,幫你抵抗睡魔.


text:
2016年8月31日 星期三
繼續講基督徒姊妹擇偶
估唔到上篇文咁大迴響,果然「飲食男女,人之大欲存焉」,打鐵趁熱寫多篇先.
去到我呢個年紀,身邊已經有一大堆三十到尾,四十出頭,而嫁杏無期嘅姊妹.除左教會內男女比例結構性問題之外,好多時同姊妹自己心態有關.
我唔係好想拎深雪小姐黎做例子,因為佢唔係一個基督徒,但佢真係一個典型.
之前睇《婚姻這種邪教》,史兄講到男人係一定先睇樣,我唔係話世界上無女人去到三十尾,四十出頭依然保養得好,有吸引力,亦唔係話男人100%一定會睇樣,因為世界上有D不幸嘅人係天生失明.但三十幾四十歲一拍埋廿幾歲班囡到,男人第一個感覺就係:「屌,乜條女咁撚老架.」歲月,除左呃到自己,係呃唔到人.所以,上左年紀嘅女人除左好似深雪咁呃自己:「我仲keep得到丫」,佢地仲會說服自己,雖然我已經唔係十八廿二,但唔駛用班妹妹仔鬥靚,除左sale外在,仲有好多內在美吸引人,例如成熟,具女人味,懂照顧人,經濟獨立,靈命好等等.但我又想指出,要求對方完全繞在外在,而可以直接欣賞你內在,除非你係一部雪櫃,入面仲放滿啤酒.加上人以類聚,物以群分,懂得第一時間就識欣賞人內在嘅,大部份係好缺乏外在美,咁姊妹們又受唔受得住呢.
再加上教會長年以來的教導,「你是上帝獨特的創造,上帝已經為你預備咗最好,你要先求祂的國和祂的義,這些東西都要加給你們了」,唔單止姊妹,其實好多弟兄都係,就係明明年紀大咗又無著落,唔覺自己有獨身恩賜or詛咒,好恨拍拖結婚生仔,但係改變自己去增加機會嘅意欲係奇低,以致於完全沒有,你識佢十幾廿年,從來無見過佢刻意去塑造自己外在同性格.永遠行到出黎就係一副,「我做自己,我做自己,我唔理人,我要做自己.」
有一個好奇怪,但又信徒間頗流行嘅觀念,就係唔理我幾三尖八角,總之上帝會設計到我另一半fit晒我,好似砌圖咁,有幾千幾百塊都好,只有一塊係perfect match,我係唔需要為呢件事而改變d咩,因為上帝最知我需要,更加唔應該自己刻意去搵,一個唔該揀錯咗,miss咗上帝留比我個perfect match咪大件事!所以我乜都唔可以做,上帝自然會比我知道邊個係,任何刻意改變係對上帝唔尊重,最緊要係做返自己,保持信心,同埋做多d事奉,仲有祈禱等候同等候祈禱.結果等黎等去,等咗一幾二十年呢個所謂perfect match仍然未出現.
情況就好似摩西同以色列人講,上帝要帶你地出埃及去流奶與蜜之地,但以色列人決定嘅做法就係,留係埃及做奴隸,日日一齊禱告,一步都唔願意行出埃及.
有D姊妹條件唔差,後生時都有人追過下,但唔知點解個個都唔啱心水,而條件好要求又高,佢地心目中嘅完美對象清單又往往水蛇春咁長.咁我上次篇文已經講到,「適婚年齡25-45歲,未婚,月入超過三萬嘅男性基督徒」,只佔年齡層人口1.1%,只要加多幾個條件上去,例如五尺七吋或以上,BMI體重指數唔超標,有幽默感,孝順,喜歡小朋友,熱愛大自然,有運動習慣,外表唔太差,比自己更愛主,難度簡直等於趙子龍百萬軍中救阿斗一樣,一百萬人入面都唔知有幾多個.
揀下揀下揀過籠,等到年華老去,外在美一日一日咁變差,但內在美卻無一日一日咁變好.最後就好似深雪咁,等到自己四十幾五十歲,仍然覺得理想對象應係三十出頭,有經濟能力,夠浪漫夠激情,仲一定要靚仔,死未.
後記
執筆期間,我間過身邊唔少基督徒,香港究竟有多少人符合以下條件:「適婚年齡,界乎25-45歲的未婚男性基督徒,月入三萬以上」,大部份人過份高估,由一萬到五萬都有.我猜,因為在教會內接觸的全是基督徒,以致嚴重高估全港基督徒的數目.由香港政府製作的《香港便覽》,資料指出香港基督徒(不包含羅馬大公教會)數字約為48萬,教會2014年普查的資料應該更準,恆常出席崇拜的數字,約為30萬,估整體700萬人口不足5%.
訂閱: 張貼留言 (Atom)


text:
話說舊年九月,我仲未加盟惡家寨之前,白三寶做過時裝雜誌嘅狗模,上影樓影相(詳情請瀏覽 及 二文);估唔到咁快,我都有機會做狗模!
其實爸爸一直都想帶我哋上影樓影返一輯相做佢自己嘅生日禮物,但係之前年年都因為泊泊同深仔有皮膚問題,要剷哂啲毛,攪到好醜樣,爸爸就無浪費金錢上影樓影相.
今年深仔又白又滑,可以出鏡喇!
我就仲係短毛狗,未夠毛到可以剪黑爹利裝,不過爸爸同好多Uncle, Anutie都話我靚仔左,爸爸就決定今年影!
本來爸爸想等多一個月左右,等泊泊咀邊啲毛白返至影,但係影樓打黎,話今次係送俾爸爸,唔收錢,爸爸就唔敢拖咁耐;唯有使橫手,將泊泊啲啡毛盡量剪靚佢!
肥妹成功減肥,終於減左兩磅,得十四磅,咁梗係要留倩影啦!
今次影左好耐,攪左成三個半鐘;因為先要我哋四個逐一影獨照,然後我哋四個嘅唔同組合嘅合照,最後就大合照,臨尾仲加埋爸爸添!
等埋位時,泊泊攰到想瞓!
我咁好體能就梗係做巡場啦!
影完呢張之後,要白三寶趴哂係地,仲要瞓埋,好高難度,攪左成十幾分鐘!
經過爸爸嘅奪命連環閃光燈閃完我哋之後.肥妹第一個投降,之後深仔都頂唔順,泊泊就仲頂住;結果爸爸一手拍泊泊個頭落地,佢即刻瞓著!
最後一張狗狗大合照;啲相係爸爸部機影嘅,遲啲收到啲專業靚相至放上黎!


text:
何志平 作為一個眼科名醫,做到變香港局長,最後竟然幫中國做war lord做到好可能喺美國嘅監獄終老,真係拍成荷里活電影都有佢價值.其實呢件事,係對好多香港人,諗住幫中國做國際關係白手套搵銀嘅人嘅警告.只不過,好多香港人,為咗搵食,繼續做中國嘅白手套,如果一旦出咗乜事,被人拉埋,真係唔好怨.
何志平 並唔會係美國最後一個想對付嘅人
何志平 好明顯係美國收網對付嘅第一個人,只不過,唔會係最後一個,除咗董建華之外,你估美國,英國無掌握你班友平日出入邊度㗎,特別係當中有人揸緊英國護照,其實要掌握呢啲出入境數據並唔難,然後平日講果啲國際關係觀,好多時都係中國中心,中國為本觀點,呢啲其實西方國家都知,只不過,以前西方國家,亦樂於利用呢啲人,作為同中國嘅溝通橋樑,畢竟過往唔係戰時狀態,甚至想喺經貿上得到若干好處.但依家已經十分接近戰時狀態,而呢啲人喺一帶一路中扮演一定角色,所以你覺得美國人唔會做嘢,我覺得無乜可能,只不過睇幾時收網.
其實依家係一個抉擇嘅年頭,喺大戰前,你食兩家茶禮,左右逢源無問題,甚至戰時,都會保留少量可靠嘅人,作為橋樑,特別相信依家未去到World War 3嘅時候,如果係新冷戰,或者大支爆,係仍然會有極少數嘅人,喺雙方要求下進行資訊交換,只不過,都只會係喺政治信仰上好可靠果啲,同埋做呢啲嘢嘅人數會十分之少,以及佢哋嘅角色,好可能只不過係一個「郵政信箱」,除咗互通信息,無其他嘢可以做㗎喇.
香港人其實唔啱玩國際政治,國際關係,因為國際政治唔係純粹生意上做deal,其實國際關係嘅本質,就係安全問題,國防問題,總體資源問題,意識形態問題,所以唔可以做兩頭蛇,做兩頭蛇只會死得十分慘烈,霍英東喺1950-55年可以做嘅事,美國默許英國做嘅事,依家霍英東復活都唔可以做,因為理由十分之簡單,就係時代轉咗,仲要中國大部分時間都唔係美國嘅首要敵人,但依家中國變成西方民主嘅首要敵人之一,呢個係香港人完全無準備.


text:
勁可愛!一田期間限定Kumamoto Café
KUMAMON早前嚟咗香港同Fans見面.
Kumamoto Café
Kumamoto Café門口擺放咗廚師造型嘅KUMAMON迎接客人.
展出多款KUMAMON聯乘各大品牌嘅限量展品.
KUMAMON熊本熊一直深受大家喜愛,最近仲喺一田觀塘店開咗期間限定嘅Kumamoto Café,提供一系列KUMAMON主題料理,Fans一定要去潮聖!
Kumamoto Café以和洋風設計,門口更擺放咗門口擺放廚師造型嘅KUMAMON迎接客人.而以KUMAMON肖像創作出嚟嘅料理亦非常可愛,包括有KUMAMON米飯,漢堡扒,蛋糕等等.主要食材都係由熊本縣帶來嘅各種農產物,例如車厘茄,士多啤梨及牛奶等,因此可以製作出熊本縣風味十足嘅和洋風料理.大家如果想去Kumamoto Café嘅話就要把握機會了,因為半年之後就會轉其他公仔主題架喇!
除咗可以品嚐KUMAMON料理之外,亦可以欣賞埋多款KUMAMON聯乘各大品牌嘅限量展品,好多都係首度喺海外公開亮相,包括5秒就喺網上完售1,500隻嘅德國高級毛公仔STEIFF,著名珠寶商推出嘅K18金製扣針及記載KUMAMON歷史時刻嘅記念寫真等.
大家如果想去Kumamoto Café嘅話就要把握機會了,因為半年之後就會轉其他公仔主題架喇!


text:
結婚3年多的王祖藍和李亞男(Leanne),今午於社交網宣佈有喜,是日更是二人拍拖9周年紀念日,選擇在如此特別的日子公布喜訊,著實相當浪漫.對於結婚3年多終榮升爹哋,祖藍笑謂:「首先好感恩啦,可以喺拍拖9周年紀念日去宣佈呢件事,我哋拍拖嗰時係2009年,咁啱9年後有個小朋友,咁希望所有嘢都可以長長久久啦.亦都好感謝上帝,幫我哋安排晒所有嘢都喺計劃入面進行,之前應承過Leanne搬出嚟二人世界之後,過兩年左右先有小朋友,依家真係實現到,真係好感恩.」
祖藍又笑謂其公司十分旺丁:「我哋先後有兩個員工有咗,依家計埋我老婆就3個人,咁如果想生B,入嚟我公司做啦!」祖藍更叮囑大家幫忙「睇住」老婆,盡顯「暖藍」本色:「做媽媽真係好辛苦㗎,佢為BB付出咗好多,又睇書啦,又改變自己飲食習慣啦,又好緊張去預備好多嘢啦,所以麻煩大家照顧吓佢啦.」祖藍亦不忘搞笑本色謂:「大家最近除咗睇法國定克羅地亞贏呢?我建議開多個盤,就係究意將來BB嘅高度係會似我定似阿媽呢?相信都幾啱用嚟打牙骹戰.」
向來十分喜歡小朋友的李亞男則表示:「好開心終於做媽媽喇,第一時間知道嗰陣真係好驚喜,同埋有啲唔敢相信.因為我哋雖然係Plan今年做爹哋媽咪,但冇諗過咁快就實現到,真係好感恩.其實仔定女我都冇所謂,因為我都會好鍾意.最緊要係BB嘅成長過程夠健康,同埋佢嘅成長夠開心快樂.」李亞男又謂已向Amazing Esther一眾好姊妹分享喜悅:「我有向Linda(鍾嘉欣)同宋熙年取經,問定佢哋有咩嘢唔食得,同埋可唔可以做運動,真係好多好多問題想問,始終自己冇經驗.」她又謂為了BB著想,已對十分喜歡的食物盡量Say No:「我食少咗好多甜品,同埋飲少咗好多咖啡呀,我以前可以一日飲幾杯㗎.雖然呢啲都只係好小嘅事,但已令我體會到做媽媽係需要付出好多嘅愛.」李亞男又承諾現階段會好好Take Care自己,多點休息,果然為升呢媽咪做足準備.


text:
CALL VAN仔有冇邊間會平D
-
taiman_wong last edited by
我見出面都有幾間公司可以call車,有冇話邊間會平d?定係全部都係公價黎?
-
popoc73 last edited by
間間價錢有唔同架,但係個價都唔會差得遠
-
pekochoi last edited by
@taiman_wong
淨係用過gogovan, 我覺得都算幾平
-
keith_ho last edited by
應該GOGOVAN平D,再唔係你dl個apps出黎格價囉
-
wongpaula21 last edited by
價錢要格一格先知,但唔會差得多,邊個方便就用邊個
-
queenbeauty last edited by
有時GOGOVAN都會有優惠,你可以去睇下有冇,前果排單車節先有平
-
wrain45 last edited by
主要睇返邊間快,又夠多車就用邊間.價錢差距其實唔係好大
-
girlsclub last edited by
價錢應該唔差得遠,平時都係用gogovan,貪佢夠快
-
hoya002 last edited by
都係用apps can,邊個快就用邊個,但通常都係gogovan最快


text:
Ocean Workshop - Wedding Decoration
服務詳情
評語 提交評語
Ocean Workshop係一間幫開聘珍樓做過decoration嘅公司,好熟聘珍樓setting,之前有朋友喺聘珍樓度擺酒都推介過呢間.
我上去同佢哋傾嘢嗰時感覺都幾有趣,因為佢哋真係好老實,完全唔識sell嘢.我同佢哋講晒我想要啲咩,佢哋都無特別sell啲嘢要我加錢,只係大約估完每個item就直接同我講$6000包晒.嗰吓我真係有啲驚訝,點會$6000咁抵!我有reception,backdrop,假花,所有所有嘢都包晒.後來我church部分都要decoration,佢哋就百幾蚊左右借啲props俾我,叫我攞去自己用,真係好好人!
傾嘢idea全部都係我俾出嚟,然後佢就幫我做.佢係用比較傳統同原始嘅手畫稿,唔會電腦出draft.之前有啲擔心唔知出到嚟效果係點.因為佢俾完啲相我睇,就話佢係做assistant,我就諗咁佢自己做唔知得唔得.不過到嗰日我覺得出嚟效果仲好過我預期,我都估唔到係咁啱我心水.其中一個surprise係我個backdrop本來好plain,佢就幫我加咗啲紫色燈上去,襯得好好,係我完全無要求的!set場時間方面初初都驚佢哋一直都未搞掂,但最後未催過佢哋都好快手完成.


text:
最近因為搬咗嚟石硤尾附近,所以都周圍行吓希望搵番D地方可以俾小朋友閒時落街玩吓,今日發現到呢個兒童遊樂場都覺得幾特別可以同大家分享吓
呢個遊樂場冇名架喎!! 位於石硤尾邨 美賢樓 及 美笙樓之間
雖然都係一般的瀡滑梯但係個設計都同平時屋邨見開的唔同
顏色上都唔係一般既紅紅黃黃!
反而用咗沉沉既藍綠色為主
上面仲有多個望遠鏡玩具俾小朋友玩!
設施感覺上都蠻新淨!
喺側邊有個好似風帆既設施好得意
芊芊好鍾意坐喺度用手轉轉轉個小鏍漩槳
其實成架風帆都可以轉, 不過好難轉!!
要噴番少少WD40先得 ^.^
再過隔離見到呢個繩網陣都好特別
有得爬嚟爬去Hysan梗係好開心啦!
因為平時喺屋企爬床俾我鬧到飛起!
呢度唔算多人! 所以玩得好自在好暢快
芊芊就爬唔到啦, 因為太高囉! 唯有坐喺度望住哥哥玩啦
呢條梯好得意上上吓會扭曲咗
所以都唔容易爬!
芊芊自己發揮創意搵嘢嚟玩
呢張綠色搖搖櫈瞓喺度搖嚟搖都幾好玩
不過好跣囉...
一坐上吓就跣咗落嚟 (見下圖)
哥哥跳戰繩網要爬過去完成佢! 加油
最後芊芊都係番過隔離瀡滑梯冇你咁好氣!
呢度都仲有其他少少悠閒設施
仲有呢個話大唔大話細唔細既圓型廣場仔
喺周圍地方唔多既時侯呢個廣場仔用嚟踩吓單車都唔錯!
Photo by CANON 5D Mark III, Len | EF 24-70mm f/2.8L IS II USM
(節錄於兩次行程)
呀劍評語: 以普通屋邨遊樂場嚟講都唔算差架啦! 始終巿區好難可以好似新界地方咁! 如果可以多番D飲水機之類配套設施及洗手間會比較好!
石硤尾邨 兒童遊樂場 簡介
暫時未有


text:
望向電視機,唔覺意都會睇到啲電視節目,而家流行美食研究,好多關於飲食用詞都會翩然入耳.好似雞有雞味,鴨有鴨味,豬有豬味,牛有牛味,羊有羊味等等,一聽到自然會吞口水,上述味道已湧上舌頭,都係一種享受.本來雞有雞味只係好正常嘅現象,但今日社會已經成為苛求了,雞冇雞味,魚冇魚味,肉冇肉味冇代表乜嘢,唯一好味嘅嘢只有味精,冇味精就冇咗師傅,冇咗師傅做鬼都唔靈.
近年興起車呔評價,滿天星飛來飛去,連屋企附近街頭巷尾的食肆都星星聲,點樣好食法真係唔多覺,好似有間麵舖响度食咗幾十年,都係為咗方便唔使行咁遠先入去食,咁又推介一番嘞.今時今日嘅雲吞麵,魚蛋粉就算榮登車呔榜,都係不過如是矣,再也食不到以前嘅感覺.其實又唔係時代倒退,係政府為保障市民健康,食物禁用水楊酸,唔可以落水楊酸嘅魚蛋同生麵,彈牙極都有限矣.為咗討好食家,以前做飲食嘅都會各出其謀,舊時居處,台口是大牌檔,上午賣腸粉白粥油炸鬼,佢哋賣嘅油炸鬼鬼咁好食,新鮮炸起又香又脆,如果時間啱,我哋一定幫襯.後來仲做埋親戚,再後來,政府消滅大牌檔,檔主被迫退休唔做了.當然,家庭聚會時有見面,講起而家再食唔番你哋以前大牌檔嘅油炸鬼.點知對方話:「唔食冇壞嘅.」佢話而家講出嚟冇所謂啦,啲油炸鬼係加咗料嘅.哦,加乜料呀,佢話:要加洗衣粉,加洗衣粉落去搓嘅粉,炸出嚟先至脆嘅.


text:
最近有中國所謂KOL,由法國大肆引非洲裔球員得到啟發,恍然大悟,明白要搞好足運,必須引入非洲血統嘅人混種,真係誠如陶傑一貫咁講,係DNA問題.我相信習近平知道後,一定會將廣州大批非洲人賜予中國國籍,條件係要留種,無錯,要留種,屆時廣州同巴黎應該都盛產足球員.只不過,習近平要振興足運前,首先要處理一個人,果個人叫 李梓敬 .呢個人陰謀打擊中國足運,十分之可恥,應該儘快派出洗頭艇強力部門人員,捉佢返去至係.
李梓敬 實現美帝陰謀
李梓敬 不斷講打擊假難民,千方百計要南亞裔同非洲裔人離開香港,其實佢要阻止中華血統同非洲血統加強結合,實現一帶一路嘅夢,仲要打擊中國足運,其實習近平無乜理由睇唔到呢啲陰謀詭計,你話係唔係.如果啲「假難民」就地合法,我相信香港或中國,若干年後打入世界盃,幾乎係指日可待.
而根據成份論, 李梓敬 呢個人就係成份唔好,身為資本家嘅仔,扮晒係實現無產階級專政下嘅中華人民共和國偉大復興嘅急先鋒,之後,佢仲要喺美帝讀書,喺美帝讀書期間,做過某國會議員嘅見習生,之後,言行突變,好明顯,佢一定懷有不可告人嘅陰謀,配合美帝國主義者嘅行動,破壞中華民族嘅偉大復興,打著紅旗反紅旗,居心莫測,因此,強力部門嘅人,係一定要嚟香港,對呢啲美帝國主義走狗加以揭露,話俾全世界聽,打住紅旗反紅旗嘅陰謀係唔會得逞.
我亦都要提醒一吓,喺依家所謂嘅港共急先鋒中,有好多都係做過英帝國主義爪牙,或者暗中懷住一本英帝國主義護照,佢地係唔係英國人留低嘅炸彈,實在無人知,但對毛澤東嘅成分論,大家真係只要信,不要問,總之毛主席就係真理道路生命,呢啲人就係成份唔好,點解佢地未有變成黑五類批鬥,反而當成上賓,甚至騎喺廣大工人階級頭上,堂而皇之成為人大代表,政協副主席,隨時可能係江澤民呢個蘇聯修正主義分子搞出嚟嘅事,目的都係要搞亂中國,搞亂香港.正所謂香港好,中國好,由李梓敬抓起,一路抓上去,要再現文化革命嘅雄風,至可能實現偉大嘅民族復興.
後話:曲到自己都頂唔順.


text:
唔記得幾時識得同聽過NINE INCH NAILS,但係屬我剛開始聽音樂之初期.我同部份樂隊有種特別連繫,有dband完全唔知咩料事前未接觸過,但單睇睇band名,隻碟或者歌名碟名歌詞,又或者只俾少少我聽,會感覺到係自己鍾意果種,知道佢地會好正.VOIVOD已經係,起初好陌生,但見過佢地頭三隻碟封面,聽都未聽我已經全掃再追,果然thrash metal中佢地係我至愛;TYPE O NEGATIVE半個MV令我決心追晒全線,到而家仲係我心目中最愛metal band;NINE INCH NAILS亦一樣,心頭重要之一.NIN話係一隊band,但查實只得Trent Reznor一個人,錄音室入面接近全部樂器加編排自己搞掂,演唱會時搵人組支樂隊演出,公認係industrial rock/metal,佢地唔係第一隊之前已經有GODFLESH(又係我至愛)同MINISTRY(同期佢地未到好metal,都metal過當年之NIN),但一定係最出名一隊,係「第一支打入主流之industrial rock/metal」,查實唔多工業,只係撈少少工業成份,大體係"eletro-rock"同synth-pop,被「屈」成工業,或者係宣傳綽頭:之前未有過一隊工業樂隊出名嘛,加上媒體中人要搵新字眼新刺激做話題.其實好多野都係傳媒導致.例如同年期NIRVANA的起落.至於話佢地係gothic,其實同Manson一樣...
「...衫同妝嗟.」
不過無論係唔係工業(但一定唔係gothic唔好意思),就算佢玩其他音樂一定會成功,因為真係一個天才,電子搖滾包裝之下,係對旋律,撞理,助聲同樂理非常獨到之掌握,好多melody同chord,聽過唔會忘記亦立即上癮,玩最普通pop或者純做幕後,佢功力照可以幫佢出名.再者,佢係現代主流音樂中藝術氣質一個,係有點兒造作同浮誇,但睇唱片美工同訪問,講pop界,我冇見過幾多人似佢咁有智慧,咁清楚自己目標同理想.
以前睇電視MTV台撞過下,不過入耳係咩聲當然唔會理啦果時未咁認真聽歌,但講MV已經覺得有料到同我會鍾意,同有一個依稀印象,屋企當年部486電腦最後玩一隻game Quake有枝槍係釘槍,釘槍子彈補給有大大個NIN標誌,後來聽音樂知多左自然知咩事:原來NIN大佬Trent Reznor係Quake音樂總監加超級Doom迷.一開始聽歌漫無目的,歌冇聽只上網睇過文字,但後來咩都唔知仍然好決心買NIN第一隻碟"Pretty Hate Machine",對我衝擊好大,第一次聽到唱片係從頭到尾全部歌連埋一齊,亦感受到電子加搖滾合成之魔力(唔多工業架synth-pop咋),同埋歌詞,你可以話NINd歌詞白痴或者nu,但我好鍾意,當中一首白噪鋼琴芭樂曲"Something I Can Never Have",睇見個名,你明啦.隻碟仲要係八九年出,感覺已經相當前衛同不朽.非常鍾意,冇咩衰,係衰一樣野:只要同NIN有關,乜叉都貴,特別早期,因為初期佢地簽細label出親都難搵,隻碟當年出面搵唔到,只得HMV有$175,但我仲係堅決照俾錢,果排撞到HMV做緊減價,當年仲係metal不知名HMV可以成棟metal碟廿蚊隻文出黎時代,又撞正放緊長假,"Pretty Hate Machine"係聽到我立即搭車出尖咀執埋減緊價之雙EP "Broken" & "Fixed",雙封面雙EP,NIN另著名之藝術概念越見明顯.兩隻EP兩種玩法,同一堆歌分別用樂隊同電子方法玩出黎,聽過佢地第一隻碟覺得佢地係電子band,三年後出"Broken",突然由電子變成metal,一開波"Wish"一出焚爆直到而家仲係最神聖現代金屬歌曲之一,其他出名有"Happiness in Slavery",出名在有個超激超爭議性行為藝術派MV,激到禁播果隻幾近獨立電影 - 最後真係出左一齣地下到禁播到所謂「FBI都介入調查真確性」之血腥音樂電影 - 可能係另一種搵錢方法,但NIN/Trent Reznor絕對唔止係普通創作人同歌手咁簡單."Fixed"係Trent Reznor自己同其他著名DJ remix番"Broken"d歌,有remix個字但metal變成電子版冇變成disco歌,係真係用黎聽唔係跟住跳果種電子.話係EP不過一隻都成半個幾鐘九個字架,又好聽又抵玩,梗係唔少得多謝HMV大減價放晒出黎啦好似兩隻執晒都唔使一舊水.呢種先一隻「rock」大碟再一張remix專輯,成為往後出碟之大方針.到九四年第二張大碟,"The Downward Spiral".要數我最愛唱片,呢張必定係其中之選,第一隻碟電子,跟住EP玩metal,今隻就係兩樣加埋,progressive rock,heavy metal,電子,「工業」,噪音同最重要之流行,史上最完美結合.係張概念專輯,"The Wall"式講一個人點樣「連個天都唔鍾意」乜叉都唔順意,最後跌落谷底啪野死Q左佢算(夠晒emo/nu),歌詞唔理但音樂真係一流,就係越後越灰越暗,加上好多progressive rock玩法,做到一個人高跌落低果種厭世,最後係NIN迷的聖詩"Hurt".因為仲係細label出加上舊,同樣走黎走去都唔見,只有HMV.知唔知幾錢?
「$220.」
仲貴過"Pretty Hate Machine"(應該的).果陣邊度話有舖頭試聽?更加唔會有寬頻上網有BT有download有YouTube呢d專家必備.連一粒音都未聽過,但同樣直覺靈感地堅決再買.二百二,值得.單為"Hurt"已經值晒.只係執左隻二百二之後,下次經過HMV,已經跌價到一五五.挑.再過多幾年,開始聽歌後,跌左二百二之後,再出個特別版,remaster全碟仲要有+CD or +DVD兩個版送多勁多歌&demo,係灰,但照執,因為呢隻碟,係我最愛唱片.同埋個再混音真係好犀利.隻碟94年出,錄音唔算差仲入得耳,但remaster完細節同對比更凌厲,有首歌,中間有一句歌詞,你會聽到唔係前面,唔係左中右,係...後面.第一次聽時,係夜晚兩點幾自己一個人.聽到心寒.
然後停左幾年冇聲氣.據講,幫id整Quake soundtrack的佢,打Doom打到傻,打到歌都唔想寫,再加其他好多心理問題.隔多五年 - 佢傳統好似每隔五年先出一張大碟 - 一出就係孖碟"The Fragile",同第一隻碟隔十年出碟時已三十幾歲,潮流變得咁勁加心境轉晒,變成玩聲玩效果玩feel,似soundtrack多過似rock,我係fans都會話唔係咁易一次過啃晒兩隻碟,因為咁feel咁慢,聽開rock類又或預期佢玩metal,"The Fragile"絕對會悶死你,難怪二手成日撞到,我隻都係六十蚊執返黎,HMV平極見過二百二.噉好唔好聽?唔係一聽鍾意果種,不過襟聽,我耐唔耐都會拎出黎感受,歌唔係太多特別鍾意,但隻碟孖碟賣點係「soundtrack」,中間好多純音樂做歌曲間場,由鋼琴電子到噪音都有,吸引力比「正歌」大得多冇人唱但更受大家歡迎,
「想一同感受,請睇睇《三百伕》MV.條友整得比官方trailer更出色.」
至於remix碟"Things Fallen Apart",因為本身歌唔算太好聽,都唔會諗住remix之後再好得幾多,事實今隻確remix得冇"Broken"咁好,又係執二手追埋算.嫌唔夠激動唔緊要,跟住再出隻live"And All That Could Have Been",個名已經殺晒我超鍾意,當年一直冇買因為難搵加超超超貴,到新星堂執笠半價買到2CD boxset百幾蚊包埋隻unplugged "Still"超開心,包裝勁靚(NIN傳統加賣點),仲要場live一流,提過NIN其實係Trent Reznor一個人之化名,演唱會係拉伕組隊,而studio係電live係band,演唱會梗係激得多啦,好多歌都係從新編曲成rock同metal,就算聽CD聽過一百次,live聽一次都夠殺你,加上班友live真係玩到癲,唔止飛黎飛去同狂嗌臨尾仲鍾意拆台全部樂器打爆,講睇live絕對係最佳live band之列拍得住METALLICA,"And All That Could Have Been"選曲加編曲更皆屬最佳,CD版衰在時間問題刪減左幾段純音樂,亦即"The Fragile"最想聽果堆,加上DVD有超多bouns又好聲好聽,即係焗買晒兩隻 - 有錢的話.然後又靜一輪,今次等多一年,2005出"With Teeth",今次唔使捱貴碟喇,近年rock同metal開始行其道,大公司都肯幫band出恆版,就算HMV都只係九十幾,仲要抵死在香港版多外國版一首歌.無聲無息噉出,玩咩唔知照買,
「唔悶過"The Fragile"就得.」
結果...呀...今隻碟錄音事先聲明玩簡約,冇之前咁多層次咁複雜,歌簡單左,樂器少左,旋律不及以前,歌詞又係一貫NIN「我很灰」&「我是憤怒」鬧晒全世界歌詞,普通得黎四張野仲噉鬧法好似有點兒白痴喎...有興趣請搵搵隻碟首single,《Doom》片尾首"You Know What You Are?".從電同rock兩個角度睇,隻碟普通左d,表面左d,接連緊住隻DVD"Beside You in Time"頗失望,睇好睇佢地live視覺效果做好多野,但唔夠興奮.跟住"With Teeth"隻remix album冇出現,亦唔使隔五六年,今次兩年就再黎新碟,2007年"Year Zero",一張超概念化專輯,宣傳係建構一個完整虛擬現實俾全世界參與,由出碟前起延伸到出碟後而家仲進展緊,音樂係將"With Teeth"「糾正」,一樣唔係以前咁燥咁幾百種聲,但編曲同旋律返黎喇,歌詞亦「成人」左喇講反美,講美國近年之決策點樣影響地球往後十數年之未來,四張幾喇出碟時已經大佬,仲係nu-metal時代咩?全個構想甚至完整到係計劃將張唱片拍成一套電影.掂一個字,夠晒形容,再期待佢地下一隻,不論音樂定概念.就係咁鍾意佢地,有Trent Reznor/NIN份之兩隻soundtrack "Natural Born Killer"同"Lost Highway",果時襯HMV平加減價執左,就係為左佢執,果然好正,亦唔止得佢d歌正;仲有兩次好彩,先有次搵人幫拖eBay低價買到件超罕有NINE INCH NAILS tee(空前絕後見過只此一次),之後多次機緣加巧合再幫我免費eBay執到隻NIN+David Bowie live bootleg,令我更覺同佢地有緣,講到追新野,而家一出新碟我會立即仆到去買,只有謝安琪,FEAR FACTORY同NINE INCH NAILS,或者加埋METALLICA.佢地對我黎講好神聖.
「死,我好唔metal添!」(「你話自己『好唔metal』,係話頭先幾個名冇邊個真係好metal好extreme好underground,定係話居然出左碟仲會買,而唔係佢地出碟兩個月前已經download晒再『聽到悶』?」)
起初唔係太大動機睇,即使我係超級NIN迷.同一時間太多騷,有夏韶聲,NIN同ND又連續兩日,要揀.再睇價錢:
「五百八十一張飛?唔係卦???」
真係好叉貴.我都知大路出名band唔會收得平,N年前GUNS N' ROSES收六舊水已經,陰影係我買左六百飛之後,即場walk-in,$300...我驚今場又係噉.另一樣煩係
「亞洲博覽館???」
自從機場出左呢座野,好似黎機場搞先叫得做係大騷,主辦單位可能好鍾意,我 - 相信有其他更多人 - 唔係.唔係個個住東涌架大佬.首先擔心車錢:飛都六舊水,出入機場,咪七舊水都有?再加搭車有排搭搞餐死.好在搵到旺角有巴士直出會場,搭個幾鐘車先十四蚊,好過搭機鐵四五六十最低消費啦又好訓!訓醒覺到站,果然係邊疆死城一樣,全個地方只得a) 茫茫黑夜 b) 冷風陣陣 c) 幾部吉巴 d) 接近零人,& e) 亞洲博覽館乙大座,人影冇隻果隻.好似去左外國噉,真係淒涼.六點半上車,去到先七點半,沿路人冇幾多個,入到去會場直頭成座死城,「睇門口」(我假設)個姐姐仔人都唔理係度自己上網得閒到死,一路去到表演場地入口先多人似番樣,差少少以為自己去錯地方架.仲有半個鐘,又第一次黎到呢度,咪周圍走觀摩一下,原來好Q細座,行慣會展幾萬平方里,有點兒冇癮,相同係大家食野都貴到飛起,一件三文治廿幾三十仲要冇啖好食,好在食左野先入黎.環境算唔錯冇人爭大把位,揀左個平台位坐低,剛剛樓下有唔知咩電視台拍野,個主持介紹(卦)場騷,一面講,一面un住行黎行去,一面頗多帶hip-hop味動作.唔知點解而家乜都要hip-hop一餐,連rock show都要.I like.好在唔使睇好耐就入得場,比想像中細同九展d細廳差唔多size,不過求祈在係一個細廳四面掛晒黑布圍實就算,好驚d聲會散晒.七點十入到去有百幾人,台前全部滿晒,跟住仲八點準時開場.好意外,唔止意外在準時開始,仲意外在唔係NINE INCH NAILS上台.
「乜原來有opening band?」
「係呀!佢地叫THE LOVESONG!」
全鬼仔band,歌路係「old-school emo」,即係點唔到我講我唔係專家,自己上佢地MySpace聽聽啦,隊band仲有講解佢地歌曲風格靈感源自咩樂隊,咩年代,實屬罕見,亦唔知點解會揀佢地開場,風格好唔同喎,不過都係聽歌嗟,而家五百八送多隊band你喎仲!好唔好聽?我就唔多鍾意,特別歌佬讀書果種「舊emo」唱法,每首歌中間都會有段飄飄地之「solo」就係我鍾意果樣,我膚淺嘛只識聽metal嘛冇計.不過講睇,娛樂性豐富,唔係玩得好,係玩得好笑.個結他佬台風,令我諗起《School of Rock》Jack Black,想做到好放,但放得黎好就住,同有時好Q誇張,係我睇過咁多band本地加海外,表演最有喜劇感之結他手,而「表演有喜劇感」絕對唔係好事黎,除非係搞笑band,但佢隊band唔會係卦?
玩完四首歌/結他佬「放」左四個字,再setup多半個幾鐘就到正場,頭先opening只得四份一,一完全場立即入爆晒.但據後排觀眾線報,
「企前排好似好多,但其實全部人企晒去中間PA位,後面睇,個場得中間一個長方形,左右兩邊係吉左冇人...」
但睇落咁爆,唔會七百幾都冇卦?等開場時同其他人吹吹水,Trent Reznor今次班底咩料?人道是Manson個bass佬,PERFECT CIRCLE鼓佬,不過結他手唔係Robin Finck,我冇關係反正佢咁多個班底我從來冇幾多個真係識,況且佢搵得&同得佢玩,一定唔會係雜魚.另一關注係演唱會rundown,我努力記過,但過左頭三份一到中間轉玩電子,算啦睇騷聽歌算,想知有乜歌,請睇睇袁智聰@唱片箱(佢造型太易認了,睇完一出就撞到佢),來源於官方一定準確.對於樂手,我更關心Trent Reznor,一來係主腦,二來係歌手,CD聽得多DVD睇過,正式睇live第一次,一開聲,掂呀我自己都唔相信.
「乜真係同CD一模一樣成噉???」
確係嚇親.講歌詞,自九十年代起,metal歌詞真係每況愈下:由八幾年社會性批判性,到跟住grunge冒起,全部一齊跟住玩灰玩憤怒,落到nu-metal簡直係不堪入目,確實部份metal band歌詞文字及內容比情情塌塌流行曲更不堪.NIN出黎時未有nu-metal,你可以話係屬於alternative rock/metal時期,即係歌詞已經開始grunge化果期,而NIN係其中一個催化單位.係有d歌詞真係憤怒得好白痴.不過唱果個係Trent Reznor就唔同晒,佢係主流之中我最愛rock歌手之一,把聲似MACHINE HEAD歌佬,即係唱得黎拆加厚果種,真係唱metal唔係唱大佬野果種,扮會有i.e. LINKIN PARK&跟住NIN出黎果班,但冇幾多個同類大路樂隊歌佬有佢種火同feel,一種唱住「白痴歌詞」(噉形容唔好意思)都說服到你真係控訴而唔係靚仔式得把口唔妥全世界,而唱慢歌灰歌直頭入心入肺,新奇音樂加上佢得天獨厚把聲同豐富旋律,難怪一聽上癮仲上到心目中頭位.而家四張幾,把聲仍然可以冇變,兼全場唱足嗌足玩到面都紅晒,勁,噉先係出live.同埋睇佢地live,大家都係想睇佢班友點樣拆台,NIRVANA完場玩爆鼓,佢地玩爆樂器乜都爆,確係好睇架結他佬玩到舞龍狂拋結他加成場飛(放得揮灑自如同放得「有喜劇感」之別),頭三首歌掟晒咪stand掟埋結他全場幾首歌就飛水飛樂器飛乜飛物落台,噉先有參與度投入感嘛,抵死在台上左右永遠有工作人員stand by,就係負責執手尾,一有咩飛走左掟開左立即出現undo,所以每次拆完場,五秒內「拆」左果樣野會立即出現番,好有...「喜劇感」.但最精彩之破壞開波已經玩晒,跟住耐唔耐飛下野,一路冇乜說話好講,完場亦冇一次過咩都拆晒,可能因為台下少人,可能因為觀眾冇乜反應,俾我一份有少少唔多盡力之感覺,不過已經夠滿足我,起碼好過上隻DVD先.因為係新碟tour,選曲自然集中新歌,老實講,新歌聽唔差但唔多似適合玩live(對我而言嗟),但講睇好睇,去到中間一連兩首全電"Me, I am Not" & "The Great Destroyer"變成三個人企到台前玩電腦玩電子,台頂降個LED屏幕落黎,前面玩電後面後影像,玩綠極光,玩電視雪花,初入場見個台乜都冇以為香港場會好冇癮,原來整左個LED屏幕咁好玩!仲要唔止得呢兩首,好似本身勁'80 synth-pop之"Only",live變左rock版,本來已經正live更正,玩時全隊band企屏幕後,屏幕本身透視,打影像靜電雪花中間見到歌佬若隱若現,嘩正到爆呀我見識少第一次見呢種舞台玩法!其他歌似乎集中舊歌同名曲,亦即直九幾年中 "The Fragile"只得三/四首但所選唔太得,"With Teeth"只得兩首,全碟少有之好歌其中兩首,就係「強化版」"Only"同主打"The Hand That Feeds",可能隊band都覺得兩隻碟d歌live未必好同本身未夠好卦?其餘大部份金曲都有玩,就係較rock較爆果d,真係現場玩同聽碟甚至聽live完全兩種感覺勁好Q多,就算睇過DVD事前知道會係咩一回事,現場俾大喇叭對正炸唔同就係唔同,只係有d好正之live歌好似"Piggy","The Day The World Went Away","Starfuckers, Inc"都讓左路俾新歌,而特別除左玩"Natural Born Killer"名曲,NIN最metal之"Burn",係JOY DIVISION cover "Dead Souls",出自電影《烏鴉》,常玩,但真正聽live係第一次.
最關心,梗係兩大經典,唔使擔心壓台歌冇可能會唔玩."Wish"同"Hurt"仍然係我最重要快歌同慢歌,有幾重要?好難講得明白.因為係由"Pretty Hate Machine"開始,仆到去HMV買番隻"Broken"&"Fixed"之前,冇預過原來佢地都可以咁激咁rock(果時仲未識乜野係metal),而"Wish"個riff已顯Trent Reznor神通,真係聽一次自此唔會唔記得,點止繞樑三日,三年都未繞完.歌詞?都係猛咁fuck架啦預左典型,但講左出自Trent Reznor把口把聲,我就唔覺得戇居或者白痴,加上riff加唱都夠晒順口,掂."Fixed"有兩個長remix版兩個都正,cover聽過LINKIN PARK玩到未訓醒噉簡直係侮辱以後唔好俾我再聽到,DILLINGER ESCAPE PLAN忠於原著但玩得好,最正梗係完全唔知點解佢地會玩之BEHEMOTH,變成death metal後尾黎多大抽solo,正!不過仍然冇人超越到原版,正確d講係原版之live版,就係只有NINE INCH NAILS先玩得出果份憤怒果團火."Hurt",講慢歌的話,暫時可以同佢匹敵,只有EVERGREY"Words Mean Nothing同PINK FLOYD "Wish You Were Here",歌詞致命,編曲亦係當時我從未聽過,而家亦冇乜人嘗試過,至今仍然聽極唔厭,後來美國country界名人Johnny Cash,即《弦途有你》所記主角,臨死前cover左"Hurt",將已經完美之原曲帶上更高層次,而Johnny Cash版個MV導演Mark Romanek,幫過NIN另一經典(但我好憎)之"Closer"拍超現實不地至禁播之著名MV,佢仲有唔少正MV同獨立電影,但官網down左,作品集閂左,冇計了.至於live,"And All That Could Have Been"個版,一流;Trent Bowie版完全唔同編曲,又係激正;今場live,Trent Reznor彈琴獨唱後段先爆,再落屏幕加落雪效果,但先入為主今場台上唔多落力,作為encore,感受只係一般,有點失望.
全場個半鐘,差唔多啦,講好睇我實話好睇,佢地dlive可以話METALLICA級數衰有個譜,加上第一次睇我又咁鍾意佢地,點都讚.只有話太遲睇佢地.如果係俾我睇"And All That Could Have Been"果場肯定會係我最推介live,因為果時仲有火加上剛開始玩「藝術野」未有而家去到咁偏,而且果期編曲加演出都燥過現時,計睇現場一定好過今場.生不逢時冇計啦.只係仲有冇機會黎香港?近年突然咁落力,可能好快又會有新碟出.到時睇下會唔會又有主辦單位肯搞多場啦.只係唔知道今舖,算唔算回到本.
自己一個人睇演唱會有個好處,就係完場可以立即走,唔使等呢個去廁所果個又唔見左未齊人,上到巴士接近冇人,大把位揀,剛剛好十一點就開車,又蕩番個零鐘出到旺角轉車返屋企,場地算合格車錢比想像中平,係衰遠嗟搭車好花時間,第時再有大騷呢度搞會願出黎,只係好似逢出黎呢個場搞,必定係座底五六七舊水埋單果種高檔野,所以機會未必好多.
另演唱會後題外話:我咁鍾意Trent Reznor,除左音樂仲因為佢敢言性格,為人好另類藝術,帶超現實甚至過激,睇佢訪問亦非一般流行界中人可比地有智慧,亦係主流中最反唱片業反到出晒口出晒面,好多發言一針見血,所以欣賞.而今次演唱會,佢做左一樣野:
「Trent Reznor,肯定係中國最受歡迎西方音樂人.」
當今有幾多個以音樂為生之音樂人/音樂家,會鼓吹大家download自己d歌,「鑒於特殊情況」,會體諒下載的朋友.請各位香港鄉里儘速加入下載行列,因為「特殊情況」,應該包括「要使錢裝身出街玩買其他野同溝女所以冇錢買唱片」.另文中,有一句:
「我為我的音樂傾注了我所有的心血.」
呢句諗冇幾多個會理.作一首歌,出一隻碟,係咪真係咁易?當今以音樂維生,又會唔會好似大家所想咁容易,咁簡單?可惜會聽果班,相信冇幾多聽過真係鍾意,會明白到應該付出番金錢去支持,只會覺得
「佢出碟有歌聽,免費俾我download係應該.」
在NIN演唱會同日下午,北京死域主持人,《極端音樂》雜誌主編MF,到香港打點NAPALM DEATH深圳演唱會,當中到TRHK與劉Sir談過幾個小時.發現而家大陸人反而肯試新音樂,肯俾錢買碟,肯支持正版;比大陸人更富有的香港人反而做唔到,唔會做,而家大陸人同香港人角色相反左.但香港人仍覺得自己勁過大陸人,大陸人仍然窮同唔識野.這就是香港人/香港metal友當乜都係奉旨的善堂心態,同以坐井自豪之不長進.
BEYOND時,有一句:
「莫欺少年窮.」
本來所指,係年輕人因為年齡同生活環境,受制於家庭,長輩,校園同社會規範,未有穩定而可觀之收入來源,但有自己信念同志向,決心努力拚鬥,誓要出頭唔要俾人睇低睇死.當中指「窮」,乃才窮技窮,非全為錢窮.但到當今世代,「莫欺」唔係落力爭氣,而係自行放棄;「窮」,真係解窮.
「你地有錢買碟,我有download!唔係得你地有錢買碟先有得聽,我冇錢買碟(更大原因係唔肯/唔想俾錢)一樣聽得到,仲聽得多過你地!」
而download成為「莫欺少年窮」之抗世兵器,名正言順因為自己窮而去做.年代唔同晒了.
我一定唔會係香港最識聽NIN,最熟NIN果個.但我自豪於咁多年黎,自己打工儲錢,買齊晒佢地作品全集.NINE INCH NAILS之藝術氣質,單聽係唔會完全領略得到,享受得到.


text:
可能係擔心故事太過唯美 (姐係假)
又同現實生活會有好大出入 (姐係韓劇個啲)
雖然係圈子入面浮沉
但我好少睇同志電影
連斷背山都冇一次睇得完 (
我唔會承認其實係因為佢好悶呢個原因嘅)
“永久居留”嘅劇情其實好簡單
圈內人嘅Ivan愛上直男Windson
Windson一直攪唔清楚對Ivan嘅感覺
兩人離離合合離離合合
最後Windson意外升天造就呢段有缺憾嘅愛 (上左3年畫所以我劇透)
而值得一提嘅係成個故事乃雲翔導演嘅親身經歷 (驚嘆)
我年少無知
對愛嘅認知唔多
不過我相信世上有幾種愛係最吸引人
i 初戀
ii 曖昧
iii 朋友以上戀人未滿
iv 愛得激烈, 但foresee唔到前面嘅路
v 得唔到嘅愛
Ivan同Windson算係有齊以上5過情況
所以我好鍾意佢地呢段關係
不過愛得深痛得深
當時人應該已經昇華左呢段關係
先有力爬返起身吧?
網民亦都好讚賞Ivan愛屋及烏嘅情懷
Windson離開左Ivan身邊
偏偏老媽患病
Windson冇能力照顧自己老媽
Ivan花錢花時間照顧佢
之後老媽去左
大家一齊安排埋白事
呢個時代
陰謀論d可能會諗
Ivan你係咪想Windson欠你一世!?
不過都係個句
Ivan嘅感情一早昇華左
佢知道Windson唔會返黎自己身邊
可以將佢對伯母嘅呢份愛
當係親人嘅愛
或者無條件嘅愛
最後係生死嘅問題
套片提過基督教嘅永生
又提到未來人類破解DNA成功
人類會好長命
Ivan細個個時比師父批佢得30歲命
但結果Windson返而比佢行先一步
我冇諗得太複雜
生命火花震撼偏偏又好渺小
可以嘅話好好珍惜你嘅時間
不過Ivan間間房都有棺材
真係宿命界嘅翹楚~~


text:
人生教練係咩職業???
-
最近煲番TBB套盛女愛作戰, 入面其中有個女導師, 職業係 "人生教練"
香港有咁既職業嫁咩? 上網睇又唔見有咩資料, 其實呢D "人生教練"係做咩?
會好似社工咁幫你分析問題?
-
jayfung last edited by
@maryssss 我都想知,佢成個節目好有道理咁講D參加者要點點點
唔打"人生教練"4個字, 我都唔會注意佢
-
@maryssss 下,好有道理?我覺得佢好浮誇,好騎呢.
-
lampa last edited by
始終係電視節目,一定係浮誇D,要娛樂同收視嘛,我見果D人生教練唔係咁既,上次去InVision接我表妹畢業,佢個導師好NICE架喎,表妹重話佢好好,唔會叫佢點點點,反而好有耐性聽佢想要既野,令佢自己反思同發掘內心,我表妹講到好正好有力量
-
lampa said:
始終係電視節目,一定係浮誇D,要娛樂同收視嘛,我見果D人生教練唔係咁既,上次去InVision接我表妹畢業,佢個導師好NICE架喎,表妹重話佢好好,唔會叫佢點點點,反而好有耐性聽佢想要既野,令佢自己反思同發掘內心,我表妹講到好正好有力量
聽你咁形容, 真係覺得同社工好相似, 好似會陪你一共成長咁


text:
獅子王往北海道旅行不知多少次,去年竟在富良野地區買下一小塊農地,留作他日作耕種用途.獅子王正當盛年,在港從事投資,屢有斬獲,何來時間往北海道「採菊東籬下」?獅子王對左丁山說:「趁便宜,買定先啫!橫掂擺錢在銀行冇息收,買幅地嘅機會成本微不足道.」在香港新界買幅農地,或者日後會升值,無端端賺一大筆,但在日本就幾難咯.東瀛遊董事禤國全對左丁山講過:「喺日本買樓,會年年減值㗎,作投資用途根本無利可言.我地在大阪沖繩買地起酒店,作東瀛遊旅行團團員入住之用,又唔同講法,有cashflow吖嘛.」
不過獅子王唔計較呢啲咯.因佢好好人,代左丁山在富良野買咗兩套薰衣草枕頭回港,買完又唔肯收錢,於是請佢食飯,佢話要食意大利菜,於是聽曾智華介紹,去咗海運大廈新翼(Ocean Terninal Extension)三樓一間開張冇幾耐嘅Paper Moon吃午餐,以前灣仔修頓斜對面有間Paper Moon,係食廣東菜嘅,好似係與Kelly Brown, Classified屬同一集團,現在已經冇咗.呢間OTE嘅Paper Moon又係何方神聖呢?據經理講,屬1957餐飲集團(按:11月23日有報紙廣告,1957& Co(Hospitality)招股).呢間餐廳勝在環境一流,坐在窗邊可以望到由銅鑼灣柏景台至西環尾嘅維港全景,賞心悅目之至,食物水準亦相當好,只係價錢比同類嘅意大利餐廳貴一兩成,但既有無敵海景,也算合理.我地係咁點菜,吃得過癮,但係埋單嗰陣,與獅子王同來之老友R,竟然首先搶埋單爭俾錢,究竟食咗幾多,已無印象,獅子王哈哈笑,「丁山哥,你欠我一餐,今日唔算!」咁就要等到2018年咯,因為年尾大家多約會,要三個同日中午得閒,唔係咁易.老友R在地產界百足咁多爪,知道好大單交易內幕,聽佢講古仔,如在現場身歷聲,十分過癮!不過單世紀大刁還未交易完成,都係無謂講住,以免阻人發達.不過地產R話壽臣山超級豪宅亦有劏房出租,則令左丁山覺得有啲意外,佢話:「其實月租十幾萬嘅豪宅係好難搵到租客嘅,一啲富二代或富三代得到遺產,為免得物無所用,索性劏房租俾單身外國人,竟然係一條財路!」


text:
今次係我第一次參加Yellow Day既關懷探訪,感受好深刻.
深刻既地方唔係因為被探訪戶好慘,好悽涼,而家見到香港人害怕行前一步既心態.
呢次yellow day進行既地方轉戰左去灣仔區,一聽落去灣仔喎,港島區係舊時有錢人住既地方,有冇可能有需要被探訪既人.一開頭我都懷住咁既心態去,事實上起步果陣都花左好多時間去搵有需要被探訪既人,因為好多大廈樓下都有閘門,唔方便義工們上去,直到搵到一橦舊樓係冇大閘.
被探訪既家庭住係一橦只有三戶,樓高三四層既舊式大廈,聽落睇落都好似覺得唔錯啊,住既地方又大,又唔多人住,環境應該唔錯.但係當一開門果陣見到屋入面好多地方都好殘舊,同埋地方唔算好大,但叫做乾淨而已.佢地係一家幾口住埋一齊,小朋友都係要番大陸做野,一朝早就番工,然後夜晚九點十點先番落黎香港,工時非常之長,一家人團聚既時間唔多.
太太表示佢地住係灣仔區40幾年,一直都冇諗住想搬走,睇住呢區一直咁變化,舊時既野全部唔見哂,淨係見到一幢幢新式既商業大樓,覺得好感慨,因為唔知自己仲可以住到幾時.早前已經有地產商上門問過,政府要收返你地呢度果陣,你地幾錢先賣,但太太只係話,夠我住番同區咪搬囉.
同太太傾左都40分鐘有多,言語間都表露左太太係一個好關心香港時事既香港人,對香港政府或者689所做既野都覺得好憤慨,但係當我地問到做左選民未果陣,太太就即刻話「做選民有咩用,我乜都唔識,怕投錯會累到人」.
係我既角度睇,其實太太已經好有批判性思考,對人對事都分得好清楚,好明白事理,只係唔肯踏出第一步去為自己爭取應有既權益.
事實上,香港的確有好多好似太太一樣既人,都好怕去行出第一步為著自己應有既野爭取.呢D野未必係關政治事,好多都係關乎民生既野,就例如回收重建咁,就算他日太太有賠償費用,難道會有保證能夠原區安置?並且能夠用賠償金額買到原有咁大既地方?筆者相信就應該做唔到,但係唔爭取就一定唔得,但係首先要識得為著自己要爭取既野行出第一步,咁樣先有可能爭取成功.
後記:
探訪唔一定係好悽慘既人先值得去關心,其實身邊每一個人都值得你去留意,正如太太一樣,仔女長時間唔係屋企,每日陪伴既就只有老公同班街坊.
所以需要我地呢班義工定期去關心探訪,令到消失已久濃厚既香港情重現,每個人只要做多少少,香港就會不一樣了.


text:
全城熱討嘅網劇《反黑》,本於22號凌晨上載大結局,但21號晚11點劇組於FACEBOOK官網宣布大結局改為當晚8點播出,但播出後24小時即係23號晚上8點,將會全線喺YOUTUBE下架,連內地官網都顯示無呢個頁面,引起唔少網民嘅不滿,特別係未追晒嘅網民~
不過,劇組都要食飯,耗資6000萬成本拍攝劇集,雖然一開始網上免費開放全球收看,但只靠YOUTUBE點擊分紅根本無法回本,所以先要暫別大家,小編大家計過,30集每集大約一小時,如果唔食飯唔去廁所,追到第23集嘅朋友應該仲有可能睇得完嘅……
講完個咁震撼嘅消息,不如講下近期唔少男網友心目中嘅清純女神「小羽」啦~好多人只係知道佢喺劇中飾演陳小春嘅女朋友,但幾多人知佢「真正嘅身份」?
原來呢位90後嘅年輕女演員叫陳雅婷,本來係一位平面模特,喺模特圈打混咗幾年後,被導演發掘演出古裝電視劇《陸小鳳與花滿樓》,從此就加入咗影視圈.今次嘅劇集,係佢第一次同香港團隊合作,本來唔識廣東話,只係用咗短短十五天,就可以用廣東話溝通,相信當中一定付出咗唔少努力,抵網民個個對佢好評如潮!
講到平時嘅衣着打扮,呢位女神日常生活中都一樣着得好樸素,坦言喜歡簡單的風格,T裇,牛仔褲,夏天會着拖鞋,一齊睇下佢私底下嘅衣着啦.
不過如果真係鍾意呢套劇,無論係為咗睇女主角,定陳小春,將來就算要付費重溫,或者要買DVD,其實都抵嘅!
圖片來源:劇集載圖,陳雅婷 @微博


text:
「我一諗起結婚就好驚,有好多嘢要煩,邊度擺酒啦,請邊個啦,之後住邊啦.」我說.
「得啦,你乜都唔使搞,到時我搞晒.」男友Mike說.
「咁又唔得,你都唔知我想點搞.」我說.
「我又好驚生仔啦,會痛死啦,生出嚟無錢養又唔識教啦,I am not ready.」我說.
「婚都未結你真係唔使諗咁遠喎,生咗出嚟自然就養到㗎啦.」Mike說.
我就係乜都會驚餐死,而阿Mike就相反,覺得船到橋到自然直,或者我悲觀少少,我覺得船到橋頭係自然撞,所以成日都覺得好無安全感,好想為自己計劃一下.有啲人係會一早為自己定下好多計劃,例如愛情上會諗定自己幾多歲拍拖,幾多歲結婚生仔,工作上就諗定幾多年後升senior,跟住幾多年後再升assistant manager,甚至係manager,然後幾多年後就儲夠錢買樓組織小家庭.
計劃一定係美好,但實踐上嚟又係另一回事,就算而家諗好咗N個計劃,可能到最後係一個都用唔著,咁而家用咁多時間去諗去煩係咪嘥時間?好似以前去澳洲working holiday咁,我去之前做咗幾個月research,睇咗好多書,仲整咗幾疊notes,但係去到嗰邊係極少嘢用得返,因為計劃真係趕不上變化,原本諗住做嘢搵錢先,點知到頭來去咗食宿交換幾個月,然後之前搵嘅工作資料已經完全唔update,其實去到嗰邊,反而靠人先係最有用.
而家嘅我唔算係好有計劃嘅人,只係固定有儲錢,唔係無諗過幾時結婚生仔,不過好似做卧底咁,三年之後又三年囉.計劃永遠伴隨住變化,有時已經覺得唔到人去計劃,就算有儲錢又點,追到個癡晒線嘅樓價咩?就算已經好努力工作又點先?腦細唔升你就係唔升你.就算諗住三年後結婚又點,可能未都三年都已經畀人飛咗(touch wood),所以話諗咁多嚟做乜呢.
講到尾,其實我話做人最緊要及時行樂,開開心心咁過每一日同埋珍惜身邊愛你嘅人,因為除咗「計劃」同「變化」之外,呢個世界仲有樣嘢叫「意外」.


text:
到我睜開眼嘅時候,我女朋友笑笑口咁望住我講:「第一次算唔錯架啦,都有59分嘅~」我嬲嬲地咁望住佢,「你嬲個樣好可愛哈哈.係咪初吻呢?」佢用一副淫邪嘅眼神斜睨住我,我耷低個頭,因為其實我初吻係發生喺中三嗰年.
大風一揚,球場上勁草搖曳.當一大堆男仔係球場上拼過你死我活嘅時候,總有啲例外,就如我同阿政.當女校班妹妹仔成Q日借頭借路唔上體育堂嗰陣,男校嘅男仔一樣識.每每體育堂嘅時候,當大家都去踢波游水嗰陣,班房只得我同阿政兩個人,留係到唔上堂.
其實我開頭同佢一啲都唔熟,只係知道佢爸爸幾有錢,但一早已經唔係到,一直以黎都係由阿媽湊大佢,所以份人比較斯文,但係男仔堆入面個個都講女講波笑呵呵嘅時候,阿政就好似一股超然世外嘅清流咁,自不然會俾人誤會為hehe之流,基本上無咩事,大家都唔會打擾佢,生怕自己被當係「劍擊學會成員」.
直至有一次又到體育堂時,我睇書睇到一半,隨手放左係枱面之後去廁所.番到黎嗰陣,驀然傳黎阿政溫柔嘅聲線:「你都鍾意睇Nicholas Sparks嘅小說架?」佢眼神閃爍著光芒,好似搵到知音人咁,事實上我又真係Nicholas Sparks嘅Fans黎,於是我地兩個就開始有左個共同話題,多左傾計.
慢慢同佢接觸,發覺佢真係好特別.例如每日放學一定會馬上番屋企練書法,食完番飯之後做功課睇一陣書就訓教,日日幾乎如是.嗰種規律嘅程度好比軍訓咁款,但佢好似樂在其中咁.同佢傾計,就好似同緊維基百科講野咁,問咩都答到有紋有路,真係幾有趣嘅一個存在.To put it simply,佢展示俾我一個全新嘅世界.
時維五月,臨近我生日之際,有一日係抽屜中無意發現有份禮物,我拆開之後見到係True Believer,係Nicholas Sparks啱啱出版嘅新書.
一到左體育堂時,我行過去佢嗰位隔離坐低,想開口多謝佢時,竟然佢先一步開口:「我媽媽想我過去英國讀boarding.」我當下呆左一呆,成個課室只剩低時鐘多餘嘅啲嗒聲.有好多時候,我地明白作為細路係好難改變大人做嘅決定.佢慢慢伏低頭係到啜泣.我唔知點解見到佢側面,可憐得黎又有啲可愛.頭上嘅風扇仍舊轉動,窗外的陽光刺進百葉簾,抖落斑駁的光點.我輕輕把頭湊過去,吻了一下他的臉頰.
「使唔使諗咁耐呀你,係咪中學同男仔錫過呀哈哈.」我望一望女朋友,略帶沉重咁笑一笑,「唔—話—你—知.」


text:
等我先講件開心事先(我個人覺得),就係我已經同我工作九年多的地方SAY GOODBYE啦~
其實依一份工真係我做得最耐嘅一份,亦都經歷左我好多嘅人生大事(結婚同生BB都係依度做),所以我亦都曾經想過依一份可能係我最後一份工.不過........我真係做得好唔開心,處處被受針對,冇中生有,亦加上日久見人心,所以成日帶埋啲負能量屋企.最後大肥豬都叫我唔好做,唔好成日受埋啲冤屈氣屈出個病來.就係咁,我就放棄左依一份人工都幾OK嘅工,依家暫時全職照顧小小豬同小豬媽先,隔多幾個月等小豬媽身體康復先再去搵工.不過話唔埋我愛上左做FTM呢...哈哈哈!
至於驚同忙嘅事,相信有睇我微博嘅朋友都知道,就係上星期一小豬媽就需要入院做一個大手術.
其實之後小豬媽做完療程嘅時候,我地都估到係需要做手術,不過我地當時都冇估計都個嚴重性同危險性.點知係覆診時,醫生同我地講解時真係嚇左一跳,所以真係俾佢講到驚左好耐.
不過...一切都已經擔心完,小豬媽手術亦非常順利,仲比醫生預計之內好好多,安安全全咁完成,所以都真係放下心頭大石.嗰幾晚真係全天後係醫院陪住小豬媽,亦都係第一次小小豬唔係我身邊同我一齊瞓,所以都真係勁掛住俊傻豬仔呀!不過睇住小豬媽一步步咁康復,雖然有少少辛苦(因為夜晚唔敢瞓),我都係覺得值得呀!
依家小豬媽都已經出左院返屋企休息,所以大家都可以放心了.
依一個星期都有少少事開心事發生,等我慢慢有時間再同大家分享,始終FTM嘅私人時間係少啲嘛!


text:
Kir Royal
服務詳情
評語 提交評語
我心目中想搵件長袖款嘅婚妙,估唔到咁難搵啱,真係睇咗成十幾間都未搵到間好啱心意.後來再喺fb睇咗呢間,就覺得佢哋長袖多D款幾好喎!我最後就揀咗件中袖A-Line款,A字型款,另外仲有件短袖高領紅色敬酒裙,鐘意佢有D中西合璧feel.其實原本試嗰陣佢哋話唔俾影相,但我哋話想影俾屋企人睇睇,佢哋之後又俾,所以都算幾好.而且佢哋唔會hard sell,俾D意見都幾中肯!唯一係舖頭比較隔涉D,有D難搵!
5000
因為我比較遲結婚,好多朋友已經有哂經驗,所以婚紗店都唔難揀,都係朋友去用過,介紹我去Kir Royal.朋友話佢哋啲衫比較靚,啲design比較特別,同埋價格都適中,同埋冇咁多額外charges.出面聽聞都有好多附加費,又話限時試幾多件一次,試多件又要加幾百蚊,佢哋就冇乜呢個限制,俾我彈性去試.
其實我都算容易搵到我想要嘅衫,如果想試啲特別啲嘅款佢都會有,佢都會拎俾我試.佢啲頭飾都會有比較特別啲嘅款式襯返某啲衫.我揀咗三套婚紗,兩件晚裝,一套褂.到拎衫嗰日整體都企理,我臨攞衫嘅時候都仲有得final fit繼續改.通常big day前一個星期都會final fit,到你攞衫時就攞衫;但我攞衫之前係有得再試,再可以minor調較.啲長度通常冇乜問題,但最後一星期通常會「衝刺」,可能有少少變動.唔太大嘅改動佢都會幫你,你坐喺度等一陣就ok.
佢哋有時生意好,難book啲時間去試,不過都冇辦法,我寧願等都唔想揀間拍烏蠅嘅舖頭.因為有時放工時間比較難約,可能預咗要請假去試.同埋佢係一個staff serve開嗰個客,每一次都係搵佢.佢同一個時間唔會serve緊幾個客,所以如果你上到去,對上嗰個未搞掂就要等一陣.
10000
揀Kir Royal之前,我有去另外一間試婚紗,但佢哋個態度係「你都唔啱就唔好試咁多款啦」,令我感覺唔係太好.依加好多店都係想你淨係免費試一兩件,我只係想多啲時間諗下,但佢哋就咩意見都冇俾我,到我話考慮下先嘅時候,佢就話我可以試下另外某啲款,「但不過我哋鋪頭就唔會有嘅」.
我即日去咗Kir Royal試,比較之下Kir Royal真係好太多,所以試完就即刻落咗訂!我可以免費試三件,我一早上網睇咗款同佢講咗想試邊幾件,去到佢已經可以即刻拎俾我.試完第一件之後,發現自己原來唔想要呢啲款式,同佢講返之後,佢可以俾我轉,又搵咗件差唔多款,但又有啲唔同嘅款俾我,因為服務實在好過之前嗰間好多,所以基本上我試完第二件婚紗就已經決定咗係呢到租.
另外,服務我嘅同事叫Rebecca,跟開我就一直跟落去,同埋有樣好好嘅地方係,佢一有類似新款佢就會通知我,話留咗俾我試,叫我上去試衫同埋睇下洗唔洗轉款.
有少少美中不足嘅,係本身我妹妹揀好咗條裙,但到final fit嘅時候佢哋同我講,話因為條裙洗完之後隻色唔同咗,由米色變咗淺粉紅色,叫我睇下洗唔洗轉款定照keep,唔洗額外收費.因為真喺本身覺得嗰件好靚先揀,但因為顏色上真喺有落差,所以就被逼轉咗款,而我妹妹就有啲唔開心.
不過,bigday之後幾日Rebecca有問我當日順唔順利,其實完咗成個銷售過程都有問返我感受點,真係覺得幾窩心!佢問我介唔介意send返啲相佢哋睇,於是我亦有俾返啲相佢睇.
15000
因為我周圍都搵唔到想要嘅婚紗,咁啱Kir royal有類似嘅款,但我就想轉返做長袖.解釋完我嘅諗法俾佢聽之後,佢就話要考慮訂造,如果造完自己拎走就萬二蚊,而造完之後俾佢擺喺店租借就要七八千蚊.我見個價錢差唔多,所以就決定拎埋返屋企,同埋因為我先生套衫都喺訂造,所以我哋兩個嘅婚紗西裝都可以留喺屋企.不過,後尾聽其他人講訂造個價可以平啲,不過間店喺中環,我都明價錢會比較貴.
服務方面,每次都喺我自己催或者直接上間鋪話想試,佢先肯俾我試身.因為我覺得始終喺自己訂造嘅婚紗,想條裙fit啲,但佢哋成日話遲啲再試都冇問題.最尾total試咗三次,第一次度,第二次改fit,第三次就拎埋婚紗走.其實我覺得第二次改完嘅話應該會有好多嘢唔同咗,唔喺好大信心佢改完會同我expect嘅喺一模一樣,而且第一次造完件衫嗰陣已經好多嘢要改,當時我suppose要試多好多次先會fit,估唔到最尾淨喺試得三次,仲要其實只喺fit咗一次,不過好彩最尾條裙都好fit!
12000
我喺Kir Royal有租衫同造衫,當時負責嘅喺老闆娘,本身佢好好,又承諾過會跟到尾,點知後尾就唔喺老闆娘負責.雖然我喺book咗時間,但每次去到鋪頭老闆娘一喺未返,一喺做緊其他嘢,有嘢問嘅話就要特登叫佢過嚟.
其他店員嘅turnover rate又好快,每次去都喺唔同嘅人負責.其實我揀咗款之後就冇轉過,只喺去試身,但因為每次去都喺唔同人serve,令個service quality喺差別好大.其他同事冇老闆娘咁殷勤,成日都想說服我相信佢嘅判斷喺啱,例如我唔鐘意太性感或者暴露嘅裙,但其他員工就會喺咁推銷啲低胸性感嘅款俾我,當我話唔鐘意嘅時候,佢就會喺咁游說我話「新款」,「好多人都揀」,「呢啲先靚」等等,又話我想要嘅款冇咁靚,所以好多時都惟有搵返老闆娘,因為只有佢明白我想要啲咩,又唔會單方面hardsell.
5000


text:
BREXIT無論喺英國帶嚟幾大災難都好,有件事係帶嚟英國明顯轉變,就係英國政府會向一啲不合人權嘅惡法道歉,或糾正,尋日講過Windrush嘅嘅糾正,今日要講係佢為英國留低喺前殖民地嘅歧視LGBT嘅法律道歉.
公安條例 都係時候收工
They were wrong then, and they are wrong now
呢句嘢係,佢語帶雙關,就英國留低喺殖民地年代嘅歧視LGBT法律道歉,並且促請其他保留呢啲惡法嘅英聯邦國家廢除呢啲垃圾法律.BREXIT嘅結果,係英國必須要做番英聯邦嘅一哥,但做一哥唔係靠武力,靠經濟,畢竟英聯邦大把成員有錢過佢,軍力同英國一樣抽得,英聯邦國家都唔只得英國有核武,印度同巴基斯坦都有核武.英國要重建英聯邦國家地位,一定要喺人權同反歧視做番足,至少唔可以輸俾已經喺歧視問題上找數找得七七八八嘅澳洲,紐西蘭同加拿大,所以英國開始就殖民地年代留低啲膠嘢陸續道歉,順便塞住果啲拒絕改革嘅人把口.
其實香港有好土共仆街保留惡法,都係攞英國人做擋箭牌,認為英國人都未就呢啲惡法找數,點解中國人唔用得呢啲法律,但依家係,彭定康年代, 公安條例 同社團條例嘅膠數找晒,而如果英國人要就 公安條例 道歉,如有必要果陣都唔難,屆時中國人想攞乜做擋箭牌,我都想知.而且人權作為英國推廣自己軟實力嘅工具果陣,一旦中國同英國打起心戰,中國人有排輸,以往仲有好多人認為BNO平權之類係天方夜譚,但依家未必,因為就算BREXIT要煞車,如果英國要喺歐盟同法國以及德國爭奪主導權,呢啲膠數都一定要清理,所以文翠珊首相係呢方面,係經過深思熟慮,並唔係突然間扮好人,而係英國人要回應時代嘅挑戰,呢個同英國首相麥美倫嘅著名演說Change the wind係有得比嘅演說,保守黨終於明白,要重建大英帝國嘅光輝,必須回應時代嘅挑戰,麥美倫一手推動英國入歐,最後被班衰仔搞到一鑊泡後,依家要糾正錯誤,靠嘅正係呢種意識到時代轉變嘅精神,依家唔知時代在變,只剩果啲白痴五毛.


text:
有人問我點解乜都寫,因為我發現 HKGPao 嘅traffic造成網上流量好大干擾,呢個一方面影響廣告收入,另一方面,呢件事好大機會影響到大家喺Facebok Newsfeed睇嘅嘢,搞到fake news 滿天飛就無謂.只不過,我更想知道, HKGPao 啲流量係點做出.而答案,我大概搵到:中國人海戰術式刷屏.
HKGPao 干擾網絡流量手段
大家睇吓一個 HKGPao 典型多share嘅post,講緊有幾百個shares嘅post,好多share係乜人,一係無頭戶口,一係漢語拼音名嘅戶口,咁大家知道係乜事.好多中國嘅App開發商,搵人真係喺一個地方擺幾百部手機,請條友去download同俾高評級,呢種行為叫刷屏,所以我見到App Store或Google Play高評級嘅APp,都會睇吓開發商係乜水,如果係中國開發商,大家就知根本有乜事發生緊.而通常 HKGPao 香港時間深夜嘅post係極少share同like,同佢嘅likes嘅人數完全唔相稱,可以見到,中聯辦有請呢啲刷屏水軍做嘢.因為Facebook係派咗interaction高嘅post先,特別share多果啲,大家可以諗吓結果係點,就係 HKGPao 會被中國大量五毛屈機嘅traffic玩殘全世界,甚至玩殘廣告收入,因為Google計一個click幾錢,都係睇呢啲interaction.
我相信陳澍係知情,大家可以繼續舉報五毛,但唔好指望舉報五毛可以解決問題,因為有人係包庇緊土共,最有效方法係,你like咗post,仲要share埋,唔好齋睇,唔單只呢度,唔單只膠事,係蘋果,或者支持民主嘅人嘅post,都要俾like同share,因為你要對抗,係一隊咁嘅五毛大軍.大家依家明,點解五毛必須鏟除.
仲有,下次大家見到周融,記得攞定份Form RN,叫佢即刻填咗佢,退出國籍費用我相信公眾願意代付,唔該做五毛,就一本外國護照都唔好攞,周融搞 HKGPao ,同司馬南呢條仆街一樣咁令人作嘔.唔該佢退出英國公民身份,免得影衰英國人.


text:
最討厭汗臭,猥瑣,大大聲! 十大搭車隔離位最乞人憎選舉
日日返工都要搭巴士搭地鐵,唔通日日都想返工想搭車咩?於是乎,返工搵位坐搵位企,好早已經係一個生活學問,除非你有人揸車送你返工或者餐餐坐的士啦!咁既然要繼續返工,繼續逼車,就求神拜佛唔好預到隔離位做啲乞人憎事.以下十項「侵襲」真係好乞人憎,你又最憎邊樣呢?
1) 肉體侵襲
姊妹坐車驚畀人博懵,揩油,如果佢真係大搖大擺出手嘅話,我都可以大叫非禮,但有時都唔知對方係真博懵,抑或唔係有心.例如瞓覺瞓到挨埋過嚟,或者大肥佬坐隔離貼住你隻腳,呢啲出聲又唔係,唔出聲又自己蝕底,真係好乞人憎.
2) 氣味侵襲
身體接觸,第一時間要嗌唔好,咁味氣攻侵襲呢?返工好少見,放工最普遍,一個個大叔放工上車,有啲做地盤,有啲做廚房,唔係想歧視佢地,但佢地一個二個都好臭,臭汗味,臭狐味,油益味,臭味應有盡有,如果唔好彩遇多兩個打完波滿頭大汗嘅後生仔,真係同一車廂下,坐邊個位都一樣咁難頂!
3) 聲音侵襲
點解巴士冇靜音車廂?就算有,大家都唔係好守規矩!坐車果陣,總係有啲大叔大嬸,開住喇叭睇片聽老歌,又或者有啲人大大聲講電話,慌死其他人聽唔到,呢啲聽多一陣都會忟憎,而且罪無可恕!
4) 視覺侵襲
每個人嘅第一官感,一定係雙眼行先.夏天最大鑊,呢邊背心阿叔露晒格肋底毛,果邊就貼身Tee凸點,前面就滿面暗瘡,斜對面上身ok,下身踢拖腳甲綑黑邊,雖無過犯,面目可憎,唯有瞇實對眼,求神拜佛佢哋早啲落車.
5) 眼神侵襲
靚女出街,都預咗會畀男人望,只係望一望,再望多望,畀夠三次機會你望夠未,同一車廂下,車程係咁眼望望,全程眼神望實你,都咪話唔自在.你望番佢咩?佢係咁意轉移視線,轉頭又望,頂~唔住喇!
6) 病菌侵襲
咳咳咳!困在同一個車廂空間,病菌互相走來走去,遇到病人坐隔離,真係慘絕人寰,通常患病嘅人唔帶口罩,帶口罩嘅反而係冇病驚畀人傳染果啲.為人為己,做人有啲公德心好喎!
7) 猥瑣侵襲
坐車各有各世界,你打whatsapp,佢煲劇,佢睇新聞,各安天命,點知有啲人追求刺激,硬係要喺車上面睇鹹濕嘢.嚴格嚟講,佢冇直接影響到你,但睇完佢有自然反應,點知會唔會忍唔住架,面斥不雅呀!
8) BB侵襲
就好似搭飛機咁,見到BB就好似見鬼咁,全程無覺好瞓,非常擔心.BB又好,小朋友又好,你真係唔知佢幾時會嘔奶,瀨尿,瘋狂咁嗌,踢凳,扯頭髮,實在可以騷擾你嘅方式太多,而且你對住小朋友,又點可以控制到佢呢?
9) 殷勤老人侵襲
老人家上車,讓座係理所當然,但有時老人坐喺隔離,未必係好事.世界上總係有一種老人家,好鐘意問後生仔女問題,問問下然後話當年,講番咸豐年代果陣嘅事,再加多幾句「不聽老人言,吃虧在眼前」,甚至叫你教佢用手機功能,有時唔係唔想幫,但我朝九晚九真係好攰,畀我抖下得唔得呀?
10) 友達以下朋友未滿侵襲
友達以上,戀人未滿就聽得多,咁友達以下朋友未滿又係咩?顧名思義,談不上朋友,頂多係好耐無見嘅舊同學舊同事或者疏堂親戚,又或者日日見但做唔到朋友嘅同事,呢啲搵嘢傾但其實一啲唔想傾嘅尷尬時候,真係另類侵襲,苦過Dee Dee!


text:
好多餵母乳嘅在職媽媽都會喺公司用奶泵機泵奶,但喺揀奶泵機嘅時候會有好多顧慮,例如:吸力夠唔夠? (吸唔吸得清人奶/會唔會太大力?),方唔方便? (要唔要用手hold住做唔到野?),聲量大唔大? (會唔會嘈到隔離同事?),大唔大部?重唔重? (日日帶返屋企同公司方唔方便?)等等,要揀到部岩自己嘅絕世好泵真係唔容易!最近我留意到網上有好多媽媽都討論緊呢部 Cimilre F1奶泵機,講到好似好勁咁,究竟係堅定流呢?今日就邀請我嘅好姊妹嚟為大家即場試用啦!
1. 吸力測試
開機之後就可以先用按摩模式,再自己set強度(1-5),按到差唔多就可以轉做泵奶模式,都可以自己set強度(1-10)
媽媽就話佢用8度岩岩好,泵到奶之餘又唔會唔舒服!
評分:
2. 真.免提?
唔少在職媽媽都想一路做野一路泵奶,呢個免提喇叭係咪真係可以令媽媽空出雙手呢?
母乳媽媽表示完全可以騰出空手做野,唔洗再用手Hold住個喇叭啦~
評分:
3. 方便
現代媽媽講求方便快捷,呢個奶泵又夠唔夠方便呢?
同埋每個BB都有自己用開嘅奶樽,呢個免提喇叭可唔可以配其他牌子奶樽用?
媽媽試過後發現除咗本身跟機嘅奶樽可以用之外,仲可以直接配Pigeon同ChuChu樽用,而肥仔樽就要另外配Adaptor先用到啦!
媽媽話最鐘意佢加個Adaptor就可以直接泵落奶袋,唔洗倒嚟倒去,洗少d野之餘又可以直接封口放入雪櫃~
評分:
4. 易攜
上網睇d媽媽話呢部機最正嘅係機身夠細夠輕,就算日日由屋企帶返公司都好輕鬆!其實有幾細幾輕呢?
媽媽拎上手話個機身仲細過佢隻手,磅完重發覺連250g都冇,又真係幾輕喎!
評分:
5. 聲量
坐喺自己個位泵奶無疑係方便好多,但如果電泵發出太大嘈音,都怕影響到其他人嫁嘛,唔知呢部F1嘈唔嘈呢?
testing mama坐開一米其實都聽到少少聲,不過完全唔會覺得嘈~
評分:
6. 外觀
媽媽話將對喇叭放咗入去有d宏偉 建議大家都披返條餵奶巾~
評分:
更多資訊:Cimilre Hong Kong / www.cimilrehk.com


text:
爆芒好多人都試過,而個芒唔爆,我地都唔會睇清楚呢塊薄薄嘅透明芒原來係咁脆弱,佢原來只係一塊「食玻璃大」嘅透明片,No one cares.
人係犯賤,爛左先望多幾眼.你有幾可望下個菠蘿蓋,除左PK之後.對住我地副body,我地最多睇個頭,睇塊面,即係細個望住蛋糕,焦點離唔開粒最難食但最靚嘅藥水味車厘子.
寫文之時,病人因腎癌屍肝差點死,最後又做到移植嘅好消息,將會成為一陣子嘅討論話題,然後又會被淡忘.但係一條長長的疤痕就會留喺病人或捐肝者身上.無親身經歷係好難明白病人感受,就如沈祖堯醫生唔肉隨砧板上,都未必感受到病人嘅無力感,而當年我捐完肝之後,最常做嘅係得閒無事拿起件衫,成日望住個肚條疤痕,諗返都差不多望左我一世人嘅quota.
這種狀況就好似熱戀期嘅男女咁,開頭下下都呵住佢,時不時就望下呢條廿幾厘米嘅蜈蚣形疤痕.到你個心覺得出得街,見得人,你就開始帶佢見朋友,宣示主權,而呢個戰場就係泳池.我地正常會用千百種方法去遮遮掩掩,但原來當你唔介意嘅時候,你反而會知道呢個就係你嘅標記,你嘅風格.
究竟我呢副身體,可以做到d咩,往往係喺你注視傷痕,懷疑自己嘅時候先問嘅問題,問問下就好想知,以後仲可唔可以做番同樣嘅事呢?
只有越健康嘅人先會越想睇自己副body,唔靚嘅嘢又邊有人想睇?又點解要等醜左先嚟睇?
更多:
Fitz.hk Facebook專頁
戰勝恐懼的動力叫生存
斷咗腳嘅人最想做咩?
Law少@Fitz.hk
Fitz Running 跑步
分享連結:


text:
「制度」
香港嘅教育制度真係玩死啲父母,當然係其他國家都會有類似嘅情況,只不過香港係唔係有啲太過複雜呢?就連幼稚園都已經要搞咁多嘢,真係未做人父母係唔會知道有幾變態.有時唔係你想做怪獸家長,而係不論政府又好,學校又好,都令到好多家長變成怪獸.好多人都會跑出嚟講好多嘢,但係如果唔改變根本嘅問題,其實講乜嘢都無用!
「選擇」
其實乜嘢先至叫做好嘅學校?每個父母心目中都有唔同嘅定義,要學術嘅定係要德育嘅,其實已經係差好遠.不過學海無涯,學術嘅嘢其實幾時都可以學,但係德育就真係要由細開始教.而家搵學校就同搵工一樣,唔係你揀人,而係人哋揀你.小朋友絕大部份嘅時間都係係學校,所以要搵一間適合自己其實比較緊要!如果唔配合佢嘅性格,就算間學校點出名到無用,因為根本上佢哋都未必學到嘢.
「矛盾」
當然明白每間學校都有收生標準,只係有時考學校都真係要睇彩數,有得揀就當然係好,只不過唔係個個人都有得揀.有時都真係好難兩全其美,只係希望自己嘅仔有一個愉快嘅校園生活.與此同時希望佢身邊有一個好嘅圈子,而好嘅圈子有時係要有取捨.所以做父母有時都真係幾矛盾,因為知道無可能樣樣都滿足到自己嘅要求!講到尾其實都只係為咗自己個仔啫.
Also published on Medium.


text:
差唔多每兩三日都有一個 linkedin inbox 話有工介紹, 叫我 send resume 過去.
但可惜,好多都只係流流地嘅 JD 完全提唔起興趣.
一係就用完即棄無咩發展可言嘅一兩年 project-base contract ;
一係就係盲嘅 agent 問我做唔做 junior programmer ;
再唔係就比我現有收低兩三成又無野可取 ;
又或者剛剛轉完工來問我想唔想轉.....
比較有花心機嘅(至少唔係用 30 秒 Copy & Paste inbox 就算),都算係幾間唔知係唔係想表示有誠意,定係想節省 preimum a/c 月費嘅 head-hunting ---- 打去公司 receiption 扮係 CISCO 搵 IT 部整 network,有機會外行 receiption 唔識信左佢 forward 個 call 又或者留電話叫我回覆 call
你唔煩我都煩.其實,如果真係有好工好發展,inbox 個 JD 寫得吸引啲唔好交行貨,有認真分析配對position 同 candidate ,又點會要日日咁 mass-mailing, spamming, 呃人嘅方式去揾人才呢.


text:
Jump to navigation
Hot key words
2. 若隱若現 如果兩個人已經發展到一齊住的話,情人節當日專登含糊其詞叫另一半落街行下,趁佢出咗門口,沖個靚涼著返套性感內衣,萬事俱備時text個紅唇emoji畀佢叫佢返來,記得應門時要表現得sexy啲呀.問過身邊男性朋友,呢招萬試萬靈.
3. 愛心小手作 諗唔到送咩情人節禮物的話,不如老套啲,送自己畀佢啦.朝早返工前留個message或者一張心意卡畀佢,叫佢預備定心情放工返屋企拆禮物.
4. 特別嘅按摩服務 另一個萬試萬靈嘅招數,係按摩.先由膊頭開始,再輕輕按到佢嘅胸膛,如果你唔係按摩師嘅話,記得唔好太大力,否則整傷咗就弄巧反拙了. 就算有對天生嘅凍柑手都唔緊要,按完膊頭改用咀唇錫錫,仲冧!
5. 新年情人節食少啲 食得太飽飯氣攻心除咗會令人無心機做嘢,仲會無心機搞嘢.而且聖誕之後又新年,情人節過後跟住又嚟農曆新年,少不免遇上打邊爐BBQ聚會,唔忍下口嘅話,見到自己個肚腩咁壯觀,都會減低曳曳嘅意慾架.
6. 酒精有助燃作用 對於怕羞嘅情侶,少少酒精係可以令緊張嘅心情放鬆一點的,亦會無咁害羞嘅.但首先要記住,飲酒要節制,因為太醉除咗影響駕駛能力之外,亦會影響床上戰鬥力哦.總之Drink Responsibly啦.
7. 廚房清潔要做好 好多情侶都覺得情人節一定要搵個特別嘅地方大戰,其實只要離開張床,屋企嘅其他地方都已經夠特別,例如係大廳嘅梳化或者食飯枱(注意:玻璃枱就咪搞喇),想更浪漫一點的話,喺屋企食情人節大餐啦,無論係你煮緊聖誕大餐,或者佢洗緊碗,親密嘅事都可以隨時發生.
8. 記得搵定戰場 睇到呢點先發現你倆各自同屋企人住,或者一早已經三年抱兩,竟然無地方纏綿?記得諗定一個浪漫嘅地方共度情人節,千萬唔好咁性急隨街開戰呀,而家上網搵酒店咁方便,幾百蚊就有房租,要曳曳唔一定要喺百佳維記架喇. Text: Lucy Lamb Photo: Internet


text:
雖則話身為港女,好多人爭住陪自己,但係始終「無敵是最寂寞」… 有時唔想出街(或者真係冇人約…灰),留係屋企有咩做?女神自有妙法啦~最好就梗係影相放上 instagram 同 facebook 呃 like 啦!呃呃下話唔定會佳人有約呢…..
既然聖誕未必有約,但係又想扮有約地化靚妝/Christmas妝出街?今次U編要實試呢個美妝app – 美妝相機 (MakeupPlus) 比大家睇,懶懶的宅女們有救了! 係聖誕呢個普天同慶嘅節日,冇街出嘅寶寶們應該留係屋企影下相,呃下Like,唔洗煩去邊,同邊個出街咪仲爽!
首先為大家示範一下聖誕妝容先~
先試用美妝相機 MakeupPlus 中 Merry 嘅 Snow,帶有日系甜美嘅感覺,想一走可愛風嘅港女們呢個filter真係岩哂!
想走精靈路線呢~就要用 Merry 嘅 Fairy 喇!會令眼睛放大,再係面頰加少少可愛裝飾,Fairy形象出哂嚟喇~
聖誕節又點少得聖誕妝呢?扮聖誕老人又太gag,最岩就用美妝相機 MakeupPlus Merry 中嘅 Rudolph 扮下可愛鹿仔~聖誕節誇張少少都唔會有人介意嘅!
對於小編呢啲手殘女嚟講,嚟嚟去去靜係識得化一個半個妝,冇乜變化,唔好話身邊嘅人睇你睇到悶,自己都厭啦!美妝相機嘅 Daily Chic 入面有好多唔同 Daily Makeup 嘅 filter 俾大家揀,呢個 Engage 夠哂自然精神啊~仲有,唔好以為合埋眼就加唔到 filter 啊,美圖相機 app 一樣「上到妝」!
U編成日上網睇 youtuber 教化妝,但耐何自己冇天份,化極都化唔到人地嘅效果,尤其是想試人地啲 pinku pinku 眼影,可以令自己可愛啲… MakeupPlus Daily Chic 嘅 Girly 就可以令我禁一個制,化好成個妝喇!仲唔洗驚自己錯手化到對眼腫哂咁添~
如果遇著啲節日,又唔係聖誕節呢啲咁有 signature /氣氛嘅日子,美圖 app 亦可以幫你係妝容上面加少少點綴,令個妝睇起上嚟比平時特別啲,但又唔會過於誇張~ Festive Kirakira
呢一刻,我地可能係冇人約/寧願宅在家中嘅港女,但試完呢個美圖 app (美妝相機),就可以盡情「呃like」,分分鐘突圍而出,即刻有街去呢!


text:
機艙黐埋坐 雙宋香港拍拖 [壹週刊 - 1361] __,雙宋,宋仲基,宋慧喬,M1,
落機時,兩人一路行一路有講有笑,仲講到手舞足蹈!
探熱針
機艙黐埋坐 雙宋香港拍拖
韓劇《太陽的後裔》熱爆亞洲,兩位主角宋仲基同宋慧喬人氣高企!今個星期開台嘅 ViuTV押中寶,立即重金禮聘「雙宋」來港宣傳,實行打響頭炮!
集合到兩位主角宣傳機會少之又少,加上戲假情真嘅新聞鬧得熱烘烘,「雙宋」合體可以話係全世界都望住!喺韓國影唔到兩個人一齊上機,落機又行到離行離列,其實飛機上難掩興奮心情,今次可以行孖咇出埠,話唔定微服出街拍吓拖呀!
落機即刻彈開
宋 仲基宋慧喬旋風式訪港宣傳, ViuTV非常大手筆,除咗有指酬勞高達七位數之外,所有配套都要係最高級,包括來回頭等機票,入住六星級四季酒店,用房車接送等等. 4月 4日雙宋坐 KE613由韓國仁川機場飛往香港,據知兩個喺頭等嘅第一排一齊坐,不時有講有笑,講到落機都唔肯停.
本來並肩一齊行出機艙,不過一見到大班機場職員喺出口用手機影相睇熱鬧時,宋慧喬立即煞有介事彈開,仲超前宋仲基行到幾丈遠,低頭㩒電話扮唔熟!明明傾得好哋哋突然被冷落,就好似劇集入面嘅情節一樣,戴黑超著皮褸嘅宋仲基雖然保持笑容,都難掩失落,唔通真係要保護戀情?
記者會打情罵俏
到 埗第二日雙宋著到靚靚出席記者會,喬妹一條灰色及膝連身裙,非常斯文,而宋仲基就寶藍色西裝配開胸恤衫,型格十足!佢哋喺合照環節不時咬耳仔,宋仲基仲輕 輕搭住喬妹膊頭,好有默契!兩位先打招呼,喬妹成日嚟香港,用廣東話打招呼梗係無問題,而第一次嚟香港宣傳嘅宋仲基就用普通話:「大家好,我係宋仲基,見 到大家好高興.」已經足夠令到所有女 fans尖叫.
之後大會安排十個幸運 fans上台同兩位主角握手,本來都好有秩序,後來有 fans開始同佢哋傾偈,傳紙仔,合照完之後仲有 fans要求抱抱,難得宋仲基好親民,攬咗兩個!講到佢哋喺戲中嘅角色造型,著軍服同醫生袍,喬妹大讚緋聞男友一百分,宋仲基用普通話回番「漂亮,真的漂 亮」,公然打情罵俏!
續集難產拍唔成
《太 陽的後裔》氣勢如虹,韓國播到最新一集,收視破紀錄收 33%,做多兩個星期,播埋最後四集就大結局,好多人都睇好《太》劇可以打破最高收視, 2012年金秀賢主演《擁抱太陽的月亮》嘅 42.2%,超越《來自星星的你》!由於劇集已經一早拍好,無得添食,於是電視台決定喺大結局播完之後, 4月 20至 22號一連三日推出特輯,重溫精彩片段以及公開幕後花絮,希望可以延續收視神話!
對電視台嚟講,最想都係拍續集!賣埠賺到盆滿鉢滿,海外好多買片都好想有第二輯,劇集監製就話佢都想拍,不過如果要拍嘅話,一定要原班人馬.男女主角宋仲基同宋慧喬而家片約不斷,工作排到密密麻麻,要度期拍絕對唔容易,睇怕好難成事,各位劇迷要失望喇!
撰文,攝影,攝錄:娛樂組


text:
近來,有唔少常見嘅朋友都留意到我手上載左隻 Skagen 嘅新手錶.
佢哋部份都知道,我向來唔戴錶出到門口,係會立即周身唔自在,所以對手錶都有要求.
既要錶面夠大,又要睇落唔累贅,時間清晰,防水,靚得嚟錶帶仲要防敏感.(好麻煩呀可XD)
早前收到 PR 邀請,出席 Skagen Denmark Bloggers 聚會,
講真,被邀請前我真係冇乜留意 Skagen 呢個品牌,直到活動當日,先真正認識到 Skagen 嘅產品.
Skagen 嘅手錶各有其獨特嘅設計概念同特色,除左手錶,仲有推出首飾及太陽眼鏡掭.
活動當日舉行咗一項比賽,就係晌現場展示嘅產品當中,選擇最能代表自己嘅產品,
解釋原因,講得最好嘅頭三名得獎者,可以到 Skagen 店舖揀任何一件自己喜愛嘅產品做禮物啊!
因為當日我著左條藍色紗裙,配黑色外套,我揀左上圖藍色海浪紋加黑色外圈嘅手錶,
同我一身打扮簡直絕配!錶面中間嘅海浪波紋更能代表我個名 – 海藍呢!
後來得知,原來 Skagen 位於丹麥北面,係個碧海藍天,優雅嘅海岸城鎮,
兩個海洋交會,所以 Skagen 產品設計,尤其係呢隻海藍色嘅手銀,
靈感來自海洋嘅啟發,亦不失優雅,簡單,自然美感.
知道更多產品嘅設計概念及靈感後,對佢地加添多一份欣賞及喜愛.
最後,實在感激 Skagen 讓我成為其中一位幸運兒,可以去 Skagen 店舖揀佢作為禮物.
好靚呀!我一定會日日戴住佢出街!
Skagen Website: http://www.skagen.com/
更多照片:


text:
(熱話)搭Lift打尖,推BB車冇人讓.係自私?貪方便?別有原因?
以前未生BB,我都好少會喺地鐵/ 商場排隊爭Lift搭.因為我係健全嘅人,要行樓梯或者行遠少少都唔緊要.
到我生咗BB之後,我出街如果推BB車都需要搭Lift,搭地鐵.但我永遠發現一個情況就係,會有人同你爭Lift,好多睇落行動好正常嘅人,老人家我真係唔介意佢打我尖.但有啲後生嘅都會同你爭Lift,佢哋唔會覺得唔好意思.每次出街如果推BB車,都會浪費好多時間喺等Lift到.每當有Lift到嘅時候,你好禮讓咁企喺其中一邊,讓人出Lift嘅同時,另一邊就會有一堆人衝緊入Lift.到最後啲人出晒嚟,而部Lift就已經係Full晒.可能有啲人真係有隱疾而我唔知,但真心希望健全嘅人唔該行多兩步當做運動,唔好同有需要嘅人爭Lift搭啦.
至於搭地鐵,唔知大家會唔會有個感覺就係,你推BB車搭地鐵,啲人係擺出一副臭臉望住你.好似怪你好推架BB車入嚟霸晒啲位,呢個情況特別係繁忙時間.我試過喺放工時間見到有媽媽推住架BB車,佢一個媽媽帶住小朋友連BB車.但似乎佢永遠都無機會塞到上車,因為啲人永遠塞晒門口位,唔會行入車廂中間.
有時就算地鐵空檔檔都好,總有人會霸住擺BB車,輪椅位企.嗰個位其實係俾輪椅人士泊好架車嘅安全位置嚟,好多時啲人都唔會讓番出嚟.
見到以上嘅情況,我當年唯有忍耐到和牛B可以用Hip Seat嘅時候.我外出都盡量用Hip Seat寧願自己攰啲,辛苦啲都唔想等好耐Lift同埋受氣.不過,用Hip Seat BB要瞓覺就無咁舒服…
而家和牛B大個咗,可以一齊搭扶手電梯方便咗好多.不過,我仍然好怕同和牛B迫地鐵,迫Lift.


text:
Francesca & Giovanni
服務詳情
評語 提交評語
我地都係經朋友介紹先認識佢地,睇到佢地啲相都覺得OK~而且佢地嘅價錢相對其他出名嘅大舖頭都算係好抵.我地覺得佢地個網頁真係唔係好夠promotion~如果唔係有朋友介紹都唔會識到佢地.
中間我地係用whatsapp溝通同睇相,都無去過佢地office.其中一樣我地覺得好好嘅地方係佢地可以custom made,由佢地自己設計.佢地啲staff都好好,會俾到意見,又好熱心.我地喺佢地度訂咗個糖皮蛋糕~個蛋糕做出尼嘅效果好可愛,上面有對兔仔公仔,都係我地所想要嘅嘢.佢地當日都好準時尼到,同埋會make sure啲枱同setup係穩陣,仲會預備定啲盒俾我地攞走個蛋糕.整體嘅效果都係好滿意~
我地有次行展覽嘅時候經過佢地個攤位,就俾佢地整嘅餅吸引咗.我地覺得佢哋啲餅都做得好靚,好啱做回禮禮物!
嗰時我地都係喺攤位度同佢地傾,佢地嘅服務都好好,staff態度都好.
佢地款式都多,同埋都可以俾相佢地睇,佢地就會跟住整.
我地訂咗回禮同埋一個公仔曲奇花牌.
主要用whatsapp繼續聯絡,佢地都覆得好快,整個溝通都好順利.
個公仔曲奇花牌,佢地事前都有同我地講,未必可以跟得足我地俾佢張圖,
做到我地想要嘅效果,因為本身個曲奇模都有固定形狀,但係最後出到尼效果都好ok!
問返啲賓客嘅feedback都係好味~


text:
「教育」
教育小朋友除咗學術方面之外,其實個人認為比學術更加重要嘅係德育.因為德育係要由細開始培養,而學術真係幾時都學得到.一個小朋友成長後點樣待人處事其實係書本入面係學唔到嘅.唔同嘅國家有唔同嘅標準,亦都因為小朋友大部份成長嘅時間係校園,所以要選擇一間好嘅德育其實係重要過一間只係專注學術嘅學校.就算讀書又幾叻都好,如果無好嘅品德其實就已經大打折扣.
「倒退」
或者而家真係年代唔同咗,好多時發覺香港嘅小朋友係德育方面好似有倒退嘅跡象.會唔會因為社會富裕咗?生活好咗?小朋友好多時都係萬千寵愛在一身而導致?又或者係唔係因為教育體制嘅問題?當然每個人嘅標準有唔同,但係有啲好簡單例如照顧長者,幫助有需要嘅人,以禮待人等等,彷彿以前我哋係學校所學嘅嘢而家好似重視少咗.如果唔由少開始培養,大咗真係好難再改變.
「品德」
當中自己覺得品德教育係非常重要.要培養品德唔係只係靠讀書就得,因為小朋友嘅成長同學習品德嘅地方係來自學校同家庭.而嚟個教育模式係希望建立小朋友嘅待人處事嘅價值,當中包括誠實,仁慈,寬厚,勇氣,自由,正義,平等,尊敬等等.一個文明嘅地方就越著重品德嘅培養,因為大家都知道要改變唔係一時三刻嘅事.好多嘢如果而家唔做,之後想改都難.
Also published on Medium.


text:
今日係東京之旅嘅last day,因為係下午六點半機,所以仲有半日時間用,不過因為想去嘅地方都去左,而且對腳又累,所以今日只係去左中目黑睇櫻花,之後就係新宿D百貨公司行下等夠鐘坐巴士去機場.
» 閱讀全文
今日係東京之旅last第二日,所以今日安排嘅行程主要係血拚 – Shopping.最後兩日嘅酒店房包埋早餐,每位加HK$50架,不過D早餐好難食,冇樣野啱我口味,所以只係食左少少.
» 閱讀全文
呢一晚真係成個行程中訓得最好嘅一晚,不過半夜就發生左一D不可思議事件.話說我地係雨天下聽住雨聲好舒服咁入睡之後,訓訓下去到大約半夜時份,俾D”沙沙”聲嘈醒左,本來唔想理佢架,不過嘈住晒好硬耳,於是咪起身睇下囉,原來係個電視自己開著左,不過畫面就只得雪花.我估可能係之前只係用遙控器熄部電視,之後因為機器故障而引至自動開返啦.不過當時都唔得閒分析咁多,因為好眼訓,所以將電視機個制熄左佢就繼續訓覺,好彩佢之後冇又再開返.
» 閱讀全文
仙石原一之湯網頁度教人搭巴士去到”仙石原文化センター前”站落車,然後再行6分鐘路就可以去到,不過之前係網上見有去過嘅人介紹係”大原”站落車會比較方便,所以我地都諗住坐去大原站.問左司機原來架車唔去仙石原文化センター前,但就會去大原,咁當然啱晒我地啦.
» 閱讀全文
因為已經係午飯時間,去到箱根町開始肚餓啦.箱根町海賊船碼頭出面有間賣手信嘅專門店,樓上有間幾大下嘅食店架,我地就係呢度食左係箱根嘅第一餐.呢間野真係好多遊客食,仲見到有個旅行團係度食添,不過有個男侍應就真係冇乜禮貌.我地入到去以為係就咁坐低然後叫野食,但原來係要先係個Counter度寫低個名同人數,再等佢地同你安排坐位架,第一次去鬼知咩,但個男侍應就表現得好唔耐煩咁,可能太多野做做到好燥.
» 閱讀全文
今日好興奮啊,因為接住兩日會離開東京去箱根遊覽,其實小弟對郊外地方比較有興趣,反而大城市就麻麻地,所以對接住呢兩日嘅行程好期待,可惜天公不造美,係東京嘅時候好地地,但係一去到箱根就落雨,仲係要落到我地上火車離開果陣就停,咁玩野,係唔係唔歡迎先?
» 閱讀全文
去到原宿先發現選錯時間來,原來諗住星期六原宿會多D野睇,點不知星期六嘅原宿真係超多人,可以話水洩不通,原宿駅又鬼死咁細,落車之後迫出車站出面都迫左好耐先到.
» 閱讀全文
今日係成個旅程中去得最多點景嘅一日,我地成個旅程總共去左五個櫻花名所賞櫻花,而今日一日之內就走左三處,真係行到腳都軟,不過三個地方嘅櫻花都真係好靚,就算行到腳痛都值得.
» 閱讀全文
今年可能好多人都俾東京嘅天氣玩死,本來今年天氣比上年凍左,人人都估今年櫻花會比往年遲開,我地出發之前都係咁諗架,點知去到3月尾東京嘅氣溫突然回暖,攪到D櫻花突然間開晒,比上年仲早左開花.
» 閱讀全文
係隅田川上坐船賞櫻花真係幾正架,夜晚係酒店見電視都有播.我地3點半左右已經到左台場,一上岸就係台場海濱公園,隔離就係商場Aqua City Odaiba,商場後面就係富士電視台.
» 閱讀全文
今次旅行每日都係大約7點半(即係澳門時間6點半)起身,今日係旅程第二日,早起都冇乜難度,起身洗完面著埋衫就出發去築地市場.由新宿坐地鐵丸之內線係霞ケ関轉日比谷線,去到築地站落車就到,出左車站大約行100米就見到築地外市場架啦.
» 閱讀全文
計劃左成個幾月,今日終於出發,心情當然興奮啦.晨早4點零就起左身,因為要坐朝早6點船過香港,5點零就出門口坐的士囉.原來咁早call電召的士都有好多車,話咁快就到左碼頭.第一次咁早去到碼頭,有好多香港人坐係樓梯度恰緊,可能賭完等緊6點第一班船返香港.
» 閱讀全文
八日日本東京箱根之旅終於結束啦,係4月3日零晨2點,拖住疲累嘅身軀同埋超重嘅行李,終於平安返抵家門.屋企嘅感覺真係好正, […]
» 閱讀全文
計劃咗成個月嘅東京櫻花之旅終於係尋日confirm晒啦,今日去旅行社俾埋尾數,過幾日攞埋機票同酒店booking,就可以 […]
» 閱讀全文


text:
香港地咁細,高官真係要謹言慎行.好似煲呔咁,又有新搞作,今次唔係飲飲食食,而係有網上討論區圖文並茂踢爆煲呔上個禮拜去米埔影雀.煲呔係龍友係人都知,佢無論睇國慶閱兵或者東亞運足球決賽,都相機不離身,今次去影雀更加帶齊長短火專業裝備,但就被眼利嘅網民發現,佢用嘅一支鏡頭上面貼有政府新聞處個嘜頭,即刻惹來議論,質疑佢係咪公鏡私用.煲呔微服出巡幾乎次次都出事,所以今次去影雀都好低調,除咗老婆曾太之外,就只係帶咗司機同兩個保鑣,但就撞到個龍友,仲被拍下一舉一動,放埋上網.
出動觀鳥專家架生 放大圖片
煲呔用嚟影雀嘅鏡頭,貼住 GIS PHOTO SECTION,被網民質疑公鏡私用.
細心睇吓煲呔影雀嘅裝備,就知佢專業,其中一支鏡頭係觀鳥專家嘅專業架生,米埔啲保育專家都有用佢監察候鳥.但佢用嘅其中一支鏡,清楚見到貼住「 GISPHOTOSECTION」(政府新聞處攝影組)嘅膠貼,令人質疑佢係咪用公帑買嘅器材嚟發展個人興趣.咁嚴重嘅指控,八方梗係即刻向特首辦問個究竟,特首辦話,煲呔想寫一篇有關候鳥嘅網誌,目的係帶出保育訊息,所以順便影啲雀仔相,諗住上載喺網誌度,先同新聞處借批攝影器材,用完就立即歸還喎.
煲呔(右)最近熱衷做龍友,上個禮拜仲專程去米埔濕地影雀.


text:
TVB禁奶令,沙地極端伊斯蘭勢力延伸咋
往常 CCTVB 台慶嘅焦點都集中於女藝員著得有幾少布,波罅到底唧有有幾深,再唔係就等睇跟住兩日啲報紙 C疊有幾多露底褲,波邊,砵仔糕之類嘅走光照片.今年無啦啦出「禁奶令」,唔少人心諗 620 不過係「逆線宣傳」搏收視之嘛 (的確,台慶嘅收視率連年下跌),點知真係大部份女藝員都「封奶」.
利申:我頭先同女友人晚飯而食店有電視,咁啱睇到而講開.
標題黨一定想鬧:唔好上綱上線講到咁誇張啦.香港嘅事點可能關中東事呀?! 但是,小弟寫得點會無的放矢呀!
無錯,香港同中東响政治上可謂完全零關連,但如果話俾大家知,馬來西亞 ASTRO 華麗台 (電視解碼器311台) 係同香港 CCTVB 翡翠台同步直播 (應該係 delay 15秒),應該估到少少端倪.不過應該絕大部份人都仲未明白發生乜嘢事.
首先講返馬來西亞近期嘅在宗教有關的政治/社會爭拗,重點係極端保守派不斷散播伊斯蘭原教旨主意嘅觀念,對「世俗」指手畫腳諸多批評,例如可能比較多香港人知嘅「清真洗衣店」,其他細節唔詳盡講,可參考前文《強烈支持馬來西亞政府驅逐所有華人出境促成政教合一政體》.班「包頭佬」以 (曲解的) 回教教義做道德判官好多年,唔少主張都係針對女性.女性著罩袍包頭之外,其中一樣「重點打擊」就係女性胸脯.香港嘅報刊「打格仔」只係乳頭,馬來西亞嘅報刊唔好話Push up bra,Nude bra 唧到條線,就是領口低少少乳溝晾起咗都要打格.
唔信?留响馬來西亞十日八日,每日都去便利店買報紙,必定有一日會睇到.小弟就係年初返古晉留咗八日,讀《詩華日報》同《國際時報》時睇到!
或者大家仲會抽秤:咁多年嚟都係咁啦,點解往年唔禁今年先嚟禁唧..... 都多舊魚.問題在於馬爆 (馬來西亞經濟崩潰以至國家解體) 其實已經不可逆轉,巫統正是支那共匪清洗黑錢嘅白手套,支那共匪為求盡力保住响馬來半島嘅身家,必定要做啲嘢向巫統示好;另一方面,當前大馬借 (被曲解的) 伊斯蘭教教義嘈到翻天覆地嘅黑手正是執政黨巫統 (夾埋伊斯蘭黨),而巫統同支那共匪嘅關係密切到可以列席「十九大」.哪麼支那共匪要拉近同巫統嘅關係嘅方法,當然就係迎合返 Najib 同 Hadi Awang 嘅口味,CCTVB 禁奶奶就 Match 返馬來西亞報刊「打格仔」嘅標準囉.
只不過巫統同伊黨嘅玩法,其實承傳自沙地阿拉伯 (詳情可讀《極端伊斯蘭主義散播危及全球安全》,所以,起題不單絕非上綱上線,小弟夠膽講係正確陳述.同時可以話,鬧我嘅其實係無國際視野之徒而已.
唔扯到沙地咁遠而集中睇支那共匪同巫統嘅關係,仲可以見到支那共匪為求穩住權力同利益,對香港不擇手段嘅地步係超乎大家想像.
後記:
同女友人席間談到電視畫面見的藝人「年紀有返咁上下」,引證香港演藝事業完全青黃不接.我聯想到的,要不是盧覓雪當年大力推動「狗仔隊」式採訪,只顧挖掘藝人私人活;又娛樂版只顧大灑鹽花,搞到 Artists 十居其九只為求曝光率出賣私人活 (女性仲要出賣色相) 而唔係努力於演藝材華發展,香港嘅電視,電影,音樂點會搞到一潭死水吖.
返回主頁
沒有留言:
訂閱: 發佈留言 (Atom)


text:
一向都唔注重自己身體健康
不停食凍野
去茶餐廳飲凍飲食雪糕食雞翼
其實呢啲全部都好影響身體健康
blogger朋友介紹我飲王朝滴雞精...因為
今年年頭身體終於出現變化
係子宮入面養咗一個咁大嘅肌瘤
最終真係要入醫院做手術
做完之後力氣不足
真係要好好調理一下
改變一下自己嘅生活習慣
佢知我做完手術之後真係需要補補身
就介紹我是飲王朝滴雞精
其實好早之前已經喺台灣得知有滴雞精呢一種咁方便嘅雞湯
但因為聽到「雞精」二個字就好怕好似以前讀書要飲嗰啲「雞精」嘅味道
真係雞湯味好好飲好方便
做完手術之後放咗一個月病假係屋企休息
知道王朝滴雞精可以喺網上面買到
仲免費運送到屋企
足不出戶嘅我都可以飲到鮮雞湯
其實滴雞精係純天然冇化學加工嘅營養補給品
以古法卒取整隻雞嘅精華
用高溫滴釀10小時
100度蒸氣不回流
製作時不加任何一滴水
製作工場通過ISO22000及HACCP雙國際認證
而且所有雞隻採用CAS認證牧場(冇藥物殘留)嘅健康適齡老母雞
佢哋用12-18個月左右老母雞
因為營養價值最高
所以全部精華都含有豐富膠原蛋白同埋9種人體必須胺基酸
對我嘅傷口癒合有好大嘅幫助
滴雞精系列有五種口味
原味,靈芝百合,美麗四物,冬蟲夏草,養氣人蔘
今次我就試咗「美麗四物」
當中含有當歸,黃芪,枸杞,紅棗
呢啲都可以幫助我調理生理機能,養血美顏,補益脾胃,有助改善血氣
一盒有10包
每日一包就已經足夠補充營養
有兩種不同煮法
第一種方法可以直接隔水加熱
水滾加熱1至2分鐘
係冰箱取出凍嘅滴雞精
放入碗內並且加蓋
係微波爐加熱1至2分鐘
我當然係微波爐加熱啦
建議喺早上起身空肚飲最易吸收
飲用15分鐘之後先可以食嘢架
面色都紅潤返晒
完全唔似做過手術
不過如果月經期間就要飲用「原味」呢個系列啦如
果有感冒或者有發燒發炎呢啲症狀
就要停止飲用
好返之後先可以再飲架
如果你已經有手腳冰冷,
面色蒼白同埋有經痛問題嘅就唔好再等
15日已經可以調理經期
身體係自己嘅
其實只係$450就有10包
依家買幾隻雞都唔只依個數啦
王朝滴雞精將會係 2月24日至26日既「BB春季購物節」暨「兒童成長教育展」有個 Booth 同埋到時會有 PROMOTION SET!!
資料如下: 「BB春季購物節」暨「兒童成長教育展」
日期 : 2017年2月24至25日(10:00 am – 8:00 pm)
2017年2月26日(10:00 am – 7:00 pm)
地點 : 香港會議展覽中心舊翼Hall 3F&G
(Booth
no.:J07-J09, J16-J18)
「此乃個人感受.並不代表品牌/公司之言論及立場」


text:
2010年,鍾一憲推出首支個人單曲《明明》,外間反應麻麻,唱片公司眼見佢一人難橕大局,最後決定買餸搭棵蔥,自此佢就孖住麥貝夷以情侶檔姿態演出,但仍然係半紅不黑,除咗《勾手指尾》之外,相信再冇人講得出佢哋任何一首歌名.
一再翻聽佢哋嘅歌,其實studio版唱得唔差(雖然女方唱live嘅水準飄忽得可怕,但楊千嬅都開得成演唱會啦,仲有邊個唔可以做歌手?),旋律仲要係幾好聽架喎,咁究竟點解啲歌hit唔起呢?
罪魁禍首係唔合格嘅歌詞,拖累晒佢兩個.以新歌《犯眾憎》為例,作曲同編曲都做得好好,聽過一次我已經曉得哼成首歌,可惜歌詞彷如小學生作文,寫完一堆重點,之後夾硬砌啲字落去令其成文.歌詞中更夾雜住好多類似「玩完」,「走了寶」等唔算口語,但又未去到文采飛揚嘅用詞,導致成首歌處於口語同書面語之間,用詞性質嘅唔一致令歌迷無所適從.
再細心嘴嚼歌詞,會發現一啲好現代化嘅潮流用語.一開始已經殺出一句「他,並未太緊我,我都知道」,「緊我」其實即係「緊張我」嘅濃縮版,平時都唔多聽到人咁樣講,今次好明顯係因為填詞人詞窮,為咗砌字而放落去.Bridge嘅一句「你別再葡萄」成功將歌迷帶到去高登討論區,「葡萄」屬高登用語,取自「吃不到的葡萄是酸的」,屬動詞,有「妒忌」嘅意思.始終呢啲字眼未被廣泛使用,我相信唔係個個都會知道佢哋嘅意思,如果放喺歌入面,首歌發放出嚟嘅訊息又點會被廣泛地接收?定係製作單位嘅target audience只係呢一少撮人?更重要嘅係成首歌係文筆欠佳嘅書面語做base,但又夾雜住口語同潮語,嚴格嚟講根本有三種語言喺度,令成首歌欠缺統一性,一啲都唔順口.
亂塞歌詞其實同亂唱加走音冇分別,始終每句歌詞都係出自歌手自己把口,歌曲質素直接影響歌手留俾人嘅印象,唔係走嘩眾取寵嘅路線,但又冇優美嘅歌詞做情歌嘅賣點,賣點只得瑯瑯上口嘅曲調,除咗吸引到一班書都未讀完,仲會買《YES!》嘅學生哥,學生妹之外,仲會吸引到邊個欣賞?你估十年後仲會唔會有人記得《犯眾憎》呢隻歌?
未達水準嘅歌曲都可以推出市場,難怪香港越嚟越少街知巷聞,老中青都識唱嘅流行歌.除咗歌手本身嘅演繹同唱片公司嘅宣傳之外,旋律同歌詞都係相輔相成,任何一個元素做得唔好都有可能拖垮成首歌.如果鍾一憲想憑呢類賣點欠奉嘅歌曲喺云云歌手中突圍而出的話,除咗喺社交網站繼續發佈男男親密照之外,睇嚟真係要諗諗計.


text:
到底係玫瑰痤瘡定敏感
-
yylam last edited by
唔知咩原因 呢幾年成日都面紅
初時以為係皮膚敏感 就戒口
好多海鮮, 蛋, 芒果個d 都唔敢食
但係之後都無好轉
反而仲惡化左添
最近約左班舊同學去行山
行到一半到就已經成塊面都紅曬
仲比班朋友笑我好似關公咁
我真係覺得好唔開心
面紅呢個問題已經困擾左我好耐
究竟點做先至好?
-
kittyhaha last edited by
聽你咁講似係玫瑰痤瘡
其中一個最明顯嘅病症就係面紅
-
kaki last edited by
你仲敢去行山?
玫瑰痤瘡最好就唔好曬咁多太陽
就算行嘅話 你都要做返多d防曬
-
puppy last edited by
我都有朋友有玫瑰痤瘡
睇見都覺得陰功
-
yylam last edited by
kittyhaha said:
聽你咁講似係玫瑰痤瘡
其中一個最明顯嘅病症就係面紅
原來我真係玫瑰痤瘡?
有無得醫架? 好擔心呀?
-
kittyhaha last edited by
以我所知玫瑰痤瘡就比較難斷尾
通常睇醫生就可以等佢無咁容易發作
同穩定返個病情
我表姐個女都有呢個病
佢宜家睇緊陸凱兒醫生
聽佢講陸醫生自己以前都有玫瑰痤瘡
所以醫玫瑰痤瘡有一手
你可以試下佢
-
siufiona last edited by
kittyhaha said:
緊陸凱兒醫生
聽佢講陸醫生自己以前都有玫瑰痤瘡
所以醫玫瑰痤瘡有一手
你可以試下佢
咦~ 咁佢應該都幾有經驗啦
-
duffy last edited by
我有朋友都睇過陸醫生醫玫瑰痤瘡
睇左一排之後情況真係有改善
而且宜家都好少發作
-
yoyo last edited by
我朋友都有呢個病,佢差唔多一有陽光嘅日子就要擔遮


text:
165
44
11
港鐵太子站 B1 出口, 步行約2分鐘 繼續閱讀
電話號碼
23808029
營業時間
今日營業
08:00 - 23:00
星期一至日
08:00 - 23:00
付款方式
其他資料
酒精飲品
泊車 詳細介紹
加一服務費
招牌菜
食家推介
食評 (238)
jackie.ip.395 等級4 2018-08-20
1045 瀏覽
今日係農曆七月初七七夕情人節,所以收工就約咗阿肥出嚟撐下枱腳.其實由細細個嘅時候已經見過呢間名寶石餐廳架喇,不過做咗幾十年人都未嚟試過...因為每次經過見到門口都未試過有人,一直都以為係冇人嚟嘅🤭但時至今日佢都仲健在,所以就有個想法要嚟試下喇💡一開門:嘩!!!乜咁多人嘅?原來要上去一樓度拎籌等入座,而上面同下面都有一炸人喺度等緊位,我哋見都係等十個號碼左右姐...同埋大家喺呢度都聞到一陣好香嘅味道,就決定等一下,呢度都幾好,有好多張櫈喺門口位置俾客人坐低等位,唔怪得之出面一直以嚟都冇人啦.等嘅時間一啲都唔耐,可能有啲人餓得滯或者俾等位嘅人數嚇親啦,所以有兩三個號碼都走咗,變相我哋等嘅時間一啲都唔耐,大約十分鐘左右就輪到我哋喇✌🏻 裡面嘅地方都幾大,裝修乾淨光線充足,環境同舊式扒房無異,座位亦都坐得舒服,如果坐近窗邊嘅話仲幾有情調添.睇咗一輪份餐牌,我決定叫一個焗釀海鮮蟹蓋飯套餐,而阿肥就揀咗個紐西蘭肉眼扒套餐.套餐會包括餐湯+餐包,咖啡或茶,仲有甜品. 個餐包有塊蛋糕紙喺底包住,附牛油,個包係熱嘅,個包皮亦都會有啲啲脆,係一個高質嘅餐包,估唔到餐湯嚟咗都好有驚喜,我哋兩個都叫咗羅宋湯,估唔到咁足料,紅蘿蔔,椰菜,西芹,牛肉樣樣有齊,仲要塊牛肉好入味好腍,我哋兩個都飲哂一滴不漏. 跟住我個餐都嚟咗,嘩!超大份,睇餐牌張相佢只係得兩個蟹蓋,但嚟到係有三隻,好開心丫,仲有小小薯菜伴碟.呢個命名為焗釀海鮮蟹蓋飯嘅,個頂有一茶匙份量嘅蟹子,裡面釀住嘅食得出有好多蜆肉碎同埋一啲菇混合咗咁,再加上芝士,啖啖濃味喺口腔中打滾,份量亦都好滿,起碼要食一兩羹之後先會"不"到下面嘅飯,仲要係好香嘅炒飯嚟對於我呢種食量細嘅人食完兩個其實已經好飽,所以去到第三個嘅時候食咗小小已經投降俾咗阿肥喇,不過唔好誤會,其實阿肥都一樣飽到上心口,佢嗰份紐西蘭肉眼扒超大塊,同我塊面差唔多仲要係厚切嚟,一樣有小小西蘭花同粟米伴碟,仲可以配飯或意粉或薯菜,阿肥就揀咗意粉,見佢啲份量亦都唔小.阿肥一向唔嘥嘢,成碟掃哂,佢切咗小小牛扒俾我試,肉質都幾嫰,好有牛肉嘅香味,仲有小小肉汁,一啲都唔乾身,個面煎到啱啱好,好味道!之後甜品有兩款,我哋各人一個布甸一個啫喱,係最傳統嘅一隻甜品,細細杯,上面加咗花奶.餐飲一杯熱啡一杯凍檸茶,佢糖水同奶都係另上,所以唔洗專登叫走甜小甜架喇,想幾甜自己落,成件事就係咁滿足哂雖然呢度嘅價位都屬於中上,但整體嚟講質素同服務都係中上,所以合理 繼續閱讀
呢晚同一班友人約十個人黎左名寶石餐廳食飯~餐廳有兩層,我地被安排坐上層中間既位置用餐.一入餐廳已經見到侍應個個著哂西裝,俾人有一個好專業既感覺打開餐牌見到每個餐都有湯,包,主菜,甜品,野飲~其實價錢都唔平.... 一個set dinner要百幾二百蚊我地十人叫左九個餐share,不過我就冇每個餐影哂相...最記得叫左個沙律但係就唔係咁抵,百幾蚊得好細碟其他餸就中規中舉,味道都唔錯~侍應都有不斷加茶,不過我地未食完佢地就想收我地d碟 繼續閱讀
Maggie.siu 等級2 2018-08-31
642 瀏覽
同朋友約咗去呢間名寶石餐廳食晚飯,大家都係第一次嚟,不過朋友好醒咁一早book定位,所以去到唔洗等位入座!叫左份羊架,好好味煎得好香,配埋荷醬一流👍👍牛排5成熟,真係剛剛好5成熟架👍👍佢啲薯角直得一讚👍👍👍好鐘意食😍😍仲有佢個牛舌意粉,(我唔食牛舌架)朋友表示好味😄😄最後仲有芒果布甸做甜品🍮三個人嘅晚餐食左五百幾蚊 繼續閱讀
小時候去過,印象深刻,那時候是我們高級西餐的其中一個選擇.趁去花墟買花,順道下午茶.一看餐牌,下午茶餐索價 $70-90,嘩,有點貴吧,比尖沙咀銅鑼灣的午餐價錢也高吧.結果食物一到,物超所值!即叫即做,新鮮熱騰騰.足料,入味.麵夠爽口,沒鹼水味.湯底夠味,咸淡適中.豬排夠稔夠脆夠大件.不會太肥,是豬柳.雞又香又滑,少少咸,配麵夠惹味.跟麵有菜,份量也十足,夠大方.咖啡夠香濃.而且服務十份好,地方又夠寬闊. 繼續閱讀
今日既lunch 食左好似無食咁,男朋友話要帶我黎食好西,食埋lunch食唔夠個份.雖然係平日,要等位.未食過呢d舊式西餐廳,未入座周圍八下,呢度有上下兩層,除左有好多後生仔黎食,仲有好多老一輩既老友記黎食,唔知係咪咁岩得咁橋,發覺d侍應好細心,老人家通常都安排坐樓下,唔駛上落樓梯,呢點好值得讚!唔係等左好耐,一坐底就叫野食,紅白湯同餐包好快到.紅湯,無特別.白湯驚喜,不嬲對餐湯無乜期望,但呢個湯堅多料,唔會杰到一pat pat, 飲完覺得唔夠喉.餐包見個樣脹卜卜就知好野,仲要熱熱地,鬆軟好食,不過怕食唔落主角唔敢食晒.焗釀海鮮蓋飯樣係靚仔既,不過味道不如外表靚仔,內裏既蓋飯唔覺有蟹肉同無乜海鮮味,味道一般.蟹籽加埋一齊食加番d分,不過咁多蟹籽好邪惡呀,唔想同膽固醇做朋友,食少d.最想既黎喇燒美國牛肋骨大件到呢,個大件過我把刀,我唔客氣喇.食落味道好正,外面似係搽左蜜糖,甜甜地好juicy,肉熟左d,但肉質依然嫩滑.太大舊,好努力都係食唔晒,可惜無意識到可以打包,浪費左美食.. 繼續閱讀


text:
為咗講到 1,700 公頃巨型人工島好有必要,林鄭不惜製造缺地謊言,收埋哂政府手頭上嘅地唔俾人知.本土研究社喺土地大辯論的過程中,早就將佢千方百計隱藏資訊嘅官地儲備逐塊搵出嚟,合共搵到 300 公頃「未善用官地」,哩啲土地全部都係 5,000 平方呎以上,有道路接駁,鄰近現有社區嘅靚地,好多都只被低效使用(如臨時停車場,物資堆放等)甚至係空置,只係短期出租或撥給政府部門臨時使用.由於業權在政府手上,可以極速拎出嚟用,唔需要任何收地賠償或額外成本,仲唔會住住吓陸沉添!
我哋計過,哩 300 公頃地足夠起約 9 萬個過渡性房屋,安置全港劏房戶,再起埋未來三十年需要嘅安老設施,同埋 43 個體育中心,包保人人有波打,個個有屋住〜相關資料同政策建議都寫好喺上月發佈嘅《隱藏選項:香港臨時使用及閒置官地研究》報告裡面喇〜仲有網上地圖俾大家睇睇自己屋企附近嘅靚地,一齊構想社區用途!
📒 《隱藏選項:香港臨時使用及閒置官地研究》完整報告 :
📍 「雪藏地」公開資訊地圖
📃 「雪藏地」列表
地區 九龍城區
未撥用政府土地編號 KLCULG03
大概位置 仁勇街與紅樂道交界
現時用途 空置
性質 未有任何發展計劃
面積 0.58
主要規劃用途 休憩用地
地區 九龍城區
未撥用政府土地編號 KLCULG01
大概位置 紅磡愛景街與紅鸞道交界
現時用途 空置
性質 未有任何發展計劃
面積 0.26
主要規劃用途 休憩用地
地區 東區
未撥用政府土地編號 EULG01
大概位置 警察鰂魚涌汽車扣留中心旁
現時用途 空置
備註
性質 已有長遠發展計劃但未有具體落實時間表
面積 0.89
主要規劃用途 休憩用地
未來發展計劃? 鰂魚涌公園第二期和第三階段
地區 東區
臨時政府撥地編號 GLA-THK 1026
大概位置 鰂魚涌海灣街
現時用途 其他
備註 鰂魚涌汽車扣留中心, 但現時放鐵馬
性質 已有長遠發展計劃但未有具體落實時間表
面積 0.11
主要規劃用途 其他指定用途
未來發展計劃? 鰂魚涌公園第二期和第三階段
連結
地區 元朗區
未撥用政府土地編號 YLULG03
大概位置 天水圍天壇街旁
現時用途 空置
備註
性質 未有任何發展計劃
面積 0.38
主要規劃用途 政府,機構或社區
地區 東區
未撥用政府土地編號 EULG01
大概位置 警察鰂魚涌汽車扣留中心旁
現時用途 空置
備註
性質 已有長遠發展計劃但未有具體落實時間表
面積 0.89
主要規劃用途 休憩用地
未來發展計劃? 鰂魚涌公園第二期和第三階段
連結
地區 大埔區
短期租約編號 STT1560
大概位置 大埔工業邨大華街
現時用途 其他(建造業訓練場)
備註
性質 未有任何發展計劃
面積 3.61
主要規劃用途 政府,機構或社區
地區 東區
短期租約編號 EHX530
大概位置 筲箕灣愛禮街
現時用途 臨時停車場
備註
性質 已有長遠發展計劃但未有具體落實時間表
面積 0.30
主要規劃用途 休憩用地
未來發展計劃? 愛秩序灣體育館及休憩用地(將展開技術可行性研究)
連結
地區 東區
臨時政府撥地編號 GLA-THK 2008
大概位置 筲箕灣東喜道愛蝶灣旁
現時用途 臨時停車場 臨時辦公室
備註
性質 已有長遠發展計劃但未有具體落實時間表
面積 0.21
主要規劃用途 休憩用地
未來發展計劃? 愛秩序灣體育館及休憩用地(將展開技術可行性研究)
連結
地區 觀塘區
臨時政府撥地編號 GLA-TNK 2130
大概位置 觀塘茜發道
現時用途 臨時停車場 臨時工房
備註
性質 未有任何發展計劃
面積 1.12
主要規劃用途 休憩用地
地區 離島區
未撥用政府土地編號 IULG01
大概位置 東涌裕東路旁
現時用途 空置
備註
性質 已有長遠發展計劃但未有具體落實時間表
面積 2.26
主要規劃用途 政府,機構或社區
未來發展計劃? 擴建北大嶼山醫院
連結
可能你會諗,香港長遠土地短缺係 1,200 公頃喎.其實林鄭不告訴你的土地選項又何止一個?仲有佢同土地供應小組不斷貶低嘅棕地,話零碎同好難用,但又俾我哋發現根本有 723 公頃都係大片相連好好用(每片至少 20 萬平方呎),再加埋以下候選名單,總面積大過哂佢啲人工島啦:
未善用官地:300 公頃
棕土(未被納入政府發展計劃而具發展潛力):723 公頃
私人遊樂場地契約用地(包括粉嶺高球場):408 公頃
工程完結後會被釋放的「臨時政府撥地」:950 公頃
軍事用地(扣除偏遠及地勢險要的青山練靶場):約 400 公頃
合共:2,781 公頃
真相係,香港本來好夠地,只係有啲人為咗完成國家任務,寧願倒錢落海都唔益我哋!
🌏 《合棕連橫:新界棕土發展潛力研究》 完整報告
(老董回朝)完結香港計劃
林芷筠:公私合營:假共享 真送禮
💰 唔想交稅俾政府?不如月捐撐本研~ 每個月一餐 buffet 的價錢,有我哋 day day night night 幫你睇實大白象工程,踢爆官商鄉黑,解構土地房屋問題!
原文連結


text:
剛剛過去呢個星期真係成個香港,都俾阿比卡超局長口中嘅「天竺」吹到散晒!嚴重破壞全港!風暴過後樹木倒塌,瓦礫處處,交通嚴重癱瘓市民仲要迫車返工!而本熊少爺屋企所有人都喺一場風暴中冇損傷⋯⋯只係屋企個洗衣房全個被風吹到散晒,都算係不幸之中嘅大幸!(宵夜飲茶) 馬仔記客家菜館 | 上水 |《羆食堂》
(宵夜飲茶) 馬仔記客家菜館 | 上水 |《羆食堂》
風暴過後又忙到趴喺度,只係可以喺收工之後,開始喺屋企執返企理間屋,早兩晚執屋執到凌晨兩點幾,肚空空揸咗架車出去睇吓邊度食宵夜,行呀行下走咗去石湖墟拍低架車,飲宵夜茶!
蝦餃~
蝦餃裏面,筍蝦同肥豬肉嘅比例,比起啲連鎖式嘅酒樓做得出色.
燒賣~
燒賣啲餡料肥豬肉份量比較多,一啖咬入口有啲油膩!
鵪鶉蛋燒賣~
膽固醇之作!順水情意結,細細個跟阿爺同阿公去地痞茶檔飲茶嘅時候,必定會叫嘅一樣嘢食,有一段時間好多酒樓都已經冇再做,但近年好多地方都再次出現!味道不過不失.
糯米卷~
我諗我都有好多年冇食過糯米卷,唔知乜鬼嘢事發神經突然想叫嚟食,整體來講都可以,食得返兒時食嘅味道.
後記:風暴過後,凌晨時分坐係街邊飲早茶的確別有一番風味,飲早茶絕對係我阿爺以前會做嘅行為,莫非我已經去到會一個人走飲早茶嘅年紀?


text:
是咁的
今日晏就係旺角兆萬等緊女朋友
咁我平時就早開15分鐘,女朋友就遲開30分鐘,咁我無無聊聊玩下手機目及下女咁
係我大概係左方十零米到見到有三條女
其中一個就著住藍色長裙披住件白色針織冷杉既女仔黎,亦都係Hi勁我望乜向左走向右走野既女黎
另外兩個都係普通白t加熱褲
咁三個都幾靚女既,都唔係幾嫁啦,我諗成個旺角個刻最靚佢地三個
咁作為男人既我緊係忍唔住望多幾眼
慢慢由下而上仔細打量一下
點知個藍色長裙女大大聲罵我 "你望乜向左走向右走野!!"
我個下心都慌咗慌,因為佢好大聲,成個兆萬門口d人都望過黎
我諗住息事寧人,做兩個道歉手勢就算,haha咁既笑容,都幾似隻狗
佢地都無追撃,繼續傾計
咁三十秒左右後聽到個藍色長裙女笑勁我,話香港男人無鬼用
咁我火都黎,即刻將個身對正佢地,望實佢地
個女仔又再一次問,你望向左走向右走夠未
我都係無講野
做個咁既手勢
咁同上面張gif又唔多同,係叉一叉自己對眼,再上下蛇形咁將兩隻手指叉去佢地到
本來想重振雄風,點知條女唔識死行埋黎我到問多我一次 你望乜向左走向右走野
本來我打算調戲下佢地話你靚嘛,
但念頭一轉,我一路都無出過聲,不如扮啞
我指一指自己喉嚨,發出呀呀既聲音,示意自己講唔到野
我見到條女迅間慌咗慌,我諗佢萬萬無估到自己兇緊一個傷殘既
個受害者立場迅間轉換
我諗個刻成個兆萬d人都會諗呢個女仔咁惡劣嫁
咁個藍色長裙女即刻say個sorry,已經無咁強勢,仲有d眼濕濕,可能知自己玩大咗
我都做個手勢類似講唔緊要,我見你三個靚先望多下姐
個藍色長裙女已經不斷say sorry,又對唔住,我唔知我儻心你唔好嬲我之類,終於流兩行馬尿
我見猶憐,唉,我又痴根拎水幫佢抹
咁我個樣同身型都中上既,又180少d咁,都有番咁上下魅力,又有做下gym,絕對係可以打向左走向右走死你既身型
咁我叫佢番去啦,我無野嫁之類既手勢
咁我見佢又喊又say sorry咁,都唔好意思踢爆自己呃你嫁,我扮之類,廢事佢又Seven多鑊
但係依家,我同女朋友食緊放題,佢坐我隔離台,我無留意到,我侃侃而談同女朋友傾咗差唔多半粒鐘
呢篇野都係岩岩打,我feel到佢望番我轉頭
我應唔應該大聲兇佢你望乜向左走向右走野


text:
皮秒去斑大比拼:PicoGenius VS PicoWay VS Picosure VS Discovery VS Enlighten
皮秒激光點解咁Hit?
呢一兩年來,香港嘅美白去斑療程已經發展到普通激光去斑科技唔能夠满足到一班色斑之友,所以就掀起咗最新激光美白去斑科技:皮秒激光去斑喇!至於點解皮秒激光去斑會咁hit?今日就同大家剖析下皮秒激光去斑有咩咁勁!
皮秒激光去斑夠勁之一:用唔用雙波長去斑?
皮秒激光 的《波長》比較
一般黎講,亞洲人因為係黃皮膚關係,深淺層色斑分別可以用1064nm波長去斑同埋532nm波長去斑,因為1064nm激光去斑波長比532nm激光去斑波長穿透度更深,可以有效處理深層色斑問題;而相反,532nm激光去斑波長就用黎針對啲淺層少少色斑,但因為色斑一般都會以唔同層度深深淺淺咁出現,所以,如果治療嗰陣,可以針對唔同程度色斑而採用唔同嘅皮秒激光波長,咁就可以一石二鳥喇.而市面上呢幾年都比較常見嘅激光皮秒去斑機,大概會有Picoway, Discovery,Enlighten同2018年先引入香港嘅PicoGenius,當中PicoGenius皮秒去斑科技就擁有雙波長,而Picosure就用755nm單一波長,Enlighten係用1064nm單波長,其他兩款,暫時未有任何資料可以google 度.如果有朋友搵到嘅,不妨留言俾我可以補充返.
皮秒激光去斑夠勁之二: 做皮秒去斑療程快唔快?
皮秒激光 的《脈衝時間》比較
如果要比較做邊種皮秒去斑療程比較快,隨便上google search都有一大炸文章話你知要睇皮皮激光去斑科技嘅《脈衝時間》,雖然皮秒激光科技脈衝時間傳統納秒激光去斑已經快近一千倍,但原來皮皮激光去斑科技都各自不停upgrade緊,好似PicoGenius咁,就擁有350ps,叫做宜家黎講香港皮秒去斑界最短光震時間,上一代嘅皮秒激光去斑科技好似Picoway/enlighten咁,就有375ps同750ps,咁個數,係都爭少少咁啦,但喺時間上,就可以爭好遠,簡單啲黎講,就係啲energy傳遞速度都爭啲啲啦~
皮秒激光去斑夠勁之三: 塵化黑色素,色斑No return!?
講到尾,做皮秒激光去斑都係注重個效果多啲,咁除咗快之外,脫得曬啲斑先係皇者,喺呢方面呢,就要睇下energy有幾勁啦,皮秒激光去斑科技雖然比傳統激光去斑科技可以更勁咁KO大塊色斑,但原來黎到2018年尾,今年喺香港新出現嗰部PicoGenius已經係可以達至塵化黑色素境界,即係點?即係將黑色素打碎已經係碎料,仲要係塵化埋啲色素,然後由新陳代謝自己排解出體外,你話?宜家有斑,仲驚唔驚?
講咁耐,如果大家想了解多啲皮秒激光去斑科技,都可以自己上google search下以上提及嘅皮秒去斑科技,甚至如果有興趣,都可以搵到唔少公司會提供首次體驗優惠架,例如呢間做緊$880皮秒去斑試做優惠:
仲有呢兩間,做緊888同980皮秒去斑試做優惠:
http://www.picogeniuslaser.com.hk/


text:
相人人在中環 - CK
2017/6/22 — 19:42
做咗咁多年生意,睇錯過好多次人.一路以嚟錯得多,反而累積多咗經驗.依家,我依然成日係錯,但總算冇後生嗰陣錯得咁離譜了.
「齋睇樣,憑感覺」係年輕時候嘅睇人準則.唔知點解,後生嘅時候總係覺得自己懂得靠個樣就識得睇人,仲要唔知點解咁鬼自信心爆棚.「需無過犯但面目可憎」係我嗰陣相人時嘅座佑銘.之但係,「樣衰」嘅定義人人唔同,正如時不時有啲韓國小白臉我覺得好樣衰,但我老婆卻話幾靚仔咁…但實情係,一直以嚟我老婆相人其實都醒過我的.睇樣相人,其實唔駛講都知準確度其低,但係,呢個卻你同我同大部份人最常用嘅睇人技倆.結果呢?嘿.
後來老咗啦,慢慢發覺,睇乜都係假,反正你唔係睇相佬唔知個相點先叫做信得過;最有把握嘅方法,還是睇佢以前做過啲乜.心地ok嘅人,即使樣衰又好,態度又唔知點解乞人憎又好,即使做過衰嘢通常總有點底線的.每個人都總有一點dirty laundry,講過一些違心說話,做過一件半件,自以為唔會「影響大局」嘅衰嘢.講這些話,做這些事,做嘅時候總係半推半就,又或者自覺身不由己…最後變成助紂為虐的一份子.但這些我認為「還算係好人」嘅人,做過這些事情,日子久了,遠離風頭火勢之後,通常也會願意承認自己曾經衰過,亦多少會有點後悔.衰係衰架啦,不過,你總feel到佢其實多少係被動嘅.
有啲人,卻係堅衰的.你細心留意,你會發覺佢地所做嘅衰嘢,總係自己主動去做的.佢地唔係為勢所逼,而係自己「選擇」去做這些仆街嘅事情.至於佢地嘅解釋,亦慣性地會將事情美化,將嗰啲明明係為咗benefit自己嘅仆街事,美化成一件又一件好似好L有理想,有願景嘅事情.再仆街啲嘅,仲會強調,自己唔係真正受益者,我咁做都係為咗阿邊個邊個.以前後生,好多時真係會被呢亭語言偽術騙得到的.但這些人渣越見得多,越發覺佢地真係一個倒帽咁倒出嚟的.佢地以經慣性將自己做嘅仆街嘅事情,包裝到好似去拯救地球咁偉大,而後悔嘅feel係絕對唔會表現出嚟的.
這些人渣,總習慣將身邊人出賣.出賣完之後,仲要話對你好,幫緊你.佢話,做人總要冒一點險才會有收成,所以,佢好心替你做主,幫你選擇咗去冒險.結果呢?險由你冒,收成卻響佢身上,然後仲會扮返個大好人,同你講點樣塞咗錢入你袋.你身邊,有冇呢亭人?
最心寒嘅人渣,係會出賣埋自己屋企人的.自己仔女,自己兄弟,自己老豆老母…學似阿咩咩廢柴局長話齋,我見過,我真係見過.
我估,其實你都應該見過.


text:
Wy的分享:
今日遇到幾件特別事
有個婆婆接咗單張 咁我講咗句唔好袋住先啊
佢以為袋埋張紙唔好睇住
咁我解釋咗而家發生咩事俾佢聽,佢話佢之前唔知呢啲嘢,多謝我:)
有個應該智商有少少問題嘅男仔,佢攞咗張單張之後返轉頭問我咩係689🙈我又解釋咗一輪而家發生咩事,佢問係咪即係黃絲帶嗰啲啊,跟住佢問我攞多咗兩張走~
然後又遇到有個中年女人,開口問我攞兩張,然後我不為意俾咗佢,之後佢喺遠少少嘅地方用相機開閃光燈影我哋相😐😐😐唔知係咩人嚟呢
又遇到一家人,媽媽抱住個小朋友,回應我「係,我哋唔好袋住先」
M的分享:
最後一次做觀塘都有d有趣事發生
唔知今日係咪裝束問題,d人對我唔太友善
1. 當派單張比一個伯伯既時候,佢一手就用手上既報紙拍/推開我
2. 又遇到一個著住乜豐物流既先生,當我想派單張比佢既時候,佢一句「我想袋住先」,然後就走咗.其實接唔接單張唔緊要,最重要係你知點解自己要袋住先,我絕對尊重任何一個人既取向,但希望冇比政府呃到.
3. 我先將單張派咗比一家大細,然後佢地停低咗係度睇.之後我再派比另一個伯伯,我同佢解釋呢個係關於政改既單張,你可以拎反屋企睇,唔好比政府呃到,佢黎手就係我面前撕爛單張,仲要撕四下,之後同我講比反我.我就同伯伯講比咗你就係你,你唔要,變咗垃圾就自己棄置佢,唔需要比反我.然後個伯伯好大聲話,你咪就係垃圾囉,仲要我掉呀.之後伯伯個老婆禁住伯伯唔比佢再鬧,而先前拎咗單張果一家大細既伯伯都出聲講,你幾十歲都唔化既.
雖然只係好短時間入面既事,但係當中發生好多野,有反對既聲音,有支持既聲音.其實出得黎前線,就預咗會有唔同既人,呢d事只會係冰山一角.
(A建議:或者下次遇到類似情況,簡單 d, 『袋住先啦~ 袋住先啦~』 ☺☺ )
AA的分享:
我的市民反應正面,有一位香港寬頻的推銷只專程走過來向我索取單張,他知道是黃絲帶的,然後 煞有介事認真地閱讀起來,我滿心滿足.👍👍👍
I的分享:
今晚選這個觀塘位置,比平常的不太多人,市民都比較冷淡,感覺這區大陸新移民比較多.然後派到比個中年女人,佢停下來睇單張,見佢好有興趣咁,就問佢普選的事知唔知道,佢無答我,咁我好簡略說1200人選委會,然後選出3位後選特首,再给香港人去投票.
可是她說可以同中央提出1200人的不廣泛性.叫中央去修改,還要跟中央定下合約,可是這中年姐姐似乎以為中央好有合约精神?我跟佢講中央連基本法都靜雞雞改左為左配合今次選舉啦!
最後中年姐姐話咁唔得吖,唔妳地叫班泛民同中央講,可唔可以就算簽左合约要起高鐵,反口唔起得唔得.而原來以為年青人對中共不認識,中年姐姐也同樣地以為中央可以有商討的,也太將中央放上最高位置會守合约精神.


text:
張德江嚟香港之後,網上面大概出現兩種人:一種屌到佢飛起,一種想屌但又唔屌得.屌佢嘅原因好簡單:阻返工,阻交通,阻住地球轉,同早排藍絲屌瞓街嘅理由一樣.只係今次出力屌「廢張」嘅居然唔係屌開「廢_」嘅老屎忽藍絲,因為佢地自知唔可以屌,一屌就即係違背自己主子,違背自己所謂嘅米飯班主,同時同自屌冇分別,所以今鋪佢地點比人串比人笑都只可以死忍.只不過張德江明顯冇諗過依班走狗嘅感覺,不斷用唔同方法去一巴又一巴咁車落藍絲塊面.如果要我數張德江最大貢獻,我諗藍絲腫到豬頭個樣就係佢最大功績.
正如我頭先咁講,藍絲最著重就係「正常生活」,只要你做任何事會阻到佢行街搭車返工佢就會話你係「廢_」,理得你做緊嘅嘢有幾重要.張德江人未到水馬先到,灣仔變左做香港最大戶外迷宮,住果頭嘅出唔到去,返工喺果頭又入唔到.對住班後生果陣藍絲都仲可以持住自己夠老屌人廢青冇貢獻阻住哂,但眼見自己口中「最重要容戶」派咗條友嚟阻住自己生活,屌嘅等於否定哂之前講嘅一切,唔屌又比人笑到面黃好似而家咁,結果乜都做唔到任人魚肉,依下係第一巴.
張德江一落機就重提沙士一事,完全無視自己決定錯誤而失去嘅299條香港人命.藍絲成日講話全靠中國香港先可以點點點,到早前有人提番佢地全靠中國香港先可以死299人佢地又扮聽唔到,希望冇人傳開嘅話件事過兩日冇人講.好啦,而家殺人兇手自己都提番件事出嚟,要全香港都記住佢曾經殺死左299個香港人,一直想幫主子隱瞞嘅藍絲又比主子車多一巴.
張生今次訪港,保安範圍同人數都係最多.藍絲成日同人講要分清莊閒,堅信共產黨萬歲,中共會好好對香港人.結果主子嘅人原來冇重視過你,唔單止冇睇下你生意做成點,直頭生意都唔比你做,連見都唔比你班閒雜人見佢一面.對中共嚟講藍絲就係一班用完即棄嘅垃圾,比甜頭你係要你為佢做事而唔係為你打算,甚至等養肥你之後就劏你嚟食.望住自己為主人仆心仆命,到最後連見主人一面去打飛機嘅機會都冇,依一巴都應該幾痛,不過我睇得好爽.
嚟咗一日就已經打咁多嘢,我諗嚟緊依兩日仲有排班藍絲嘆.希望你班老屎忽面皮夠厚啦,萬一你頂唔順就咁暴斃咗,我包花生又未食哂,咁就浪費啦係咪先?
藍絲比張德江一巴巴車落去有乜感覺?
張德江嚟香港之後,網上面大概出現兩種人:一種屌到佢飛起,一種想屌但又唔屌得.屌佢嘅原因好簡單:阻返工,阻交通,阻住地球轉,同早排藍絲屌瞓街嘅理由一樣.只係今次出力屌「廢張」嘅居然唔係屌開「廢_」嘅老屎忽藍絲,因為佢地自知唔可以屌,一屌就即係違背自己主子,違背自己所謂嘅米飯班主,同時同自屌冇分別,所以今鋪佢地點比人串比人笑都只可以死忍.只不過張德江明顯冇諗過依班走狗嘅感覺,不斷用唔同方法去一巴又一巴咁車落藍絲塊面.如果要我數張德江最大貢獻,我諗藍絲腫到豬頭個樣就係佢最大功績.


text:
黃旭熙
社總內務副會長 社總幼兒教育社工關注組
主席,各位議員:
我今日帶左一位同工嚟,大家都會叫佢做聰明笨伯.其實佢既全名係:「被IQ超過160既聰明人領導既勞工及福利局搵左笨18年既社工伯伯」
呢位伯伯究竟點俾人搵笨呢?話說十八年前,當整筆撥款制度開始推行既時候,總幹事同佢講,呢個制度好靈活架,機構可以因應社會變化,將資助用黎開展創新服務.結果真係請多左同事番黎做新服務喎,但寫字樓就越坐越逼,中央部門包括IT部,會計部,人事部都因為機構服務膨漲,要請額外人手應付,但整筆撥款故明思義係得咁大舊錢,咁錢從何來呢?咪要削減前線既資源,例如用文憑社工既薪酬請學位社工,又或者將一個社工職級,變成社工一,二,三,四級,粗暴咁限制同工加人工既速度同幅度.
後來總幹事話,社署再唔准將整筆撥款既錢,用係非津助服務協議(non-FSA)所指定既服務,指咁樣做係「交叉補貼」.於是總幹事就叫聰明笨伯去寫一份又一份既計劃書,以「先導計劃」名義,出去申請基金,但呢啲基金往往只准用係前線服務,唔包括請中央行政人手,又唔可以攞去租既辦公室同服務場地,兼且設有兩年或三年既服務限期.完成左既先導計劃就算幾有成效都好,最終能夠被社署納入為恒常資助既項目,卻係鳳毛麟角,而同工就要繼續寫更多既計劃書去延續好有需要同成效既服務.
整筆撥款就好似一碗車仔麵個碗咁,一開始個碗入面只係包兩個餸一個麵,唔夠食要叫多幾個餸的話,個碗都係得咁大個.為左裝得晒所有食材,唯有每粒魚旦整細粒啲,每舊豬紅切細啲,呢啲細舊左既魚旦豬紅,就係我哋同事份人工.一旦放左唔係餐牌既送落個碗度,就係犯規.局長,究竟點先可以俾我哋食得安安樂樂呢?
十八年來,政府無做過一次全面既社福規劃,整筆撥款既資源,往往停留係應付十八年前既社會需要,呢十八年累積既服務斷層,都係由社福界自己搵資源去填埔.我哋班同工雖然長期被剝削,不過依然係咁抵得諗,因為實在唔忍心見到市民得唔到適切既幫助,但一個唔覺意,又俾政府話係交叉補貼,係犯規.我想講,你哋明知道問題係來自你哋一手設計既整筆撥款制度,但就將責任推得一乾二淨.呢位聰明笨伯,仲唔係俾聰明人領導既勞福局搵笨咩?
主席,各位議員,社總要求政府立即取消百病叢生,推卸責任既整筆撥款制度!


text:
香港動漫節2016遊記
今年難得撞正係八號風球前放假同動漫節,係無乜野做既情況之下我就去左參觀動漫節(對上一次去已經係中二中三個陣).雖然我唔係動漫迷,不過事隔咁耐去睇下動漫展變左幾多都好. Sony果然有錢同大牌,一入門口就即刻見到佢.今年Sony似乎主打VR虛擬現實,仲要預約先可以玩(我去到個陣已經出左告示話今日所有預約籌已經派完),就咁睇我個日去既時段係玩緊隻恐怖game,因為有啲玩家既表情好緊張好扭曲lol.搞到我都好想試. Sony隔離就係Bandai,不過見到個超大型海賊王logo之後就放棄左無入去.一黎多人,二黎自己對海賊王無乜興趣. 真正吸引我既係Bandai後面既Lego展位.今次佢既主題係「香港昔今」,應該係想配合番近年既懷舊潮流同本土意識. 最後當然唔少得既係亞太區Cosplay嘉年華,除左中日韓台之外,仲有黎自加拿大同馬來西亞既cosplayer添. 本身諗住睇埋加拿大同馬來西亞但係手機已經無晒memory影唔到相有啲可惜.不過好老實講,作為非動漫迷上面個啲show真心唔係好睇得明想表演乜,我估係扮番動漫既主題曲(op又或者係ep)掛. 事隔成十年再一次去動漫展,其實感受唔大.啲活動都係咁上下欠缺驚喜,所以我下一次去都應該都會係十年之後.


text:
被害人既工作主要係分配工人去做嘢 , 所以必須要同班工人保持良好關係先得 , 但食屎狗墨加生平時淨係識鬧人 , 成日要人同佢補鍋 , 條卜街得罪左一个老資格工人, 人地成日故意遲到幾分鐘尼激條廢狗 , 同佢鬧交 , 等佢無面 , 个朝早被害人返早更7:00 , 8:00 左右接到尼个工人電話 , 佢話係車站等梗車 , 無車到 , 赶吾切準時返工 , 會遲D先到 , 佢講得好快. 根本講吾清楚咩事就收綫 , 最後佢遲左幾分鐘返工 , 食屎廢狗墨加生係辦公室所有工人面前開口锄佢 , 个工人條氣吾順 , 同條卜街勁炒 , 係班細既面前插到佢落吾到台 , 最後食屎廢狗墨加生居然擺被害人上枱 , 命令被害人要當住所有工人面前指死个工人講大話 , 被害人左右做人難 , 最後自己啃左 , 話係自己聽錯左 , 佢兩个無錯 , 佢兩个最後收左聲 , 班工人覺得被害人被整吾抵 , 但係个卜街食屎狗墨加生條氣吾順 , 係自己房仔同个細既課文講(之前食屎狗墨加生話要掟出房个位) , 話被害人做錯事仲大聲嘈 , 遲早整鍋金既佢.
尼个冚家鏟吾識同下屬溝通 , 吾識管人 , 結果比人插到出血 , 又吾理被害人工作必須要駛人做嘢 , 吾可以破壞同事關係 , 淨係識好似惡狗咁吠 , 吾單止咬吾到人 , 仲比人咬反轉頭 , 咁既賤狗 , 世間少有 , 恭祝佢冚家族剛出世既BB 貧血腦殘 , 男既無屎眼 , 女既陰陽人 , 老母卜街死 , 仔女撞車終身殘廢 , 食屎狗墨加返工繼續日日比老細插 , 繼續比伙記玩‧
明天繼續


text:
有傳離開咗中國八年嘅 Google ,有可能認契弟推出過濾版本嘅搜尋引擎,藉此重返中國市場.只不過, Google 唔似敢認佢地走去做契弟,另一方面,就算做咗契弟,中國俾唔俾 Google 返嚟本身都係一個疑問嚟.
Google 同百度搶市場
Google 其實並無完全退出中國市場,如果堅係退出中國市場,就唔會有武漢颶風無限,廈門中資源呢啲仆街公司喺度落啲垃圾廣告,係近排ban晒百度啲Crawler,加上同 Google 嘅談判,至大大減少果啲垃圾廣告嘅出現. Google 喺中國仲有銷售部門,否則中國政府點落Adsense廣告至得,所以 Google 並無百分百退出中國.
Google 想重返中國,因為 Google Adsense 本身係十分依賴keyword派廣告,如果出現一啲敏感嘢,派啲根本個客睇唔到嘅廣告就喊都無謂,所以 Google 想賺中國呢筆廣告錢,至諗住賣屎忽,認契弟.但 Google 一方面係明顯落後於形勢,並無意識到依家中國經濟根本差咗好多.另一方面,依家中國扶植咗聽教聽話,國企想收購果陣隨時都得嘅百度,點解要俾你 Google 認咗契弟後可以重返中國.Facebook都係認契弟,但 Facebook 重返中國失敗,因為馬化騰同馬雲呢啲至係親生仔,Google 班友無Zuckerberg咁會識中文,就更加唔可能中共有機會俾佢返嚟.
其實呢件事反映矽谷啲人,典型都係唔識乜嘢叫中國國情,中國嘅網絡封鎖本質就係保護主義,所以中國共產黨係絕對唔會開放市場,亦都係呢個原因,因為基本上就係一個官商勾結嘅結構,亦都反映咗,矽谷啲人,好多時聽中國嚟果班友點,以為可以靠呢啲所謂盲公竹可以打開中國市場,蘋果, Google 同Facebook逐個做契弟,但做咗又點?乜生意會好咗咩?唔係囉.
中國乜時候會開放網絡市場,中國被西方佔領一段時間,就會開放市場,無民主嘅中國你想有正常嘅Internet?真係發夢都無咁早,中國被恥笑係本質上嘅Intranet,其實原因唔難理解.


text:
細個嗰陣,啲老師長輩個個都叫我睇多啲新聞,關心下時事,認識社會.
其實,我到咗二十歲之後先睇得明報紙講緊乜嘢.而我到而家都唔知其實睇新聞有咩用.即係例如話想同啲人有共同話題,不妨睇下明星,睇下波,睇下動漫,打下 fallout 4,咁樣.
香港地方細,人口密集,資訊流暢,消息傳得比任何地方都要快.而家啲人「關心」社會議題,好多都係「關心」兩日就算.好多嘢,你知道咗,咁又點?你記得咩?你有時間跟進咩?
愛就係選擇,選擇就係捨棄其他
我一直都話,#愛就係選擇,#選擇就係捨棄其他,#意義就係犧牲.冇犧牲,你連早餐都冇得食.(唔使俾錢架大佬?錢就係時間,時間就係生命!) 你「關心」一樣嘢,唔係單靠動念,而係需要有實際行動,要有相應嘅付出,先會改變到世界.你願唔願意付出陪老婆仔女嘅時間去反對「網絡23條」?你願唔願意犧牲學術成就去反對李國章出任校委會主席?你願唔願意冒住放棄事業嘅風險喺街頭同黑警搏鬥?定係你嘅「關心」最多只可以做到喺毛記分獎典禮當日開 NowTV 睇佢搞 gag?講到尾,你願意付出幾多?你願意犧牲幾多?呢個先係問題所在.
人各有志,唔係每個人都可以拋妻棄子投入激進社運[1],唔係每個人都有時間日日 mon 住個「市」睇住今日政府又玩啲咩仆街花臣.其實養兒育女,培育未來社會棟樑,並且予以發揮機會,先至係正道.所謂 #生仔救港,就係咁解.將呢件事做得好嘅人,一啲都唔可恥.相比起喺臉書抽水呃 like,咁樣救港好似仲實際.每一個講粵語嘅阿媽,都養育緊以粵語作為母語嘅香港兒女.
關心社會,土法煉鋼
人係自我中心嘅.當你正「關心」緊某個議題,呢個議題當然對你嚟講好重要.好多人就唔明,對一個人重要嘅嘢,對另一人未必咁重要.愛就係選擇.所謂選擇,人人都唔同. 唔關心李國章最新動向,係咪真係代表一個人德行有虧?見到梁市長以「個人身份」鳩噏而唔上街遊行反對,係咪真係代表你同佢一樣咁無恥?搞唔清楚「網絡23條」係咩嚟,係咪代表你係港豬?唔一定架嘛.愛就係選擇,選擇就係捨棄其他.吾生有涯,議題無限,你又點可能期望每個人都咁深入了解每一件事呢?
要人人都深入了解實在唔得.不過要眾人「膚淺了解」時下重大議題,就其實唔難.不過,有用咩?根據膚淺理解而作出嘅結論,通常都錯錯哋.要求一知半解嘅民眾去批判甚至決定社會重大議題,係咪有啲危險?
香港有 700+ 萬人.理論上,如果每人做好一件事,咁總共就可以做好 700+ 萬件事.講返現實數字,其實一個議題有幾十人嘅關注組去研究,一般嚟講已經好好.所以理論上,就算只有 1% 香港人肯花時間研究公共議題,香港都可以搞好幾百幾千個議題架.相反,如果每人只係輕輕咁「關心」某幾個共同嘅議題,咁就好可能連呢幾個議題都處理得唔好.
信任係最寶貴嘅資產
如果唔係「全民議政」,咁我哋應該點?難道要依靠無恥嘅政府?依靠呃飯食嘅政棍?非也.我哋要講信任.唔係信政府,建制,或任何特定人士.而係信自己,信朋友,信志士.
點解信任咁重要?因為我哋知道自己唔可能每樣嘢都熟悉,每樣嘢都清楚.如果一個關注組織,甚至一個人,可以做好晒啲功夫,然後大家只需按指示去支持,就好有效率喇.個問題係,點知對方係咪信得過?如果我跟住你做,最後炒粉,咁咪好笨柒?所以就需要信任.
喺公共領域,信任就係 track record.而香港政界基本上係冇信任可言嘅,只有宗教式嘅盲目追捧.喺私人領域,你伴侶背叛你,你選擇依然信佢,最多你一個人沉船,同其他人無關.但好多人將呢種心態帶到公共領域上面,將整個香港嘅前途,擺喺一班言而無信嘅人嘅手中.
香港政界嘅規矩好奇怪.佢哋會寧願追捧一啲已經證明會出賣你嘅人,而唔願意俾機會新人以行動證明自己.所以新人,新組織個個都要有機會上位,先要力證自己唔係「鬼」,而民主黨,左膠,蔡東豪之輩[2],多次背信棄義,今時今日仲可以牙斬斬,認威認叻,倒翻轉頭叫你舉出鐵證證明佢係鬼.
呢種情況,反映民眾對政治組織言而有信嘅要求甚低.而呢個正正係問題所在.
愛惜信譽,先有得影響社會
我哋識得屌無線新聞引述未經證實嘅消息,但我身邊多次見到有朋友為咗撐某個立場,為達到某啲目的,將未經證實嘅消息大肆宣揚.其實我好痛心,因為信任係會消耗嘅.當你又冇光環,又要隨口亂噏,咁去到最後自然冇人信你架啦.
我唔係原教旨主義哲學科學怪膠要每樣嘢都有十足跟據邏輯證明先當係真,但每次為撐而撐,都係耗用緊大眾對你以及相關社群嘅信任.耗用唔係問題,問題係值唔值得,同埋你知唔知道自己捨棄緊啲乜.最諷刺嘅係,當群眾對你失去信任,你係未必知嘅.因為,like 唔需要信任.就算冇人信你講嘅嘢,你啲抽水 post 都可以有幾百幾千個 like,冇難度架.
抽水俾 like,同實實在在嘅付出或犧牲,兩者不可同日而語,而好多人就搞錯晒呢兩樣嘢.喺呢個角度,人謂「網絡廢青」,所言非虛.
人各有志,有人鍾意為立場亂吠,係佢自己嘅選擇,其他人無權批判.不過,選擇就代表捨棄其他,包括捨棄影響社會嘅可能性.
試想像下,如果有朝一日,你喺某個範疇確立信譽,相關嘅社會議題,你都好熟悉,然後你對呢啲議題嘅評論,都受到社會廣泛認同,好容易成為社會共悉,咁係咪幾好? 又,如果你喺社會議題冇咩專長,咁有個你真正信任嘅專家處理呢啲嘢,你可以安心做「港豬」,唔係幾好咩?
要得到社會影響力,唔係得閒抽下水,隨便拋幾句康德或康有為就可以做到.甚至,喺現有嘅香港社會環境之下,幾乎係冇可能.一來甚少人愛惜信譽,二來更加少人愛惜啲愛惜信譽嘅人.好多冇事實根據嘅文章評論充斥網絡世界,同吳咩星引述whatsapp傳聞一樣咁低質.對真相有堅持嘅人,反而通常得唔到任何關注.呢啲所謂「關心社會」越講越濫,而家變到分享錯誤資訊,like爛gag都算係「關心社會」,呢種講法喺我耳中難聽過粗口.
所以,如果要香港好,唔應該下下都講「家事國事事事關心」.要做嘅,係選擇自己所愛,然後捨棄其他,並且愛惜自己信譽 (例如唔熟或唔肯定嘅嘢唔好亂咁加把口).雖然喺今時今日嘅環境,講呢啲嘢好似好唔現實,但嘅然唔可能事事都充份關心,就必須要靠信任其他人.所以呢個係唯一令社會更好嘅道路.《老子》曰:「千里之行,始於足下」,就算前路茫茫,都要講下開始架,係咪咁話?
———————
[1] 我指掟汽油彈嗰隻呀,唔係香蕉嗰隻.
[2] 唔好以為「本土派」好好多,只不過有得用泛民做例子,我就無謂屌本土撚咁解.不過為免啲人誤解我意思,我都係重申一次:香港政界基本上係冇信任可言.


text:
您现在的位置:网站首页 > > 奇迹sf > 正文
要去奇迹游戏嘅酒馆同我Friend饮酒
作者:admin 日期:2017-11-6 8:56:36 人气: 次
我有喺奇迹sf游戏里面嘅两三个好朋友嘅,但系我哋一般都唔会喺埋一齐玩,话晒我哋喺奇迹sf游戏里面每一个人拣嘅嘢拣嘅标的都系唔同嘅,就算系我地嘅关系,喺好,我哋都唔应该时moment刻都行埋一齐丫,所以话我哋如果喺奇迹sf游戏入面遇到对方嘅话,我哋就倾一阵,如果冇喺奇迹sf游戏入面遇到对方嘅话,噉就有时间再讲啦,拣,我已经喺奇迹sf游戏度好耐我哋都系冇见嘅,而且我噉嘅初哥喺奇迹sf游戏里面都系冇时间去见面呢,应为有做唔晒嘅任务系等住我哋去做呢,仲有喺奇迹sf游戏嘅勇者大陆入面呢,系咁嘅大丫,我地就算系想喺奇迹sf游戏入面嘅话,都系好麻烦呢,所以话哦我哋嘅感情我感觉就淡化喇.
但系我最近知道咗喺奇迹sf游戏里面都系可以饮酒嘅,噉就畀我开心坏咗嘅呢,应为重可以喺奇迹sf游戏里面饮酒,咁咪可以叫我好朋友呀,我哋就可以聚埋一齐饮一下酒罗,我好快就将佢哋都联系上咗,不过佢哋一听到呢个消息之后,都系好高心呀,都话系好快就会觉得酒馆嘅,我已经先赶过去咗,不过等我返到到咗之后,我发现咗呢里面嘅人都算嗰阵好多呀!我都觉得我喺呢度会搵唔到位去做过咗,好快我朋友都觉得喇,我哋就要上咗酒,然后我哋就喺呢度开始倾咗出嚟嘅.我哋就喺呢度开始话最近发生嘅事,仲有我哋以后嘅标的都系乜,好快时间就过去咗我感觉呢次嘅倾计,我哋又会好起身嘅呢.
想了解更多关于奇迹私服的精彩资讯,请大家继续关注 > 奇迹sf!


text:
Katie Little Workshop
服務詳情
評語 提交評語
因為我老公個哥哥結婚搵咗Katie幫手,我地當時已經覺得佢畫畫好靚,個backdrop係手繪畫上去,畫工好好,同一般print出來的foam board 冇得比,所以我地結婚就搵返佢!因為我老公對design要求高,係經過佢審核之後先搵Katie既,哈哈!
雖然佢得自己一個人,但都搞得好好.我一共有兩個backdrop,一個係蝴蝶樹,一個係紫色屋頂.蝴蝶樹係主ballroom既backdrop,呢個backdrop係立體逐隻蝴蝶痴上去行成一棵樹,每隻蝴蝶都係用硬卡紙摺,打燈落去每隻蝴蝶既影就會投射係個backdrop度,然後更將呢個design套用咗係我地請帖嘅封面!另外,因為我想要家的感覺,同埋我話我鍾意紫色,咁出面reception個backdrop就用咗紫色屋頂個design.我覺得成件事真係唔容易,我真係無咩preference,我老公本身用laptop整咗個少少心目中個樣,然後間屋仔都傾咗好耐~
其實仲有第三個backdrop就係我行ceremony個陣,Katie話想幫我慳錢,幫我整雪紡布,然後幫我整個名係上面,之後仲有兩條羅馬柱,擺啲盆栽係旁邊,然後所有材料都可以一雞兩味,真係非常好!佢甚至自己同酒店溝通,我一啲都唔洗擔心,同埋佢都會親自黎監場.`因為佢係one man brand嘛,所以都要搵人幫手貼蝴蝶,連佢老公都有黎做!!真係好好!


text:
小朋友開始長大,進入10歲呢個年紀,突然好似明白好多嘢咁.我發現同兩個仔傾談嘅話題,已經唔同以前簡單直接地教佢哋是非黑白,依家係擴闊到討論人生意義.而佢哋嘅人生,開始滲入一啲灰色地帶,呢一點灰色,係我提供嘅,哈哈!
所講嘅當然唔係教佢地不分是非,而係響教導佢哋正確人生路嘅同時,想畀佢地知道其實人生係好好玩的,有無盡嘅選擇,只要係不損人又利己的,你可以自己決定.我同老公教仔態度比較開放,對仔嘅期望就係正正直直做個好人,長大後能夠自給自足,最好就寓工作於娛樂啦,叻仔的話,有能力就多幫助有需要嘅人,總之開開心心,唔好浪費人生.
好似同兩個仔傾開關於生活上嘅問題,大仔問我,媽咪你有咩係最最最唔鍾意做? 其實我知呢個時期,我係一個點樣嘅人,我嘅答案對佢影響好大,但我決定老實答佢,我最唔鍾意做家務,唔鍾意洗衫煮飯執屋.大仔個樣好驚訝,吓? 真㗎?但你煮飯好食喎!(佢地要求好低的,加上唔鍾意都煮咗咁多年,係熟能生巧) 我回答,唔鍾意唔代表會做得差,有時你唔鍾意嘅嘢,去克服佢挑戰佢,都係對自己一個磨練嚟嘅!(我一有機會就教仔㗎喇)
之後仔問,咁你以前係點㗎?未有我同細佬之前.我又好老實咁答,細個我唔煮飯㗎,出街食或者去朋友屋企黐餐囉,我連水都唔煲㗎,樓下買一支支嚟飲.我果時兩個星期請一次家務助理嚟執屋打掃,洗衫洗被舖就落樓下磅洗,咁你知我幾唔鍾意做家務喇.
仔聽完有啲驚嘆,佢地唔知原來「家務」係可以假手於人,因為咁多年來佢哋見到嘅都係媽咪一手包辦,冇諗過可以有呢啲選擇.然後,佢地講咗句,原來媽咪細個咁懶!就係因為呢句說話,我決定要好好咁解釋佢哋知,呢個世界,係有選擇㗎仔!
自問我從來唔係一個懶隋嘅人,高中時期,即使屋企冇經濟困難,阿媽仲比緊錢我使嘅時間,我已經係上晝返學,下晝去做 part-time 的,因為我覺得返半晝學,功課又少(美國係咁),剩低果半日要嚟 hea 太浪費人生.到大學時仲癲,因為堂與堂嘅時間好騎呢,我就響學校一份 part-time 要嚟 zip 時間,放學同 weekend再補多份.
當年好激㗎!做接線生幫醫生聽病人緊急電話,幫人頂 overnight shift,第朝直踩返學,又一路返工一路打論文.如果要我講我做過嘅 part-time,我諗口噏噏都講到 10 幾份.到出嚟做嘢,我經常同阿姐 OT,可以到晚上 11,12 點,係公司最遲走果幾個.原因唔係公司迫 OT,多數係我自己想做埋啲嘢先走,其實我真係好鍾意做嘢,但只限做自己鍾意嘅嘢.
同仔講完呢啲,我再問,咁你覺得呢個媽咪又係咪懶隋呢? 咁佢地又話我好勤力喎!就係喇,媽咪就係想你哋知道,每個人都可以有唔同嘅喜好,唔同選擇.我願意花錢請家務助理來打掃,願意花錢去磅洗,呢啲係我嘅選擇.但你又諗吓喎,我啲錢點樣嚟呢?係我努力工作賺番嚟㗎喎!換句說話講,我只係選擇用打掃嘅時間去工作搵錢,然後將工作嘅錢付比嬸嬸幫我打掃.即係如果打掃同返工薪金係一樣的話,我只係選擇咗返自己份工.
我所指嘅灰色地帶,大概就係咁樣.其實我可以一貫口吻教仔,洗衫執屋呢啲咁容易嘅家務,梗係自己做啦,點可以咁懶㗎!但事實我又覺得,每個人都可以有自己選擇,只要你搵到其他嘢去做個平衡,就冇問題了.
仔開始長大,都想佢地明白到,生活係可以有好多可能性,你有能力的話可以選擇生活方式.想過自己鍾意的,就努力地生活吧!


text:
比拉 必去景點及丹絨比拿海灘附近酒店推介
丹絨比拿海灘附近酒店預訂
神秘優惠價幫你慳更多
即時揭開神秘優惠價,慳得更多
比拉必去推介 - 丹絨比拿海灘
想去 比拉 自由行?等 Hotels.com 帶你玩盡 比拉丹絨比拿海灘 啦!留意我地文章,話你知去比拉 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋比拉丹絨比拿海灘 附近有咩酒店,等你更加容易計劃行程,慳返酒店來回景點嘅時間.
比拉丹絨比拿海灘 自由行
去得比拉丹絨比拿海灘 自由行最緊要一定係揀啱日子去.一啲熱門景點例如,比拉 嘅 丹絨比拿海灘,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
比拉丹絨比拿海灘 交通
想去丹絨比拿海灘 暢順無阻濟,最好就係出發前,睇清楚比拉丹絨比拿海灘 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
比拉丹絨比拿海灘 必食必買攻略
比拉丹絨比拿海灘一直都係旅遊熱門地點,去到比拉丹絨比拿海灘,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
帝京酒店 Royal Plaza Hotel
商戶搜索
服務詳情
評語 提交評語
因為我有優惠,所以我地都無周圍揀.佢地既酒店服務好好,所有野都跟得好足.其實新人好緊張,成日都會有野問,我地email搵佢地都好快回覆,所有野都好smooth,幫我老婆既婚紗小天使都好好,控制全場既經理,都令到所有野無甩漏.
我地其實覺得咁大個event點都會有小小甩漏,但問過爸爸媽媽同啲兄弟佢地都話真係好好,食物都無落差.
揀旺角市京酒店都因為佢哋位置方便,喺新世紀.整體感覺都幾好,因為佢哋啱啱翻新完個場,最多擺幾十圍,我哋嗰日就擺咗廿八圍.佢哋嘅硬件都全部配合到,而服務方面都唔錯,問佢佢全部都答到你,都解釋得好詳盡,都算殷勤有禮貌.
負責我嘅sales叫Stephanie Chan,Stephanie做慣婚宴都有經驗,變咗佢喺婚展已經話到俾我知嚟緊幾時要做啲咩,亦都有間唔中提吓我,問我菜單諗成點.我係擺晏晝,一點鐘食,三點鐘完,所以四點就要交場.佢哋好在就就送埋間房俾我哋,就提我哋如果斟唔切茶可以上房斟,亦都會share返以往啲經驗俾我哋,唔會兜圈.
可以改進係佢哋侍應返應可以快少少.其實成個流程佢哋好熟,又有開過會go through過rundown.佢有送部花車俾我哋,benz嚟嘅,不過淨係送兩個鐘,我哋自己要俾多幾個鐘頭錢,所以時間就唔係好夠.因為我住青衣,老婆住馬鞍山,真係趕唔切.
我哋揀Royal Plaza就係因為佢喺旺角,我哋本身都係諗住喺旺角擺酒,加上我同我先生同旺角都好有緣份,係喺嗰度開始.
我哋睇過Langham Hotel得番星願廳,個場嘅layout就唔係太啱我哋.Royal Plaza 就有三樓嘅喜鵲堂,但係臨結婚一個月佢就話有free upgrade,upgrade咗去六樓,佢都有帶我哋睇一次六樓個ballroom先處理個contract,當中係唔駛加錢.嗰位sales同事叫Katy Ma,佢好好,由第一次見佢開始已經跟得好足,無論係email定whatsapp都係好快同好詳細咁答到我,亦好有耐性.
去到擺酒當晚個經理又係好好,其實我先生同佢接觸比較多,好多rundown上兄弟姊妹同我先生要注意嘅嘢佢都好主動咁去提佢哋.本身我都安排咗time keeper,但係經理就背熟哂個rundown幫我哋做埋time keeper.當日聽番朋友講都話我先生好輕鬆,佢哋從來冇見過新郎可以咁輕鬆周圍去影相,先生之後都話全靠經理幫佢跟咗好多嘢.
食物方面我就冇咩點食,不過聽番賓客講都話好食,而且份量夠多又夠熱.
另外器材嚟講啲燈光好靚,係水晶燈,係個projector質素差少少,可能因為太大所以就朦啲同埋啲色差啲,側邊嗰兩個projector會好啲.
整體嚟講都好滿意,服務好,性格比好高!
本身唔prefer係旺角,諗住揀尖沙咀.我機緣巧合睇到帝京張leaflet,雖然上網發現comment唔多,但大部分都係好嘅.而上網搵到啱我要求嘅得呢間同尖沙咀Hyatt,當時其實都好掙扎,因為Hyatt表面嘅嘢好靚,但個場有啲細,而且hyatt個sales太hardsell,所以就冇揀.我哋揀咗係帝京軒擺,但結婚嘅話就會變喜酌堂(後尾改咗名做喜宴堂),擺咗廿二圍.
帝京兩個sales都好好,一個叫Aki,令人感覺好舒服,另一個叫Stephanie,唔hardsell好似朋友咁,response好快,亦會盡量解答疑問.我哋要求table list用我哋啲紙print,佢哋仲會幫我諗埋用咩色襯,又一早係新娘房prepare咗燙斗,好貼心!另外,因為佢哋個stage好高,而且我有老人家要上台,佢哋就特登幫我安排咗ramp令輪椅可以上台,所以各樣嘢都令我好窩心.
嘢食方面亦令我好滿意.其實我之前去過呢到食中菜亦好好味,所以我相信擺酒都會咁好味,而結果都真係一樣.平時婚宴嘅鮑魚大概湯匙咁大隻,但我upgrade咗個菜單係六頭鮑,所以我特登叫我伴娘提我記得食鮑魚!!我諗新娘嚟講我都食得幾多嘢,我亦覺得幾好味,無論餐前小食到晚宴都唔錯,賓客嘅feedback通常都係呢兩樣:個場好靚,啲嘢好好食,特別係魚,仲有最尾上嘅水餃.我揀呢度嘅原因,係唔想賓客俾錢食啲唔好味嘅嘢,想佢哋嚟得開心.
我嗰晚stay係酒店,夜晚攞上房嘅,唔係當晚嘅餸俾我,而係重新煮多兩份俾我哋食!因為我婚宴有食到,而且Stephanie一早講咗唔係「打包」,係重新整,所以覺得好好,而且嘢食真係好好味!另外,佢俾我間房亦好靚,大到不得了,上網睇返原價要六千幾蚊晚!各樣嘢都好好.


text:
媽媽帶住BB出街,有時會吸引途人嘅目光,撩下BB玩無傷大雅,但過分八卦,七嘴八舌就唔需要.遇到呢啲情況,媽媽真係想大叫:「BB係我嘅,點樣湊由我話事,唔使你理!」路人甲講起以下8句說話尤其辣㷫媽媽.
1. 「BB好瘦/好肥喎」
路人甲最鍾意評論BB嘅身形,不論係瘦或肥,好似只要唔係中等身形就會畀佢話太瘦或太肥,仲要關心埋BB嘅飲食習慣.其實個個BB嘅體質同吸收能力都唔同,體形又同遺傳有關,只要BB健健康康,瘦啲同肥啲都冇問題.
2. 「著咁多/咁少衫」
除咗身形,BB著幾多衫都成為路人甲嘅焦點,著得多又話著咁多,著得少又話BB唔夠暖.著衫視乎天氣同BB嘅身體狀況,唔通夏天都將BB包到實?有BB撞啱唔舒服咪著多件衫,免得又病過,呢啲背景路人甲點會知.
3. 戴頭飾都問「係男定女」
生女嘅媽媽應該成日畀人問BB嘅性別,只要BB少啲頭髮就畀人當係男仔,明明著粉紅色衫,戴住頭飾都問係男定女,有啲甚至直接當BB係男仔,媽媽都唔知要講幾多次.
4. 「咁大個仲唔識行」
BB去到差唔多要行又未識行嘅階段,路人甲就會好關心點解BB仲未識行.每個BB嘅發展都唔同,有啲未夠12個月已經識行,有啲成15個月都未行得好穩,只要BB發展正常唔需要去比較.
5. 「咁少頭髮嘅」
唔係個個BB都有濃密嘅頭髮,邊個媽媽唔想BB頭髮多啲,好多BB都係頭髮稀疏,大個自然多啲頭髮.最怕路人甲話完BB咁少頭髮之後,又問點解唔幫BB剃頭.
6. 「點解唔笑嘅」
BB笑唔笑,幾時笑都唔係我哋可以控制,確係有BB特別鍾意笑又表情多多.當BB冇表情時,路人甲會話佢唔笑,媽媽幾想同佢講:「見到你唔想笑!」
7. 「塊面做咩事」
BB嘅皮膚問題好棘手,好多BB都畀濕疹困擾,唔係咁容易斷尾,出現喺塊面度係礙眼,但媽媽見到BB皮膚唔好又唔舒服都不知幾心痛,路人甲仲問BB塊面做咩事,就好似喺傷口灑鹽.
8. 「唔使做湊BB幾好」
全職媽媽成日畀人以為只係湊BB好爽,如果冇人分擔,做家務,煮飯,湊BB一腳踢.即使只係湊BB 都唔簡單,路人甲講到咁輕鬆,佢湊一日試下就知道.
Text: Mami Editorial


text:
擁有一雙白滑纖幼嘅小腿簡直係天下女生嘅夢想.尤其是夏天,女仔以熱褲短裙示人,一雙美腿絕對係不可缺少架呢!所以小腿對於女仔真係講得上係珍寶架呢!又要脫毛啦美白啦做瘦腿操啦…..真係少啲功夫都搞唔掂!係依個時候,竟然聽到有人話,跑步會令小腿變粗!?真係晴天霹靂啊!
到底跑步係咪真係會令到小腿練成筋肉腿呢?如果真係的話又有冇解救辦法呢?
如果想減肥,跑步絕對係一個好好嘅選擇,佢除咗方便路需要輔助工具,仲係一種好有效嘅帶氧運動.
短跑有爆發力 腿易變粗講到跑步會唔會腳粗,其實好視乎運動嘅程度.原來我哋跑步嘅時候,身體八成嘅肌肉都會郁動包括腹部及手腳.所以要減款手臂大脾肚腩嘅肥肉,跑步真係好有放架!但係千奇唔好係短時間傷面快跑,咁樣會谷出肌肉,到時真係變成筋肉人.因為短跑好有爆發力, 容易令肌肉膨脹及豐滿,從而令小腿變粗.
緩步跑 練出美腿線條
唔想小腿變粗,跑步嘅時候就要注意速度啦.唔想操出肌肉,就應該要緩步跑或急步行.因為長跑係耐力運動,可以燃燒皮下脂肪,肌肉纖維受到刺激會變得結實,唔會膨脹.所以大家平時見啲馬拉松跑手都唔會有甲組腳架!
熱身按摩 雙管齊下
運動前要拉筋熱身避免受傷,運動後又再拉筋同按摩小腿舒緩,咁就可以令腿部線條更靚.


text:
6 SEPTEMBER 2014(SAT)唔係大肥豬帶我地去,我都唔知道原來公共圖書館每星期都有兒童故事時間,既有得聽故事,又有得小手工,所以我地就帶左小小豬去玩啦~
大肥豬話其實公共圖書館一向都有依個兒童故事時間,會有位姐姐同小朋友一齊講故事.不過之前一向我地都冇留意,佢就因為有一次路過見到,見個活動好似幾好玩,所以就打算帶小小豬去,既可以聽故事,又可以同多啲小朋友一齊玩啦!
不過,活動名額有限,所以要一早去圖書館拎籌.依個重任當然要交俾大肥豬啦~
活動地點就係圖書館內嘅活動室~
哈哈哈...我偷偷地望入去,個環境都唔錯哦~
原來依個兒童故事時間就係小朋友自己入去,同故事姐姐仲有一名工作人員係活動室入面聽故事玩遊戲,家長就係外面等.
始終都係第一次參加依啲活動,所以我同大肥豬係活動室外都有少少擔心,唔知小小豬係入面玩成點.
活動結束啦,小小豬第一個反應就話玩得好開心,仲即刻俾佢個手工我地睇添~
之後見故事姐姐有時間,就問吓佢小小豬係入面個情況係點啦.好在姐姐都話小小豬係入面冇攪攪陣,仲好專心咁聽佢講故事,仲話佢表現唔錯添.當然,最開心嗰個一定係大肥豬,因為係小小豬入去玩嗰一小時佢就緊張一小時嘛!
既然小小豬咁鐘意,既有得聽故事,又可以同其他小朋友一齊玩,最好就費用全免,所以大肥豬都話嚟緊都會帶小小豬嚟多啲呀!
唔止依間圖書館,其實每一間圖書館都有同類型嘅兒童故事時間,不過時間就可以會唔同.如果大家有興趣,都可以問一問你附近嘅圖書館,如果時間啱的話都可以帶小朋友去聽故事玩吓呀!


text:
Rex Cheung Photography
服務詳情
評語 提交評語
由於Prewedding同Rex熟咗,而且我哋對佢嘅相好有信心,所以big day當日都好放心交俾佢影.嗰日嘅crew大致上同prewedding都係同一team 人,我join咗佢最貴嘅plan,就有2個人video camera man,1個photographer.佢成隊crew態度都好好,對啲姊妹同親戚朋友都好好.
我big day 嗰日下午好大雨!原本我哋諗住下午去郵輪碼頭嗰邊影相.但由於當時真係太大雨,而Rex之前都同我哋講話無喺嗰頭度影過,我哋都擔心會唔會無瓦遮頭.於是,佢就話「俾啲時間我,等我幫你哋諗吓去邊度影!」無耐之後佢就提議我哋去觀塘海濱嗰度影,因為嗰度有瓦遮頭又有啲草地.我覺得佢真係好冷靜, 而且好快幫我哋諗到辦法,好professional!最後我哋去到嗰時就停咗雨,所以喺觀塘海濱都影到唔少靚相!:)
我覺得有好多幅相佢都捕捉得好好,好多嗰日我哋自己因為太忙睇唔到或者無留意到嘅片段反而可以喺啲相度睇返,真係好多謝Rex幫我哋留住呢啲美好時刻.
上網睇婚享會見到啲人comment話Rex佢影相幾自然,個人又幾funny,加上都有朋友推介,就inbox問佢吓價錢.嗰時我whatsapp問佢價錢,想叫佢幫我影prewedding,佢就send晒啲package價錢俾我同問我時間.我哋都好快約到啱時間就上去studio搵佢.
第一次見Rex真人就係上佢studio嗰度.初初覺佢都幾嚴謹,雖然都有笑吓,但都幾cool,可以話同我想像中有啲唔同!不過傾傾下就發現原來佢係傻傻地,好好人XD.佢個人都好nice,而且無sell過我哋,就算我哋唔係買佢最貴嘅package,佢都完全無sell我哋要買啲extra plan嗰類.由於我自己一路都有做research,同佢傾嘢時都有問吓佢有無咩道具provide.Rex佢就send啲作品問吓我鐘意邊一種style同傾吓想去邊度影.我自己就最鐘意佢嘅田園風格,感覺natural啲.佢又唔會太大執啲相嘅顏色,所以啲相出到嚟感覺都好自然.
影相嗰日,佢哋成個team仲有一個燈光師同化妝師,我覺得佢哋都係好有默契, 好親切,又有講有笑.其實一開始我見佢係攞獎攝影師,都有啲驚佢會有啲㗎子,但最後佢俾我個感覺真係好爸爸!我哋去咗迪欣湖度影相,佢會親自睇吓我個妝同個髮型得唔得,然後去同個化妝師傾吓會影到baby hair唔係太靚,幫我再執執,感覺好細心.
影完嗰時,佢就同我哋講好快可以俾返相我哋,因為應該都唔使點大執.結果一個星期內真係已經有link睇相,俾我哋睇吓有無邊啲想執.嗰時一睇啲相我已經覺得好靚,唔係太使執咁,啲角度都好靚!不過喺studio度影嘅相啲decoration感覺就比較單調,後來我再上去見到佢studio時見佢添置咗啲花花牆感覺都唔錯.另外就係佢影close up比較多,所以無乜全身相,如果有多啲全身相就會比較好喇.因為租衫條裙都幾靚,不過後來想搵返啲有全身睇到晒全套衫嘅相就唔多,有啲可惜.雖然係咁,我覺得佢真係好有心機去捕捉我哋最自然嘅一面,啲角度又攞得好好.佢執相真係好快,大約一個月多啲就完成.攞到hard copy嘅時候覺得同之前睇相一樣,仲用咗水晶相簿,真係好靚!所以我影完prewedding之後就即刻決定去搵佢影埋big day,因為佢真係俾到信心我哋!
Rex係一個好有idea 既人,而我同佢講我一路以嚟都好希望可以自己著住婚紗同小朋友影一輯家庭相,而佢就做我既花女.咁Rex就俾意見我邊套婚紗啱我呀,又會建議我邊到景點好,總之就係你講你想點佢都會俾到idea你點做.我哋揀咗係大埔海濱公園影,因為我哋住响嗰區,會方便啲.
其實影家庭相最難搞既一定係小朋友,而佢自己都係爸爸,佢唔會話只顧住影而等你去搞啲小朋友,佢係會親自去同啲小朋友玩,始終小朋友都係怕陌生人,而Rex已經係同我啲小朋友玩到好熟,玩到我女女都知道Uncle Rex 係影相既,咁就唔會怕佢喇.
Rex 亦都唔係嗰啲處處計住時間既攝影師,佢會真係了解咗影得你哋好未先話停,就算過咗時而佢覺得未得佢都會話要影埋先,呢點真係一個好既攝影師要具備既,事關去到嗰景點Rex都會突然有啲idea要話咁影又話要點影,處處計住晒時間嗰啲攝影師真係點會做俾你吖?
揀相阿Rex都好方便,Rex 俾我自己 online 揀,都唔去佢嗰度,其實我都好怕嗰啲要上樓既公司到揀相,始終面對面咁要我揀會好大壓力,始終影咗咁多輯都真係影到慣晒啦!
初時見响 Rex 既 studio 見面既時候我先生都已經話呢個攝影師既態度真係好誠懇,風格又match我哋想要既嘢,當然價格都係考慮因素,而呢幾樣嘢都切合我哋嘅需求.我哋係喺馬灣Club One到擺酒,揀咗室外證婚.Big day當日成隊crew都好準時,俾我嘅感覺都係盡責同埋態度好嘅,所以整體嚟講都放心.我哋係揀咗半晝,個package本身都係half-day嘅,夜晚同屋企人食飯,所以夜晚 Rex參與咗一陣就走咗,時間係影得好足既.
Rex喺控制人流又或者係同賓客影相方面都係好smooth嘅,有一點可以再做多D既就係喺斟茶嘅時候,如果可能做少少大妗姐嘅角色,加插少少搞笑既氣氛,始終老人家鍾意開心啲氣氛熱鬧啲,咁大家氣氛就會更好喇﹗當然我都唔係完全expect攝影師可以完全取代大妗姐,不過如果酌量可以做少少就更好喇.
攞完相見到final product嘅時候我都覺得Rex係好有心機,佢係用一隻金鏄USB入著啲相,又有一個有佢logo嘅box,包裝得好靚.啲相都同我哋expect嘅一樣,特別深刻嘅可能就係一啲eye-contact或者係同屋企人嘅interaction嘅相,佢係好能夠捕捉到人與人之間嘅微妙關係,真係好細膩,而我就係鍾意呢個感覺.
我搵Big Day 攝影都搵咗好多間,好多俾我既感覺係當日條same day edit 好多都係麻麻,但我就覺得嗰部分先係最memorable,所以當時我就同Rex講話我想睇你same day edit同成長片段sample,佢都俾咗好幾條link我睇,我都真係睇完覺得啱先決定搵佢傾.
大家一開始都唔熟而其實當時都真係想感受吓佢係個點既人先睇吓會唔會搵佢幫手.我發現佢好俾心機答我哋啲問題,而我哋又真係問咗佢好多問題同好細節嘅嘢,我哋連big day先問都未遲嘅嘢我都哋問咗先.由於我之前聽過真係太多不愉快事件,有啲試過因為响酒店證婚,最後埋數先話要收附加消費,所以我一開始錢銀瓜葛就傾得特別清楚,避免big day當日打亂啲節奏同影響心情.佢每樣嘢都好細心解答,又有portfolio比我哋了解到佢style.咁啱嗰時有個朋友嘅朋友之前搵過Rex拍big day同家庭相,都滿意Rex個service,我哋睇完又覺得Rex佢唔係最平但風格都真係最啱我哋,就決定搵佢影big day.Rex佢都好nice好generous,嗰時我哋近14年年尾搵佢,佢同我哋講14年尾前落訂都會用14年價錢,唔會話15年先影就收我哋新價.
Rex真係教咗我哋好多結婚時要注意既嘢,例如原本我哋打算X點去接新娘,佢都有提醒返我哋要再預多啲時間,因為我哋諗得簡單咗會唔夠時間.其他細節例如屋企主要室內光定天然光,用白燈定黃燈,佢都會問我哋同我哋傾吓使唔使換,力求完美,好多位都俾到意見我哋.我哋覺得佢俾嘅advice都好啱用,而最後嗰日個run down都好smooth.咁啱big day前我有留意佢之前做過咩job,就睇到佢喺我屋企附近幫人影過.之後我就同佢講其實我就喺係嗰度附近,同埋suggest過去海濱長廊嗰邊影都好靚,朝早可以同啲兄弟去嗰度影下先,又俾咗啲男家附近內街的相佢睇睇先,佢都好快掌握到環境.我覺得準備結婚嘅人要多啲參考下其他新人點做,留意下幾時開席,幾時送客,去諗下邊啲有做或者漏咗,自己參考吓點樣避免,又可以早啲同攝影師傾清楚.
Big day嗰日佢哋成隊crew都好pro好有默契,又好自動咁喺我屋企做好set up,搵邊啲位同角度影出嚟會靚啲,唔使特別再同佢傾.Set up完,佢哋就主動落去搵新郎睇下有咩要幫手,好自動自覺同有默契點樣配合,一個拍片, 一個direct,一個主力影snap shot.攝影師都有好有禮貌同友善,有長輩想要求影多幾張相佢都會盡量去配合.親戚朋友同兄弟姊妹返嚟嘅feedback都好正面.嗰時開會我哋提過男家係喺較為低密度嘅單位住2樓,間屋有個露台.佢都未係好清楚當時環境,但佢提議可以試下喺2樓拋個花球落去接花球.我記得嗰日朝早喺娘家斟茶都未落雨,出門嗰刻就傾盤大雨!後來到男家嗰度都仲有雨,喺斟完晒茶先開始停雨.斟完茶嗰時見停咗雨,啲兄弟姊妹又食完飯返嚟,我又換好婚紗,就實行咗喺男家度拋花球嘅計劃.咁啱我喺2樓一拋落去就有個姊妹接中,成個拋花球過程嘅snap shot同video出嚟效果都好好.(我之後喺朝拍晚播時睇到都好impress,簡直係成條片嘅highlight位!)跟住我哋再喺男家附近內街度影咗啲相,就再去酒店.雖然嗰時停咗雨,但都擔心會再落,所以就決定喺酒店再影一輯相.
宴會未真正開始前啲家長都有同啲朋友影相,feedback都話佢有求必應.到敬酒後再同賓客影相都好有耐性,好細心幫手點樣排位,而當時有啲點都唔肯坐前排嘅親友Rex都會幫吓口說服佢去坐前排.我最重要既same day edit 我當然有睇啦,嗰刻睇到我真係睇到喊咗出嚟!睇佢剪出嚟嘅片都會勾返起感動嘅時刻,成條片都capture到朝早的essence.
另外就係我擔心既錢銀問題都係無事,當晚俾埋尾數好順利,始終當初開會講run down時都再一次傾埋點俾錢,大家agree好,所以如舊無如何突如其來嘅額外收費.
我哋覺得Rex真係超越晒我哋既expectation,好多謝Rex佢咁包容我哋好多好瑣碎嘅各種問題,thanks so much!


text:
今日有單怪聞,聽起嚟匪夷所思,睇落無乜可能,但其實呢單嘢同 BNO 甚至香港歸英論息息相關.就係英國脫歐之後,英國加入 TPP .
BNO係英國加入 TPP 入場券
理論上,好似 TPP 一類貿易盟約,你必須地理上身處相關地區至可以簽,好似智利,美國可以簽 TPP ,因為 TPP 係 Trans-Pacific,咁任何國家喺太平洋上領土都可以簽,甚至成個歐盟都可以簽 TPP ,只要將法國喺太平洋嘅領土劃入歐盟範圍就可以.但自1997年7月1日後,英國喺太平洋地區並無任何領土,咁智力遊戲嚟,英國憑乜入 TPP ,班BREXITER想吹水都唔係咁吹㗎.
咁你就錯,如果你地理上唔屬於某大陸,或大部分地區唔屬於某大陸,但果啲人同某大陸關係密切,都可以某個貿易盟約成員.最典型例如係塞浦路斯,其實塞浦路斯係計入亞洲,只不過,塞浦路斯傳統文化上同歐洲關係密切,所以可以入歐盟,一如以色列一直以嚟都係一個潛在歐盟成員,而好多以色列人係同歐盟國家有淵源.
好喇,當你知道點解塞浦路斯可以入歐盟,咁你都會明點解英國有資格入 TPP ,英國仍然有三百幾萬國民喺一個叫香港嘅城市,再加一百幾萬國民喺檳城同馬六甲兩個城市,但由於相信馬來西亞有解體危機,同埋大馬一解體,相信當地英籍人士,大部分係華人同印度裔人會要番自己國家國籍,所以實際係三百幾萬 BNO 令英國有 TPP 入場券,如果英國需要 TPP 入場券確保自己嘅前途,咁平權會有可能平得好慷慨,反正中國唔會入 TPP ,甚至香港歸英係有必要,因為英國需要一個地理上位處太平洋嘅城市去確保自己喺 TPP 嘅話事權同商業利益.
所以馬雲控制嘅南華早報,有篇英國人寫文章恥笑歸英論,我呢位住喺德國嘅華裔英國人奉勸依家留喺南華早報嘅英國人,MI5並唔係傻,收錢幫中國公司或中國政府做嘢,英國政府唔會真係乜都唔知,依家呢班友仲衰過入咗中國籍嘅英裔警官.有啲英裔警官佢地入中國籍我都理解,畢竟當中唔少喺英國學歷唔高,佢地退役後返到英國都唔知做乜.


text:
TVB 喺九巴大車禍嘅無賴做新聞手法,引起公憤,包括好多無鬧 TVB 係 CCTVB 嘅人,只不過,有人將蘋果日報針對 TVB 無恥手法嘅報導俾 TVB Facebook果陣, TVB 大口氣到話蘋果為攞收視抹黑佢地,我覺得呢個言論無恥到極點,呢個台應該立即執咗佢,簡直同中央電視台嘅無恥作風有得揮.
TVB 草菅人命手法至係問題
首先,攞收視從來唔係問題, TVB 幾時變咗公共廣播機構,定係靠迫人睇佢壯大,同共產黨果啲仆街電視台一X樣.蘋果嘅報導係合符事實,佢用嚟攞收視有乜問題,如果 TVB 肯放棄無恥作風,報番啲講人話嘅新聞,拍少啲白痴電視劇,一樣可以攞到收視,係你呢啲黨媒長期當觀眾係傻.
蘋果記者唔係抹黑,廖卓怡嘅無恥行為被發現,係啲人睇PCCW NOW直播發現,蘋果都係翻炒網民嘅發現而已. TVB 咁大口氣,不如話PCCW NOW新聞部抹黑算喇,證明喺呢件事上,TVB成間電視台都完全無悔改或向公眾道歉嘅意圖,覺得自己係大台,就可以草菅人命乜都得,呢種作風,係比廖卓怡喺現場要求消防人員俾三分鐘時間呢件事更加之過份同冷血,令我十分之想知道,究竟TVB果位當值Facebook管理人,以及佢上司係乜水嚟,點解呢啲嘢都可以講得出嚟,而完全面不改容.乜呢條友覺得,香港網民唔會進行一啲符合公眾利益嘅screen capture㗎.
TVB呢件事一定唔會認錯,我諗大規模杯葛TVB嘅行動係必要,除咗退晒MyTV嘅機頂盒外,係要有更多行動,例如TVB記者戶外出live果陣,全部都搵人喺後面抗議,等佢地唔駛做戶外採訪好,反正呢班記者冷血成咁,特別係廖卓怡嘅採訪,大家應該喺廖小姐做扒果陣問清楚佢,點解佢夠薑要求消防人員遲三分鐘,呢件事絕對唔可以放過TVB新聞部.
當然,TVB可以刪去抗議內容,因為根據現行《電視通用業務守則-節目標準》
電視攝影隊的出現若激發某些人借意生事,新聞編輯和節目製作人應盡一切努力,刪去該刻意「製造」的事件,又 或把實況原原本本報道.
我唔知點解通訊局攞正牌俾TVB可以走得甩,特別《電視通用業務守則-節目標準》無監管草菅人命嘅採訪手法,公眾根本投訴無從.但公眾喺TVB新聞直播果陣抗議,袁志偉可以奉旨刪走,我想通訊辦解釋一吓呢條係唔係照顧緊TVB.


text:
網上識男友
-
nightkiss last edited by
話說之前開左個Post
個天幾時比個男朋友我
咁係個Post到識左個高登仔幾岩傾咪約出黎見下面囉
佢約左我一點鐘係旺角等,好啦,我兩點鍾去到,佢竟然Hi我遲到?男仔等女仔是常識吧,咁都做唔到點做我條仔?
好啦,講返條仔,毒向左走向右走一條,著到成個謝師宴毒男咁樣.
唔識著衫都算.佢仲要係矮向左走向右走,我話晒都有160,佢得個16x,咁我咪著唔到高踭鞋?傻的嗎?搵男朋友最起碼要高我一個頭先啦.
咁之後開始行街啦,我比晒面問佢想行乜,點知佢話要我同佢買衫脫毒,唔係下化?咁大個人衫都唔識買要人陪?同埋唔該你脫左毒先好出黎見我啦,你有無專重過我架!!
咁好啦,出到黎,咪陪下人囉,佢有佢睇,我有我自己玩電話,由佢自己慢慢買,最後我都唔記得佢買左的咩.
又講下個男仔,樣毒都算,可以執.明明係wechat好好傾,但係出到黎,頂,唔講野既.我都比足面問下佢野,點知佢都係一句起,兩句止,大佬,咁樣點同你溝通呀?完全dead晒air囉.
好啦,行到咁上下我話累,佢話帶我去喝咖啡扮中產,我以為佢會帶我去咩精品咖啡店坐底慢慢飲.丫,佢老味,佢帶左我去家樂坊個間Starbucks,我差的想一巴星埋去之後走人.
做男仔做到佢咁真係好失敗,間Starbucks又嘈,還境又差不特只,仲有的人係到傾Proj,呀叔係到睇報紙.我叫完野飲拿拿聲飲完就叫佢走,真係廢事比的fd撞到我同條咁既死毒向左走向右走係的咁既地方.
之後再行左一陣,我諗住比埋最後一次機會佢,睇下佢今晚帶我去食乜,我諗住無和牛都有三文魚刺身掛.
你知唔知佢帶左我去邊?帶左我去食七十幾蚊碗既拉面炸,仲要孤寒到叫多個小食都唔肯,話驚食唔晒,佢係咪傻的嗎架.
咁食完比錢,佢竟然叫我同佢AA返?佢無向左走向右走野下化?幾十蚊食碗面都要AA,咁佢點攬女鋸和牛?
之後諗住走架啦,佢堅持話要送我返屋企,佢都傻既,萬一比屋企人見到我同條咁既毒向左走向右走一齊咪Hi Hi?
我最後叫佢送我去搭車算,諗住返到去同佢wechat hea傾兩句就block 9佢,叫做好來好去丫嗎,我都唔係好港女姐?
點知,係過緊馬路既時候佢竟然一手拖埋黎我隻手到,佢以為自己得米呀?我緊係一手fing開佢啦,之後急急腳行去車站.
去到車站佢仲同我講話返到去msg佢,我彩佢都有味,我一上車就立即block 9左佢.
結論,高登真係好多死毒向左走向右走,唔該你地的毒向左走向右走搵盤水照下自己先啦,我真係好向左走向右走嬲!!!
-
我都係女仔 last edited by
其實,有問題嗰個係你.你無尊重自己,都無尊重人地.
-
小女人 last edited by
唉....而家D港女都唔知自己問題所在
唔怪得D男人情願搵蝗蟲女啦!!
-
Oreman last edited by
bad story
-
gal last edited by
我覺得你自己本身都好有問題!
-
Stark last edited by
I think before you came out and met this guy, you would have understood he had this kind of personality, right ?
-
louisc last edited by
妳究竟是在搵男友, 或在搵人請飲, 請食? 現今港男, 那管幾有銀, 都唔會未識清楚, 未上過床, 便同妳去大飲, 大食. 妳當我等港男是呆的嗎 ?
好心妳先檢討吓自己啦.
-
Anonymous last edited by
你連尊重都5撚識,如果我系佢我會煎尻你2巴,
-
Anonymous last edited by
Sorry,我系話個女仔
-
Anson Law last edited by
祝妳遲d比車撞死,
-
mr last edited by
係咪講左食好D後有得食妳先
-
kkkman banned last edited by
This post is deleted!
-
kkkman banned last edited by
This post is deleted!
-
johnlikewater last edited by
wechat: h-214836
180cm 140pounds 29age
中意打機睇戲煲劇漫畫行山, 如果你打機俾我叻會更開心.


text:
亂用微波爐小心爆炸! 叮炸雞翼,薯條會火燭!認清哪些食物不可微波爐翻熱,以免出意外!
相信個個人都試過用微波爐,對於打工仔同OL嚟講微波爐直情係每日嘅救星,幫佢地翻熱帶番嚟嘅午餐.雖然微波爐成為好多人生活中不可或缺嘅一部分,但如果使用錯誤可能會引發意外,後果不堪設想,所以一定要小心使用呀!
Photo from Pinterest
Photo from Pinterest
雞蛋
千其唔好將帶有殼嘅雞蛋放入微波爐叮,因為水蒸氣會積聚喺蛋殼入面,有機會引起爆炸.
Photo from Pinterest
如果一定要用微波爐翻熱雞蛋嘅話,一定要先剝去或者敲碎蛋殼,而且要戳蛋黃同埋蛋白幾下.
Photo from Pinterest
紙包飲品
唔可以放有金屬裝飾嘅容器,膠袋,發泡膠托盤或者錫紙入微波爐!有啲人可能會忽略咗紙包飲品,但紙包飲品都有錫紙,有機會會產生火花!
Photo from Pinterest
油炸食物
加熱後嘅高溫有機會令油飛濺,產生火花,導致火災,炸雞翼,薯條等等油炸食物就唔好放入微波爐啦!
Photo from Pinterest
如果爐入面真係起火,都千其唔好即刻打開微波爐,應該要先熄電源,等到火熄滅之後先開門.
Photo from Pinterest
熱水
不要將水或者液體放入微波爐過度加熱!叮完之後,雖然杯水睇落可能好似風平浪靜咁,但其實係處於好熱嘅狀態!
Photo from Pinterest
如果唔小心搖動到杯水,熱水由杯入面冒出,會好危險~建議加熱之後要等至少30秒先由喺微波爐入面將個杯拎出嚟.
Photo from Pinterest
善用保鮮紙
保鮮紙其實係翻熱食物嘅好幫手,因為微波爐使用中,室內嘅電磁場並唔係平均分布,令加熱過程唔均勻.用微波爐用嘅蓋或者保鮮紙覆蓋食物,受熱嘅時候所產生嘅水蒸氣會令食物受熱更加平均.不過,記得要預留一啲空間比水蒸氣排出.
Photo from Pinterest
Text: POP-OL Editorial
Photo Source: Pinterest
Share to Facebook


text:
最近契丹中央電視台有套電視劇,叫 大秦帝國之崛起 ,內容有無玩共產黨內容我唔知,但道具果度,就真係明玩人, 大秦帝國之崛起 有一幕講趙國奸臣榜,一揭張名單,唔識古代小篆字果啲,就只係知道有堆古字,但識睇小篆果啲,就笑咗,因為全部都係胡錦濤,溫家寶,習近平果啲人,所以中央電視台立即喺全球範圍用任何方式想收番段片.
其實呢次,似係中央電視台後面有太子黨嘅人,或江系嘅人,存心發放作反訊號,契丹局勢喺花生背後,十分凶險.
大秦帝國之崛起 趙國奸臣榜係無江系中人名字
喺契丹,趙家人,趙國人,魯迅小說筆下嘅高級官僚,即係中共嘅人,你依家話趙國奸臣榜,即係話胡錦濤,溫家寶,習近平呢啲友仔,通通都係反黨集團,呢啲唔係民怨,係故意嘅,擺明係共產黨啲人做嘅高級黑.點解我可以幾肯定係中央電視台高層知情下有心玩膠,因為大家細心留意成份名單,如果講趙國奸臣榜,除咗賈慶林,點解無其他江系嘅人馬,例如江澤民,曾慶紅,張德江,劉雲山(如果有劉雲山,我反而仲會信係民怨),加上呢套嘢播出時間,接近人大政協兩會之前,其實亦係中共十九大人事交鋒嘅時間嚟,所以呢劑並唔似民間玩膠,相反,呢劑係有政治訊號喺後面,甚至係為號召鏟除習近平嘅政變作出準備,果張準確嚟講,查實係清算名單嚟.雖然契丹人民唔知小篆係乜,但中央電視台啲人,絕對知道小篆係乜嚟,尤其拍歷史劇果啲,更加唔係剪片果陣,喺高清下咁sharp咁清楚都俾佢出街,呢個唔係政變訊號,我真係睇唔到係乜嚟.
其實你由江系同習系喺香港爭奪戰裡面果啲手段,你可以睇到,江習大戰,其實已經喺攤牌邊緣.張德江,張曉明果種暴走,係好似好急咁要穩住某啲權力,甚至係當政權保衛戰咁打,相信江習之間,一直未能夠為十九大嘅人事問題達致妥協或共識,如果呢個情況持續落去,就真係會搞出政變出嚟,而中央電視台歷史劇裡面呢個畫面,其實係一個宣戰訊號,依家中宣部要收番啲片,其實只係扮嘢,因為目標已經達到,如果我係習近平,實會搵劉雲山問話,問清楚佢想點,各位小心北京或契丹任何異動,呢個年代乜都可以發生.


text:
西伊豆 必去景點及乘濱海灘附近酒店推介
乘濱海灘附近酒店預訂
神秘優惠價幫你慳更多
即時揭開神秘優惠價,慳得更多
西伊豆必去推介 - 乘濱海灘
想去 西伊豆 自由行?等 Hotels.com 帶你玩盡 西伊豆乘濱海灘 啦!留意我地文章,話你知去西伊豆 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋西伊豆乘濱海灘 附近有咩酒店,等你更加容易計劃行程,慳返酒店來回景點嘅時間.
西伊豆乘濱海灘 自由行
去得西伊豆乘濱海灘 自由行最緊要一定係揀啱日子去.一啲熱門景點例如,西伊豆 嘅 乘濱海灘,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
西伊豆乘濱海灘 交通
想去乘濱海灘 暢順無阻濟,最好就係出發前,睇清楚西伊豆乘濱海灘 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
西伊豆乘濱海灘 必食必買攻略
西伊豆乘濱海灘一直都係旅遊熱門地點,去到西伊豆乘濱海灘,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
5
6
4
港鐵荃灣站 B1 出口 繼續閱讀
電話號碼
24190348
付款方式
louisTed 等級1 2018-06-01
386 瀏覽
「抵食的一盅兩件」尋找世間奇怪又好味的食物係我的目標!今日去左荃灣上training,放lunch2個鐘流流長搵野食搵到頭痛. 3條佬行左好耐終於諗到去飲茶,大件飽肚抵食,滿足晒3個願望😂叫左6籠點心同3碗飯都係2百蚊有找,大家仲要抱住個肚落樓飲茶冇茶飲又點得呢!壽味甘甘地,茶又熱辣辣👍🏻蘿蔔糕and 馬蹄糕可以再煎多d鳳爪排骨飯幾好味薄餐同粉果都夠大碟但皮可以薄d至愛鮮竹卷😌感覺呢間茶樓質素都ok,最緊要係性價比幾高又夠填飽肚! 繼續閱讀
Cathy123123 等級4 2017-07-26
1724 瀏覽
今晚一行九人叫左一圍全包宴賀老友榮休.乳豬全體,比較肥.西芹炒帶子蚌片,份量大,帶子細細粒又爽口.粉絲蒸元貝,剛剛熟,粉絲吸曬d汁,幾好味.螺頭雞腳瘦肉燉湯,湯頭好清甜,雞腳入口即溶.炸蟹拑,熱辣辣兼肉質彈牙,吾錯.小棠菜扒雙菇,個汁有點傑,麻麻地.旦白炒飯,炒得乾身又有鑊氣,好食.炸雞,比較肥,食都一囗油.蒸魚,蒸到剛剛熟,豉油味道適中,又多蔥,好快食完一整條.夀包,不大不細,有少少旦皇,吾系吾好食但又不特別出色.整體來說,中規中矩啦! 繼續閱讀
kidulttina 等級2 2017-04-04
1416 瀏覽
其實荃灣的大鴻輝中心酒樓林立,純粹同屋企人飲茶求其揀一間,只係飲一次都覺得飲食業又話艱難,但服務同食物質素可以如此都可算是奇葩.一入門口話2位叫自己搵位都無所謂,坐低起碼10分鐘都冇人問幾位同開茶,直到舉手叫人開茶仲問點解我冇點心卡🙄畫完點心紙搵人收都係一個漫長等待,揮動住起碼5分鐘先有人收.成個場都係職員,圍埋傾計既一堆,同熟客傾計既一堆.點心到左都心知嗌碟辣椒酒都會有困難,自己去到煎點心個位問亞姐拎,企外面呃水吹既亞姐指比我邊支係叫我自由斟.炒飯個汁咸到老豆都要飲多啖茶沖淡,鮮竹卷個兜崩左5蚊銀咁大都可以見人.只能夠慨嘆一句,飲食業話艱難,某程度上冇人幫襯同被淘汰係某d從業員造成.點解寧願幫襯茶餐廳都唔飲茶係有原因既~ 繼續閱讀
ivychoi1017 等級1 2017-01-22
1325 瀏覽
服務態度極道差 門口冇人帶枱 要自己搵位 搵到第一張 職員叫我地搵另一張枱 跟住搵到另一張 又話唔得 跟住到第三張先ok 坐低十分鍾 連枱都未執 叫左人執 黎左聽完要執枱 冇講任何野就走左去 前後叫左三個人執枱 都冇人理 準備走去第二間食 先有個執枱呀姐黎 態度極差 除左個差字 冇其他野可以表達絕對唔會再黎 繼續閱讀
同屋企人食飯 服務員態度好差 大聲夾惡 本身嗌左個套餐加薑蔥蟹煲同蒸魚 因人未齊 叫左話遲d上 一分鐘後我地想轉餐 同經理講 經理勁兇甘話已經煮甘!一定係甘啦明明話唔好上住 甘都算啦!d食物又難食又貴 d鵝都好難食 湯更加係垃圾!以後都唔會再黎! 繼續閱讀


text:
香港打工仔嘅工時除左係世界第一之外,就連待遇都係世界級!
作為世界大都市嘅香港雖然經濟相當繁榮,但呢個成果係唔少香港打工仔辛辛苦苦賣肝兼賣命先換得番黎.大家都知知香港嘅打工仔奴性一向極重,每個禮拜嘅工時都長,尤其係 IT,金融,飲食同服務業既 OT 情況最為嚴重,每日額外 OT 2-3個鐘是常識吧! 之前大家都應該有聽過一份由瑞銀發表嘅工時調查報告,當中比較左全球 71 個城市 15 種職業嘅工時數據,結果發現以全球黎計每個禮拜嘅平均工時係 36.23 個鐘,而香港就以 50+ 個鐘成功領先世界,比全球平均工時多出 38%,仲拋離排名第二及第三嘅孟買(43.78 個鐘)同墨西哥城( 43.48 個鐘)6 個鐘頭(相等於人地歐洲地方嘅一個工作天)有多添. 工時長唔緊要,不過對於大部份打工仔黎講,打份工除左要 OT 之外,仲要面對無料扮四條嘅腦細,例牌卸膊兼扮工嘅老屎忽,甚至係笑騎騎放毒蛇嘅同事呀!作為香港人,有得揀嘅話真係唔想係亞洲地區番工.做文職你就要識玩辦公室政治,就算係番苦力工一樣都唔會有好日子過! 近日最 hit 嘅話題一定係廁所清潔姐姐啦,根據某位「makeup artist/飄眉師/唇膏雕刻家/藝術家/插畫師」係佢 Facebook 分享嘅「故事」,係尖沙咀某大商場番工嘅清潔姐姐唔單止要向每一位入黎廁所嘅客人講再見之餘,仲唔可以係工時入面當著人面飲水同食野,搞到聲都沙埋!佢仲進一步指出,「原來佢地就算無野抹,個身體都要郁,因為企定定的話會比人話!如果比人影左相就會投訴去上面!總之工作咁多個鐘,就要不飲水不休息地做!!」你話啲上層係咪要逼到啲低下階層要痴線先滿意?好在,呢個 post 一出好快就已經引起熱烈討論,仲有議員係下面留言話會跟進呢件事添!(因為呢個情況如果屬實即係代表商場犯左勞工法例,對於管理商場嘅集團黎講係好大鍋) 香港社會一向奉行資本主義,腦細賺得越多代表越犀利,結果班打工仔就要受罪,又要爆肝又要肯蝕底,先唔講個最低工資連個茶記午餐都負擔唔起,依家就連飲水嘅基本權利都無.打工打到咁,再加上樓價繼續「世界第一」,你話香港人番工個陣又點會笑得出呀? 封面圖片來源:hk.ulifestyle.com.hk


text:
電影熱話
( MOVIE6 熱話 )Netflix 原創影集《 惡鬼收押所 》報仇化身食屍鬼Posted on 10/09/2018
廣告:
Netflix 原創影集《 惡鬼收押所 》報仇化身食屍鬼
「孟蘭節氣魄更壯」,農曆七月嘅時候我哋膽粗粗去睇 Netflix 原創驚慄影集《 惡鬼收押所 》.呢套影集除咗鬼怪造型逼真同唔少血腥情節,亦包含唔同宗教,政治同社會等議題.為咗更了解電影背後嘅故事,我們訪問咗《惡鬼收押所》嘅導演Patrick Graham.
點解會用阿拉伯食屍鬼的傳說作為題材?係咪你自己對於食屍鬼呢樣有特別深刻的印象?
我拍呢套戲之前係完全唔知「Ghoul」呢個字點解同邊度黎.查返一啲阿拉伯神話同民間故事先發現呢個字好有趣,因為佢哋有唔同嘅版本,變得好混淆.呢個最原始嘅神話裡面有一樣好特別嘅嘢,就係佢可以變成宿主.對我係完美嘅題材,因為我好中意次類型電影,就好似《怪形》同《天外魔花》咁.
你係點樣將一個傳說中嘅怪物,變成係劇集中嘅嗰個樣呢?點同設計師溝通?
我係第一個設計師,然後我哋嘅視覺效果設計師有Vijesh Rajan同Yashoda Parthasarthy,佢哋嘗試描繪咗好多唔同版本嘅食屍鬼,參考咗《屍城30夜》,《撒冷地》,《鬼遮眼》同好多其他電影,再做咗graphic renditions,睇下食屍鬼喺唔同演員身上會係咩樣.我哋搵到個最滿意嘅設計:黑眼,黑色口水,面色蒼白做主要特徵.
然後我哋搵咗新德里嘅Studio Hash幫我哋整非常精美嘅模型.呢班人為呢部作品做咗好出色嘅創作,我覺得我要為我哋最後製作出外觀咁細緻嘅魔鬼而感到自豪,每一隻魔鬼都會根據宿主不同而有唔一樣嘅外觀.
拍嘅時候,點樣令演員們可以有恐懼嘅感覺?始終好多東西都要靠後期特效,但拍嘅時候點令佢地入戲呢?
哈哈,其實我好幼稚,我基本上真係好中意嚇啲演員特別係Radhika.例如有幾場戲我哋都試過嚇佢,好有滿足感.有場係Radhika爸爸嘅鬼魂係黑暗中出嚟,Radhika要表現得好驚同落床.所以我靜到冇人發覺之下行到佢床邊,然後用盡全力咁大嗌.然後Radhika嚇到跌咗落床.
另一次就係走廊追逐戲.我哋真係叫扮演Faulad Singh嘅演員Surender Thakur追住佢.第一個take佢自己嗌cut,因為冇諗過咁恐怖.
除咗食屍鬼傳說外,你覺得仲有咩特別嘅恐怖傳說可以拍出嚟呢?香港觀眾對於第2個國家嘅獨特文化故事都會特別好奇!
我諗食屍鬼最好嘅就係佢嚟自神話,充滿可能性去擴大佢嘅世界,可以創造其他唔同個性嘅惡魔,食屍鬼呢個角色都有好多可以發展.
但將來我都係好想創造一個人人都會記得嘅現代恐怖怪物,就好似溫子仁好成功喺「詭屋驚凶實錄」系列創作咗唔同鬼怪例如「詭修女」;丹尼波爾成功喺《28日後》重塑喪屍嘅形象;喺日本有經典嘅貞子同伽椰子.但都好難超越《猛鬼街》嘅Freddy,《猛鬼追魂》嘅Pinhead,《月光光心慌慌》嘅Michael Myers,《黑色星期五》嘅Jason Voorhees,《德州電鋸殺人狂》嘅Leatherface,《活死人之夜》等等好多經典.如果我創造嘅角色可以上到神枱,絕對係完成左人生願望清單一項.
電影主題都涉及宗教歧視,隔離等議題,其實係咪反映好多你對社會嘅控訴?
有,但冇特定指邊個國家或者政府.我有嘗試寫出我對影響緊全球嘅右翼政權嘅不滿,對公民權利同言論自由被打壓嘅不滿,對現今全球恐懼伊斯蘭嘅不滿.我唔係想支持或者反對某一個宗教.即使呢個作品有一個宗教背景,我嘅宗旨係營造一種氣氛唔錯嘅娛樂畀我嘅觀眾可以留意同欣賞.畢竟我又唔係學者或者知識分子.


text:
嘿嘿 寫道:
占仔老公
想請教下你既專業意見, 唔知點解我set極個mon都係唔夾, 即係電腦睇同哂出黎d色始終都係差小小, 其實有冇方法set到電腦睇同哂出黎完全一樣呢? 可以指教嗎?
占仔老公 寫道:
AYAN
你老公買左部咩牌子o既scanner??
占仔老公 寫道:
唔好話指教, 大家研究下者!!
set極個mon都係唔夾係因為個mon係會發光, 但張相唔會
如果你真係要好準, 方法有兩個: 一係print左張相出黎之後, 對住張相黎set個mon o既光暗, 顏色同反差, 呢個方法比較原始, 但最經濟, 唔使換任何野, 準確度 75%
一係換過晒D可以支援profile o既設備, 最重要係要有一個可以調較色溫o既mon(我所知只有sony其中幾個型號有呢個功能, 全部係CRT mon), 再買張我地叫color chart o既相(只有柯達有供應, 價錢都唔平, 千幾銀一張), 無左佢就算你有幾貴幾專業o既設備都無用, 咁樣大約要使8-10k, 準確度可達99%
占仔老公 寫道:
有橫紋係因為dpi太高, 至於紅紅地色係因為未拉曲線, 由於呢D知識係我地o既資產, 同埋要保障同業利益, 我唔可以係度講得太多, 請諒!!


text:
熱門文章
-
唔知係我生得咁健壯定點,居然兩次開刀剝智慧齒都係剝完好似冇剝過,朝早剝完夜晚已經同平常一樣暴飲暴食完全唔使就住,血流半日就停晒止痛藥一粒都未食過,二千五蚊全包一隻又咁好手勢抵到爛啦.點知原來最辛苦嗰嘢係拆線. 之前剝右邊,生得淺,所以四個字搞掂話咁快仲冇手尾.左邊隻生得深好近...
-
年初四晚八三三上 漢 屋企打邊爐 ,臨收檔提過下今個星期五晚一齊去睇《錦衣衛》,點知在場各位得我一個認真,另外兩個完全冇左件事無聲無息放飛機,結果今晚返到屋企又要自己搞掂. 前晚俾麥記所謂「買一送一」昆過一次 ,唔甘心再俾佢呃,今晚決定自己整.點知仲衰. 通常自己屋企整野食,...
-
從來唔明點解電話殼可以賣到咁鬼貴,其實見換咗Nexus 5想試試用皮套,但平極都要六七十,見Yahoo有人放膠套包埋保護貼同郵費先$28,自然是窮撚首選啦琴日過完數今日已經收到.成世仔第一次自己貼保護貼,貼到成劈嘢噉邊位起晒泡中間又有幾粒捽唔走,同個膠套一樣頂住先啦真係去到一日望...
2014年1月3日 星期五
[Kowloon Metal City: Metal Cliches & Fun Stuff] 不同人,不同命
訂閱: 張貼留言 (Atom)


text:
一歲,兩歲,三歲…每年今日都會覺得時間過得好快…轉眼間,恆恆仔四歲喇!一個不停叫,成日喊既BB已經唔只會行,會跳,又會走#1,仲會唱歌,跳舞,寫字…四歲大喇,同三歲細路哥最大既分別係---恆恆開始有自己既主觀思想,對好多人,事,物都已經會有自己既見解同喜惡喇!襯住今日恆恆仔生日,就記一記佢鍾意既野啦.
愛玩 巴士
爸爸自問唔係巴士迷,唔知點解佢會鐘意左巴士既呢?可能係因為小時候,爺爺同公公都係送巴士模型比佢既關係啦!不過更有可能係因為小時候經常帶住佢坐巴士來回婆婆,嫲嫲屋企之故吧,事關佢最愛既一路都係黃色既城巴!
愛玩 火車頭
恆恆既第一架Thomas係爺爺送既,當時佢仲好細個,唔算太有興趣.後來因為有D路軌已經殘殘地,於是比我地掉晒,得番架Thomas,點之跟住因為亞視又重播喎,於是恆恆睇睇下就開始鍾意左喇!
話說有一次返康怡,恆恆係都話唔去,沿途仲不停扭計,最後兩公婆就用帶佢去吉之島買Thomas路軌,成功氹到佢唔再扭計喇.點知走人既時候,我地去到吉之島先發現一樓個入口已經鎖左,原來仲有五分鐘就收舖喇!好在,後門仲入到!又點知…一入到去發現上樓既電梯已經熄左兼封埋!又好在,我地發現樓梯係冇封既,於是即刻跑上玩具部啦!
當時原本只想買路軌就算既,不過爸爸冇玩Thomas既經驗,加上冇時間,搵到人地收舖都搵唔齊「行一個圈」要用既路軌!好彩最後有個好幫得手既後生仔店員,幫我地搵左一set路軌連兩架火車頭加直昇機既套裝.當時恆恆仔開心到想即刻開黎玩呢,我地當然唔比啦;仲要佢應承我地當晚唔準再扭計,到第二日起身先可以玩.結果恆恆仔一路乖乖咁坐車返到屋企,最後沖埋涼仲同原盒火車頭一齊訓添!第二日起身當然即時玩啦!不過一路以黎恆恆仔對砌路軌都係冇乜興趣既,反而阿妹就成日爭住砌囉.
愛玩 爆旋陀螺
成日講家陣D小朋友同以前好唔同,其實有好多野同我地細個時都仲係一樣既!好似呢樣咁,果排三色台播咩卡通片,D細路(尤其男仔)就鍾意玩咩玩具架喇;早排播爆旋陀螺,就成街D細路都堆埋一齊玩喇.
恆恆本來係完全冇興趣既,因為恆恆對電視版既爆旋陀螺一D興趣都冇(可幸也!),只係我地自己見人人都玩,又唔想個仔太單一,只係玩車仔,於是買來氹佢架啫!一開始佢亦因為唔係好識玩,所以幾日之後就已經幾乎唔玩喇!要到後來表哥搬左黎之後,有人一齊玩,兼且佢都學識埋點玩,就開始鍾意玩喇(但係都依然唔會睇卡通)!
而自從同表哥一齊玩爆旋陀螺之後,就開始有口頭蟬喇,就算唔係玩都會成日講「烈風天馬流星擊」#2;睇過星矢之後,仲自創左「烈風天馬流星拳」添#3!可能佢都覺得成日咁叫太長氣啦,近來就簡化成只係大叫「必殺技」就算喇!
愛玩 Mario Kart DS
以前恆恆一見我地打機都會爭住作第一身視線體驗既(即係將個頭伸到你同部機中間…),直至今年農曆新年,恆恆第一次真正自己打機;學識玩既第一個game係Mario Kart DS,而且第一次玩都冇包尾,跑第七位喎!一再挑戰之後,當日已經可以跑到第三,四名喇!
三歲就打機…呢個年頭似乎冇咩野,不過我地為左怕佢一玩愛上,再玩上癮,三玩沉迷,幾日之後已經將部NDS收起左喇.
愛看
除左鍾意睇Thomas & Friends之外,恆恆更愛看In the night garden (BBC),而且連妹妹都好鐘意睇,一套好似teletubbies既兒童節目,內容集集都咁上下,但小朋友就係鐘意D重複又重複既野啦,能夠重複地享受同一樣野帶黎既開心,小朋友真係幸福.#4
另外佢以前鍾意D英文台既兒童節目,不過都已經播晒,冇得睇lu;至於卡通,恆恆就鍾意國產既喜羊羊,當中最喜歡懶羊羊同主角喜羊羊,可惜係返左學之後冇得睇喇;黎到近排就變成表哥睇乜佢就睇乜(大學細,好自然啦),不過已經冇以前咁投入喇,當中衝鋒21算係比較有興趣D囉,不過睇緊既時間都係唔理劇情,主要係同表哥「開波」既!至於三色台既兒童節目呢(Sorry喎,家陣叫咩名呀?),恆恆係冇興趣既.
愛吃
暫時發現幾恆恆特別鍾意食既野包括pizza,芒果,啫哩同各式糖果等等…唔…其實佢幾乎咩都鍾意食既,或者講…跟本係佢鍾意食野!
當然,唔鍾意食既野都有唔少,偏食係必然既架嘛,我自問由細到大都冇見過一個完全唔偏食既人囉!其中唔食菜係最緊要,由細到大都唔食既,返左學一排之後,試過有一段時間一見碟菜就會念咒語「蘇老師話食菜會動LL咁長高架喎!」#5,跟手就會食D菜,可惜果句咒語無幾之後耐就無效喇(佢都會講,但講完唔食囉!),其餘時間除左生菜包同涼拌青瓜同伙之外,根本叫唔到佢食菜!
愛喝
話說之前恆恆有一排胃口好差,我地千方百計想叫佢食多D野,最後以食晒飯有野飲一招成功令佢食返多D野,之後恆恆就鍾意左紙包飲品,仲會成日問我地要野飲添!不過,經過一,兩次因為病左而要誡口,完全唔比甜野佢飲之後,再加上返學習慣食完茶點要飲水,家陣恆恆已經好少會飲野喇,飲都多數係奶類或者豆奶,其中最鍾意既大概係朱古力奶喇;
另外不得不提既係寶礦力,話說有一次佢病到飲水都痛,我地就用寶礦力溝暖水比佢飲(問過醫生的),自此就愛上左喇(呢點妹妹有相同經歷).而講到最愛喇喎,應該係老火湯喇,一黎可能我地少煲,二黎當然係老婆煲得好飲啦,次次有湯都會飲好多既!
愛誰
每次同恆恆仔講「I love you」或「我愛你」,佢都會回返一句「I love you, too」#6或者「我都愛你」既,而且幾乎邊個同佢講佢都會咁回應既!不竟「愛」呢樣野對佢黎講仲係太抽象喇;不過另一方面,幾乎每次問佢愛媽咪定愛爸爸多D,佢都會好醒咁話「愛媽咪,愛爸爸」既,所以佢最愛邊個?真係唔知喎!之但係呢,如果講鍾意邊個同學仔就唔同喇,以前問佢會有三個可能答案(兩個女同學or一男同學),家陣問佢十次,佢十次都會答同一個答案既!至於係邊個喇喎?有機會見到恆恆仔既話,自己問問佢啦,據老婆講係全班最靚既女同學喎!
四歲之後
家陣D小朋友真係叻左好多,身,心發展都比我地呢代人快!我自己記得最兒時既記憶大蓋係四,五歲既事,我相信已恆恆一定唔會比我遲,佢應該已經開始緊發展永久記憶喇!所以呢,跟住落黎我地要做既係:比多D快樂既童年回憶比恆恆仔.
祝
生日快樂
願你有一個快樂既童年!
2010年5月17日
#1 「會行,會跳,又會走」係恆恆成日唱既一首兒歌既歌詞.
#2 「烈風天馬流星擊」係爆旋陀螺主角既必殺技(?).
#3 「天馬流星拳」係星矢既必殺技,加左「烈風」之後就係恆恆既必殺技…
#4 能夠重複地享受相同事物野帶黎既開心係天賦,小孩子本來就懂得知足而常樂之道,諷刺既係日日都有教D小朋友要知足囉!
#5 恆恆最聽班主任蘇老師既話,所以兩公婆經常利用佢黎「治」恆恆既.
#6 由於近排學會了 one two three ,所以有時會講「I love you, three」.
話說今日婆婆同姨媽過左黎同恆恆慶祝生日,不過黎到時佢都未放學,所以呢單野除左係發生係恆恆生日當天之外,係完全唔關佢事架!
據講事件發生係大家去食野既時候,叫左兩碟腸粉;跟住侍應一次過送左黎,一放低果下…
潼潼:「兩個叉燒飯咁多?」
(眾人大笑)
眾人:「兩碟腸粉呀!」
潼潼:「兩碟腸粉.」
(眾人續笑)
請大家唔好誤會,我地真係好少同佢食叉燒飯既,況且幾乎晚晚都係自家煮,根本無幾可食飯盒…都唔知點解成日掛住叉燒飯!
之前同恆恆仔洗頭時見佢D頭髮雖然唔係好長,不過就已經好厚,所以諗住同佢剪定個靚髮過生日喇!
開頭問極佢都係話唔好,唔想剪既,不過當老婆再一次使出上次既必殺技#1 之後,佢就好乖乖咁跟左老婆入salon喇!
坐定定任人剪
今次係恆恆第二次成功 + 無痛地#2 於髮型屋剪頭髮!個師傅好好心機;恆恆又好好耐性;表哥又好幫得手咁陪潼潼玩;潼潼又冇扭計要走人;係一次完美既剪頭髮經歷!做咩講都好似好感動咁?你試一兩次帶個咁細既小朋友去剪頭髮你就知咩事架喇!
由呢幾張對照睇黎係剪之前好睇D既,不過查實剪左之後好睇好多,我地覺得係咁耐以黎剪得最好既一次!只係恆恆仔已經坐定定比師傅剪左好耐,耐性已經用盡左,點都唔肯企定定比我影張靚相,所以影得好求其,睇落唔靚囉!
#1 必殺技:究竟係咩呢?恆恆仔大個左之後如果想知既先問我地啦.
#2 無痛:唔好誤會,呢處講既「痛」係指我地兩公婆帶恆恆去髮型屋既痛苦經歷,而唔係剪親佢果隻痛呀!
近排恆恆久唔久就會拎住紙筆走黎問我地食乜野,近幾日連妹妹都跟住佢一齊玩.


text:
山竹嘅破壞力,果然係超乎想像中,喺西貢污水處理廠被人用航拍發現受重創後,依家民航處 雷達站 又係受到重創,筆架山嘅天線出現唔少大窿,唔好話出現大窿無問題,你唔知裡面雷達裝置有無受到影響,或者喺保護少咗情況下會有乜問題.
雷達站 有問題又係航拍先知
呢次民航處 雷達站 受創,又唔係港府主動通報,呢啲涉及民航安全嘅嘢,應該由港府主動交代,畢竟涉及全世界好多國家嘅人嘅人命,但最後又係航拍至有人發現,政府以為香港啲傳媒同攝影發燒友,唔會用航拍機拍嘢,定係日後可以有藉口要求DJI(深圳大疆創意)disable晒啲航拍機,咁咪乜秘密都唔會有囉.首先,航拍機唔只一個牌子,而且禁止航拍喺香港於理無據,我只能講,依家香港政府嘅做事態度,其實已經同中共甚至蘇共差唔多,無嘢會主動向民眾公布,總之等到紙包唔住火,至會同公眾承認有地方出咗問題.
呢個正正係核電廠同高鐵安全問題上,唔能夠取信公眾嘅原因,當然,暫時核電廠未有洩漏,因為未有出現奇怪粒子或者突然升高嘅輻射水平,但無人知高鐵隧道,港珠澳大橋隧道同核電廠內部呢啲無法用航拍拍出真相嘅建築物,喺山竹下係唔係真係頂得住,所以呢件事根本係黐線,依家污水廠同雷達站都搞成咁,仲有幾多嘢係被山竹破壞到無眼睇程度呢?
我相信未來幾日,會不斷有由航拍得嚟嘅真相浮現喺大家眼前,山竹造成嘅實質破壞遠比想像中嚴重,政府無理由要等到喺立法會財委會申請預算撥款果陣,至走去向公眾交代依家發生咗乜事嘛.況且依家好多受重創嘅設施,其實係涉及到民生同安全,例如污水處理廠係涉及民生同公共衛生,而民航處 雷達站 涉及民航安全,但政府態度係遠唔及對一個殖民者嘅廢物西九站緊張,呢種官僚態度正正係中共以至蘇共令人痛恨嘅原因之一,為咗政治唔理人命安全,呢啲咪係梁振英一類以鬥爭為綱嘅仆街最鍾意嘅口味囉,毛澤東式害死人民嘅仆街口味嘛.面對呢種草菅人命嘅政府,香港人都係自求多福,有災難加緊防災好過等政府呢班仆街喇,你話係唔係?


text:
斑海豹
斑海豹又叫大齒斑海豹,大齒海豹,係一種分布響西北太平洋嘅海豹.
分布[編輯]
斑海豹所分布嘅西北太平洋係高緯度嘅寒冷水域,主要分布響楚科奇海,白令海,鄂霍茨克海,日本海同埋中國嘅渤海,黃海北部.
外形特徵[編輯]
斑海豹身型成紡錘形,頭圓生有觸鬚,無外耳廓.四肢特化成鰭腳狀,趾間有蹼.雄性斑海豹身型大過雌性.啱啱出世嘅海豹BB全身有白色胎毛.
習性[編輯]
斑海豹每年都要換毛.佢哋有洄游嘅行為,食物主要係魚類同頭足類.3年之後先到性成熟期,係屬於一夫多妻型,響每年1~3月繁殖,會響浮冰上生仔,每胎生一仔.
分類[編輯]
響謝夫(Scheffer)1958年嘅分類系統中,將海豹屬嘅動物合併為一個種,種下再分為5個亞種,對呢個分類方法至今重有好大爭議.其中西北太平洋亞種Phoca vitulina largha響形態特徵方面同大西洋亞種有顯著差異,同太平洋東岸種好唔同,並且同其他亞種存在生殖隔離,所以認為呢個亞種應該獨立為一個種:Phoca largha.
繁殖動向,保育現狀[編輯]
由於斑海豹係喺沿海岸線嘅環境活動,有時需要到礁石或海岸上休息,換毛,沿海環境嘅變化對佢哋生存有一定影響.例如渤海油田嘅開發令沿岸自然環境產生變化,噪音同污染物開始增加,船隻活動頻繁,呢啲都對斑海豹產生好多負面影響.
參考資料[編輯]
- 王者茂 王丕烈著《斑海豹》 海洋出版社 1990年 ISBN 7-5027-0990-8


text:
HR小薯蓉 Facebook Page blogger,做咗HR十年多,由薯仔做到變薯蓉.見盡奇形怪狀CV,見工奇行種,各式各樣嚇死HR事件,深明做HR嘅辛酸.堅信人先係公司最大資產,專業能夠改變HR邪惡嘅形象.2016年開設個人網誌,2017年5月推出《我係邪惡HR》一書,貼地分享HR世界.
轉工瀕密 Jumpy 的迷思
Jumpy(轉工瀕密)呢個字相信困擾過好多求職者,同時其實又困擾緊好多HR.求職者怕因爲轉工轉得密而被僱主嫌棄,好似record花咗就永不超生.HR又擔心求職者習慣性轉工,冇份工做得長,因而要不停輪迴請人.求職者同僱主喺Jumpy呢個問題上不停角力,如果男人來自金星,女人來自火星,喺呢個問題上面,僱主同求職者應該係水星同海王星嘅距離.其實Jumpy重要嗎? 求職者又應該點樣答?又或者有冇諗過自己點解會Jumpy呢?
Jumpy重要嗎?
其實每間公司,每個HR對Jumpy都有唔同嘅定義,好難話幾多年做過幾多份工先算係Jumpy.睇一個人係咪Jumpy,唔係淨係數佢做過幾多份工,HR更著重係佢嘅離職原因.首先,有啲人做嘅可能係合約工,做完唔會續約,有啲可能係不幸遇上裁員或公司重組而被逼離職.呢啲原因HR都會視為被動離職,唔會當佢係Jumpy.而如果係主動轉工比較多,轉工嘅理由先至係關鍵.日
Jumpy應該點答?
好多時轉得多工未必係死因,反而可能係轉工理由出現問題.記得之前喺討論區見過有人出post投訴,話自己去見工嘅時候不停畀個HR challenge佢成日轉工,佢心諗我份CV一早寫咗我係做過咁多份工㗎啦,如果你地係接受唔到,點解要叫我上嚟浪費大家時間呢?
佢咁諗其實又好正路,但有冇諗過點解HR明知你Jumpy都叫你上嚟見工?你估HR真係得閒冇嘢做,會搵個明知唔會請嘅人上嚟見工咩?呢個可能性相信比較低.我唔知呢位求職者係點答呢條問題,一般最常見嘅答法會偏向答份工唔適合自己嘅原因.例如「份工比較悶」,「已經識曬啲嘢」,「老細唔好」等等,但實情係呢啲答案都冇乜說服力,HR真正想睇嘅係你轉工嘅心態.求職者應該嘗試諗下,自己喺以往嘅工作有冇學到啲咩?轉工點樣幫到你嘅career? 搵到將來嘅方向?要show到正面嘅心態,畀到HR信心你未來係會穩定落嚟.
求職者嘅自我反思
好多人開心又轉工,唔開心要轉工,老老豆豆,如果你夠叻,或者每次面試都能夠好有技巧咁解答HR對你Jumpy嘅問題,無論CV幾jumpy,都有可能搵到公司請你.不過你有冇面對過自己深層次嘅問題?到底係為咩而轉工?
畢業出嚟做嘢頭嗰幾年作多方面嘗試都係好合理,但去到一個點你係應該會搵到自己嘅方向同想要嘅目標.如果你一直處於輪迴嘅狀態,證明你可能仲有啲嘢未學識,未真正搵到自己轉工嘅目的同方向?
僱主都要反思
時代在轉變,新一代比較著重工作自由,時間彈性,偏向鍾意做freelance或短期工作.有時HR遇著一啲對Jumpy比較執著嘅老細,其實都幾頭痛.如果純粹因為求職者做多幾份工而唔請,未來要搵到個啱心水嘅人就更加困難.今時唔同往日,可能我地都喺時候要加返少少彈性.


text:
一直以嚟,有唔少唔識戰略嘅白痴,都認為香港歸英係唔可能嘅事,但隨住侵金會期間,英國同法國戰艦聯合巡邏 南海 , 南海 爭奪戰嘅結果最終就係香港歸英,甚至係一場香港爭奪戰,如果呢樣嘢,啲人仲係睇唔透,有啲嘢我真係幫唔到佢.
南海 與香港
對南洋人嚟,香港係南洋北部最大城市,過往香港,檳城,新加坡,汶萊係一個軍事互為表裡嘅聯合體,英國一向唔控制大幅領地,因為印度真係玩得好甘,玩得爭啲承受唔起果種.控制關鍵港口同城市,係英國一直嘅戰略中心,保障貿易自由所必需.如果中國仍然要擴張 南海 ,甚至喺台灣張牙舞爪,咁樣,有完全有違當年將香港交俾共產黨嘅戰略意圖,咁西方國家唯一選擇就係收番香港,而英國留三百幾萬本護照,兼且同British Overseas Citizen分開,當然有英國嘅戰略目標,只不過香港人蠢,而中國啲五毛嘅邏輯又氹得到啲蠢人.
所以香港歸英係晤係白日夢,呢個視端乎中國尊唔尊重當初英國將香港交俾中國果陣嘅戰略前提,如果中國係濫用香港,或者作為中國向 南海 擴張嘅跳板,西方係毫不猶疑同中國砌過,一如日本呢個西方嘅學生,自以為好掂喺中國張牙舞爪,跟住仲要偷襲珍珠港,以及南侵西方喺南洋嘅各個據點,結果就係西方打到日本扁晒,甚至將原子彈呢種恐怖武器用喺日本人身上,亦即係廣島同長崎兩次原爆.中國依家係走緊日本人果條仆街路,而我睇到結果大致差唔多,甚至死得更加慘,而香港應該就會成為西方國家嘅要塞,成為歐盟嘅遠東前哨站.
啲人話英國太弱,大家留意一點,今次法國都出艦隊,其實喺遠東軍事戰略上,英國同歐盟至今仍然係一致,外交上嘅BREXIT係唔可能,所以我懷疑Rees-Mogg呢啲友仔係英奸亦係咁解.大家留意一吓德國駐港總領事館,喺世界盃期間係咁叫人捧德國隊,乜香港變咗德國喺遠東嘅最大城市咩,但如果日後香港係歐盟遠東最大城市,呢啲心戰就絕對唔少,英國駐港使館竟然唔打呢類心戰,我只能講,香港日後歸英好大機會都係等同歸歐.
當然,香港人繼續我討厭政治,或繼續講建設民主中國嘅白日夢.


text:
「漫畫」
細個嘅時候好多時都係睇卡通片,但係就唔知原來卡通片其實好多時都係因為有漫畫先.香港真係少咗好多淨係賣漫畫嘅商店,而最近期睇過嘅漫畫應該係進擊的巨人.當然唔同人有唔同嘅喜好,有啲鍾意睇美國嘅漫畫,有啲就鍾意睇日本嘅,當然仲有香港本地嘅漫畫啦!好多時漫畫都係虛構出嚟,不過有時亦都有啲係反映當時嘅社會文化,就好似大家熟悉嘅老夫子.
「習慣」
相信好多香港人都有睇漫畫嘅習慣,而屋企總會有一兩本漫畫係度.不過依家仲有幾多人有儲漫畫嘅習慣呢?自己唯一一套最齊全嘅漫畫應該係龍珠,其他嘅都係以前同學互相之間借嚟睇.感覺上好似而家啲小朋友好少睇漫畫,就算係睇都有可能上網去睇.不過人大咗就真係好少睇漫畫,真係唔知依家興啲乜!唔知大家依家係屋企仲有邊套漫畫呢?你又鍾意邊一套漫畫?
「篇幅」
其實漫畫有分好多種唔同嘅篇幅方法,包括「單幅漫畫」:只由單獨一幅圖畫而成.「多格漫畫」:由多格圖畫組成.最常見嘅有三格,四格,六格漫畫,其餘二格,八格,十二格等都好常見.「短篇漫畫」:篇幅較短嘅漫畫作品.如果係雜誌上登載嘅話,一般當期就會結束.「短期集中連載」:篇幅較長嘅漫畫作品,無法一次刊行完畢,需要連載幾期,但一般沒辦法到達能出單行本嘅頁數.「長篇連載」:長期推出嘅漫畫作品,可以連載數年甚至數十年.
Also published on Medium.


text:
有冇媽咪試過Illuma奶粉覺得好甜??
-
我尋日買咗一罐Illuma黎試,不過個味道都幾甜,我唔想BB咁重口味,轉邊隻奶粉冇咁甜?
-
ashe last edited by
之前試過雅培仲甜啦,反而轉左淡口既illuma之後痰仲少左添
-
ccchiping last edited by
Illuma唔淨係甜,仲好鬼熱氣,BB飲完之後都去唔到便便
-
amilieff last edited by
我都覺得呀, 甜都BB唔係好想飲水, 同埋好似樓上咁講, BB飲完之後比較難便便
-
mary last edited by
如果驚甜,試下隻platinum啦,講明冇蔗糖
-
@amilieff ic, 好彩我果個仲去到便便, 不過講開又講, 便便好似硬左
-
thanks, 不過之前試過, bb唔係好肯飲
-
hahamandy last edited by
我之前都係買Illuma~但之後覺得唔好 ~就轉左雅培HMO~冇咁甜之餘~BB飲完之後便便都靚咗好多~
-
joc5657 last edited by
雅X隻HMO口味淡D又有人奶成份…都好似幾好
-
sharon777 last edited by
我個仔都係飲緊雅培HMO,唔淨係便便,我覺得佢飲完之後成個人都健康左好多
-
咁等我一陣都去買比BB試吓先
-
QUEEN last edited by
illuma唔甜呀,仲好淡添,入面有埋hmo同sn2,對bb既腸胃發展同埋免疫力有幫助